30 Aharu fahun Mariyam Raesheedha screen ah\nމަރިޔަމް ރަޝީދާ "ނީނާ" ގެ މަންޒަރެއްގައި\nނަވާރަސަތޭކަ އައްޑިހަ ހަތަރުވަނަ އަހަރުގެ ފަހުކޮޅު ރާއްޖެ އާއި މިސްރު ގުޅިގެން އުފެއްދި "ޔޫސުފް އެންޑް ޒައިނަބު" އިން ދިވެހި ފިލްމީ ދާއިރާއަށް ތައާރަފުވި މަރިޔަމް ރަޝީދާއަކީ އޭގެ ފަހުން އައި ދެތިން ހަތަރު އަހަރު ފިލްމީ ދާއިރާގެ އެންމެ ވިދުން ގަދަ ތަރި އެވެ. ފުލުފުލުގައި ނިކުތް މަރިޔަމް ރަޝީދާގެ ފިލްމުތަކާއެެކު އެ ދުވަސްވަރު ދިވެހި ފިލްމު އިންޑަސްޓްރީގައި ހުރި ދިވެހިން އެންމެ ލޯބިވާ އެއް ފަންނާނަކަށްވީ ވެސް އޭނާ އެވެ.\nނަމަވެސް ކުޑަ ދުވަސްކޮޅެއްގެ ތެރޭގައި އެ ދާއިރާއިން އޭނާ ގެއްލުނީ އެވެ. ފަހުން ޓީވީން އުފެއްދި ދެ ޑްރާމާ ސިލްސިލާއަކުން ފެނުނެވެ. އެއީ "ރޭޝަމް" އަދި "އިހުތިޔާރު" ގެ ނަމުގައި އުފެއްދި ޑްރާމާ ސިލްސިލާއިންނެވެ. ފިލްމީ ދާއިރާއިން ކުރިއަށް ދިއުމުގައި އޭނާއަށް އޮތް ހުރަހަކަށް ވެެގެންދިޔައީ އުފަން ރަށް، އައްޑޫ ސިޓީ މަރަދޫގައި ދިރިއުޅެން ޖެހުމުންނެވެ.\nނަމަވެސް 30 އަހަރު ފަހުން އަނެއްކާ ވެސް މަރިޔަމް ރަޝީދާ މިވަނީ ފިލްމީ މަސައްކަތާ ގުޅިފައެވެ. ދިވެހި ފިލްމީ އިންޑަސްޓްރީގެ އަދި އައު ސްޓޫޑިއޯއެއް ކަމަށްވާ އައިފިލްމްސްގެ "ނީނާ" އިން މަރިޔަމް ރަޝީދާ ފެނިގެންދާނެ އެވެ. "ބަވަތި" ގެ ކާމިޔާބަށްފަހު އެ ސްޓޫޑިއޯއިން އުފައްދާފައިވާ މި ފިލްމުގައި މަރިޔަމް ފެނިގެން ދާނީ މަންމައެއްގެ ރޯލުންނެވެ.\nމަރިޔަމް ރަޝީދާ ވަނީ "ނީނާ" އިން އަލުން ފިލްމީ މަސައްކަތާ ގުޅުމުގެ ބައެއް ވާހަކަތައް އަވަސްއާ ހިއްސާކޮށްފަ އެވެ.\n"ނީނާ" ގެ ޕްރޮޑިއުސަރު އިލްޔާސް ވަހީދު ފިލްމުގެ ސްކްރީންޕްލޭ ލިޔަމުން ގެންދިޔައިރު ވެސް ފިލްމުގެ މުހިންމު ރޯލެއް މަރިޔަމް ރަޝީދާއަށް ހާއްސަ ކުރިއެވެ. އެއަށްފަހު އައްޑޫގައި ދިރިއުޅޭ މަރިޔަމްއަށް ފިލްމުގައި ބައިވެރިވުމުގެ ދައުވަތު ދިނުމާއެކު އެ ފުރުސަތު ގަބޫލުކުރީ އުފަލާއެކުގަ އެވެ.\n"އަލުން ފިލްމެއް މި ކުޅެނީ ތިރީސް އަހަރު ފަހުން. އަނެއްކޮޅުން އުމުރުން 50 މައްޗަށް ވެސް ދިޔައީ، މިއީ މިހާރު މަންމައެއް އަދި މާމައެއް ވެސް މެ. އެހެންވީމަ ހިތަށް އެރީ އަލުން ފިލްމަކުން މިހާ ރަނގަޅު ފުރުސަތެއް ލިބުނީމަ ކުރިއަށް ދާނީއޭ."\nމަރިޔަމް ރަޝީދާ ބުނީ މިހާ ގިނަ ދުވަހަށް ފަހު އަލުން ފިލްމު ކުޅެއް ފެށުމުން ކޮންމެވެސް ވަރެއްގެ އުދަނގޫތަކެއް ކުރިމަތިވި ކަމަށެވެ. އޭނާއަށް އެންމެ އުނދަގޫވީ އައްޑޫ ބަސް ނޫން ބަހަކުން ވާހަކަ ދައްކަން ޖެހުމެވެ. އެހެންވީމަ ފުރަތަމަ ކޮޅު ވަރަށް ބޮޑަށް އުނދަގޫ ވެގެންދިޔަ އެވެ.\n"ކުދިކުދި އުނދަގޫތައް އަސްލު ދިމާވި، އެންމެ އުނދަގޫވީ ޑައިލޮގު ކިޔަން. މި އުޅެނީ މުޅިން ވެސް އައްޑޫގައި. އެހެންވީމަ މުޅިންވެސް ވާހަކަ ދައްކަނީ އައްޑޫ ބަހުން. އެހެންވީމަ ކުއްލިއަކަށް މުޅިން އެ ނޫން ގޮތަކަށް ވާހަކަ ދައްކަންވީމަ އަސްލު އުނދަގޫވި. އެ ނޫނީ އެހެން އެއްވެސް ކަމެއް ދިމައެއް ނުވޭ."\nފިލްމު "ނީނާ" ގެ ޝޫޓިންއަށް މަރިޔަމް ރަޝީދާ ލ. އަތޮޅުގައި\n"ނީނާ" ގައި ކުރެވުނު މަސައްކަތްތަކާމެދު މަރިޔަމް ރަޝީދާ ހުރީ އުފަލުންނެވެ. އެކްޓިންނާ ދޭތެރޭ ވެސް އޭނާ ހިތްހަމަޖެހެ އެވެ. އެހެންވީމަ 30 އަހަރު ފަހުން ނަމަވެސް އަލުން ސްކްރީނަށް އޭނާ އެ އަންނަނީ ހިތްހަމަ ޖެހުމާއެކު ގައެވެ.\nމަރިޔަމް ރަޝީދާ ވަނީ "ނީނާ" އިން ދިން ފުރުސަތަށް އިއްލެއަށް ޝުކުރު އަދާކޮށްފަ އެވެ.\n"ވަރަށް ތަފާތު ޑައިރެކްޓަރެއް އިއްލެއަކީ، ވަރަށް ރަނގަޅު، ހަމަ ވަރަށް ރަނގަޅު،" މަރިޔަމް ބުންޏެވެ.\nއޭނާ ހުރީ ދެންވެސް ލިބޭ ފުރުސަތުތަކުގެ ބޭނުން ހިފާ ގޮތަށެވެ. ނަމަވެސް އެކަން ކުރެވޭނީ އޭނާ ދިރިއުޅޭ އައްޑޫ ސިޓީގައި ފިލްމުގެ ޝޫޓިން ކުރިއަށް ގެންދާނަމަ ނުވަތަ އެހެން ތާކަށް ގެންދިއުމާއި، ހުރުން ފަދަ ހަރަދުތައް ފިލްމުގެ ކްރޫއިން ކުރާނަަމަ އެވެ.\nތިރީސް އަހަރު ފަހުން އަލުން މަރިޔަމް ރަޝީދާގެ ފިލްމެއް ބަލާލަން ލިބެނީ އެވެ. ނަމަވެސް މަރިޔަމް ރަޝީދާއަކީ ދިވެހި ފިލްމީ ދާއިރާގެ ގަދަ ނަމެކެވެ. ހާއްސަކޮށް މިސްރުގެ ކުޅަދާނަ އެކްޓަރު ފާރޫގް އަލް ފިޝަވީއާއެކު ކުޅުނު "ޔޫސުފް އެންޑް ޒައިނަބު" އެއީ އޭގެ ހެއްކެކެވެ. އޭރު އޭނާގެ އުމުރުން އެންމެ 17 އަހަރެވެ.\nއޭގެ ފަހުން ފުލުފުލުގައި ނިކުތް އޭނާގެ ކޮންމެ ފިލްމަކީ އޭރު ހިޓެކެވެ. "އިތުބާރު"، "ހާސިލް" އަދި "ލޭކަރުނަ" އަކީ އެންމެ ވަރުގަދަ ފިލްމުތަކެވެ.\nއެ ފިލްމުތަކުގެ ތެރެއިން "އިތުބާރު" އަކީ ބެލުންތެރިން އެންމެ ބޮޑަށް މަރިޔަމް ރަޝީދާ ފާހަގަކުރި ފިލްމެވެ. މިއަދުވެސް އެ ފިލްމުގެ ބައެއް މުހިންމު ޑައިލޮގްތައް ދިވެހިން ހިތުދަހެވެ. ހާއްސަކޮށް "އޭ ބަލަ ލަތީފާ..." ޑައިލޮގެވެ. ކުޅަދާނަ ފިލްމީ ލެޖެންޑް ހާޖަރާގެ ރުޅިވެރިކަމުގެ ބަސްތައް "އިތުބާރު" ގައި އަމާޒުވަނީ އެ ފިލްމުގައި ލަތީފާގެ ރޯލް ކުޅެފައިވާ މަރިޔަމް ރަޝީދާއެވެ.\nޓީވީ މޯލްޑިވްސްގައި ޕްރަގްރާމް އެސިސްޓެންޓަކަށް އަހަރު ދުވަހު މަސައްކަތް ކުރުމަށްފަހު އަލުން އައްޑޫއަށް ބަދަލުވި ފަހުން މަރިޔަމް ރަޝީދާގެ ދިރިއުޅުން އޮތީ އެ ތަނުގައެވެ. ނަމަވެސް އޭނާ ގަބޫލުކުރާ ގޮތުގައި އޭނާގެ ކެރިއަރަކީ ފިލްމީ ދާއިރާއެވެ. އެހެންވީމަ އެ ދާއިރާއިން ނުފެނި ކިތަންމެ ދުވަހެއްވީނަމަވެސް ހިތް އޮތީ އެ ދާއިރާއާއެކުގައެވެ.


ތުޅާދޫގައި އެޅި 50 ހައުސިންގ ޔުނިޓު ލިބޭ މީހުން ހޮވައިފި – Dhen.mv\nގާޒީ ބާރީ ވަކިކުރަން ފާސް ކޮށްފި"\nތުޅާދޫގައި އެޅި 50 ހައުސިންގ ޔުނިޓު ލިބޭ މީހުން ހޮވައިފި\nމަރްޔަމް ވަޙީދާ October 24, 2020 - 2:39 pm\nބ. ތުޅާދޫ ގައި އެޅި 50 ހައުސިންގ ޔުނިޓު ލިބޭ މީހުން ހޮވައިފިއެވެ.\nތުޅާދޫއިން ދޫކުރުމަށް ހަމަޖެހިފައިވާ މި ހައުސިންގ ޔުނިޓުތައް ލިބޭ ފަރާތްތަށް ހޮވާފައި ވަނީ އިއްޔެ، ގުރުއަތުން ހޮވައިގެންނެވެ.\nހައުސިންގ ޔުނިޓު ލިބުމަށް ޝަރުތު ހަމަވާ ފަރާތްތަކުގެ މެދުގައި ގުރުއަތުލުން ބާއްވާފައިވަނީ އިއްޔެ ތުޅާދޫ ކައުންސިލުގައި ބޭއްވި ބައްދަލުވުމެއްގައެވެ.\nތުޅާދޫގައި އެޅި މި 50 ހައުސިންގ ޔުނިޓުގެ ތެރެއިން ފަސް ޔުނިޓު ޚާއްސަ ކޮށްފައިވަނީ އެހެން ރަށްރަށުގެ މީހުންނަށެވެ. އޭގެ ތެރެއިންވެސް ބޮޑަށް އިސްކަން ދީފައިވަނީ ތުޅާދޫ ގައި ދިރިއުޅޭ އެހެން ރަށްރަށުގެ މީހުންނަށެވެ. ބާކީ 45 ޔުނިޓު ދީފައި ވަނީ ތުޅާދޫގެ ރައްޔިތުންނަށެވެ.\nތުޅާދޫ ކައުންސިލުން ބުނީ ހައުސިން ޔުނިޓުތަކަށް އެޑްވާންސް ފައިސާގެ ގޮތުގައި 19،000 ރުފިޔާ ދައްކަން ޖެހޭ ކަމަށެވެ. އަދި މަހު ކުލީގެ ގޮތުގައި 20 އަހަރު ވަންދެން މަހަކު 2،500 ރުފިޔާ ދައްކަން ޖެހޭނެ އެވެ.\nއިއްޔެ ދޫކުރި 50 ހައުސިންގ ޔުނިޓަކީ 2011 ވަނަ އަހަރު އެރަށުގައި އަޅަން ނިންމި 100 ހައުސިންގ ޔުނިޓުގެ ތެރެއިން އެއް ބައެވެ. އަނެއް 50 ޔުނިޓުގެ މަސައްކަތް އަދި ކުރަމުންދާ ނުދާކަން އެރަށުގެ ބައެއް މީހުން ބުނެއެވެ.\nހައުސިންގ ޔުނިޓު ބ.ތުޅާދޫ\nމުލި، ބިލެތްފަހި އެއާޕޯޓަކީ ރައީސް ޔާމީން ކުރިއަށް ގެންދަން ނިންމެވި އެއާޕޯޓުތަކެއް: މުއިއްޒު\nބިލެތްފަހި ހިމެނޭހެން3ރަށެއްގައި އެއަރޕޯޓު އަޅަނީ\nތުޅާދުއަށް އެތެރެ ކުރަން އުޅުނު މަސްތުވާތަކެތި ހޯދައި ފުލުހުންގެ ބެލުމުގެ ދަށަށް ގެނެސްފި\nރައީސް މައުމޫން އުމުރުފުޅުން އަދި އެންމެ 82 އަހަރު، ކީއްވެތޯ ވެރިކަން ނުކުރެވެންވީ؟ : މުސްތަފާ\nރާއްޖޭގެ އުތުރަށް މަސްވެރިން ނުނިކުންނަން އިންޑިއާގެ މެޓުން އިލްތިމާސް ކޮށްފި\nގާޒީ ބާރީ ވަކިކުރަން ފާސް ކޮށްފި\n34.9 ބިލިއަން ރުފިޔާގެ ބަޖެޓު މަޖިލިހުން ފާސްކޮށްފި


SunOnline: Jasoos kurumuge kushugai Irange dhe meehaku 10 aharah jalah hukumkoffi\nޖާސޫސް ކުރުމުގެ ކުށުގައި އީރާނުގެ ދެ މީހަކު 10 އަހަރަށް ޖަލަށް ހުކުމްކޮށްފި\nމުހައްމަދު އައުޒަމް 13 Aug 2020, 07:29\nޖާސޫސް ކުރުމުގެ ކުށުގައި އީރާނުގެ ދެ މީހަކު 10 އަހަރަށް ޖަލަށްލާން ހުކުމްކޮށްފި އެވެ.\nއެގޮތުން މަސްއޫދު މުސްއަބު ކިޔާ މީހަކަށް ހުކުމް އިއްވާފައި ވަނީ އިސްރާއިލާއި ޖަރުމަނު ވިލާތުގެ ޖާސޫސީ އިދާރާއަށް ޖާސޫސްކޮށްދިނުމުގެ ކުށުގަ އެވެެ. އަދި ޝަހްރަމް ޝިރްކަހާނީ ހައްޔަރުކޮށްފައި ވަނީ އިނގިރޭސިވިލާތުގެ ޖާސޫސީ އިދާރާއަށް ޖާސޫސުކޮށްދިނުމުގެ ތުހުމަތުގަ އެވެެ.\nއިރާނުގެ ޖުޑީޝިއަރީގެ ތަރުޖަމާނު ވިދާޅުވީ ޖާސޫސު ކުރުމުގެ ކުށުގައި އިތުރު ފަސް މީހަކު ހައްޔަރުކޮށްފައިވާ ކަމަށެވެެ. ޖަލަށްލާން ހުކުމް އިއްވި ޝަހްރަމް ޝިރްކަހާން، އިތުރު މީހުން ޔޫކޭގެ ޖާސޫސީ އިދާރާއަށް ރެކްރޫޓްކުރުުމަށް މަސައްކަތްކޮށް އިރާނުގެ ބޭންކަތަކާއި ޑިފެންސް މިނިސްޓްރީގެ މައުލޫމާތުތައް އެ އިދާރާއަށް ފޯރުކޮށްދިނުމަށް މަސައްކަތްކޮށްފައިވާ ކަމަށް ވެސް އޭނާ ވިދާޅުވި އެވެ.\nޖަލަށް ލާން ހުކުމް އިއްވި މަސްއޫދު މުސްއަބުއަކީ އޮސްޓްރިއާ އަދި އިރާނުގެ ރައްޔިތުކަން ވެސް އޮންނަ މީހެކެވެ. އޭނާ ހައްޔަރުކުރީ އީރާނަށް އައިތަނާއެވެ.\nއީރާނުގައި ހުންނަ އޮސްޓްރިއާގެ ކޮންސިއުލޭޓްއިން ވަނީ މުސްއަބުއާ މުއާމަލާތްކުރެވޭތޯ މަސައްކޮށް އޭނާ މިނިވަން ކުރުމަށް މަސައްކަތްކޮށްފަ އެވެ. ނަމަވެސް އީރާނުން "ޑުއެލް ސިޓިޒަންޝިޕް" ގަބޫކްނުކުރާތީ ކޮންސިއުލޭޓްއިން އޭނާއާ މުއާމަލާތްކުރުމުގެ ފުރުސަތު އީރާނުން ނުދިނެވެ.\nޖާސޫސްކޮށްދިމުގެ ކުށުގައި އީރާނުން މިދިޔަ މަހު ވަނީ މީހަކަށް މަރުގެ ހުކުމް އިއްވައި ތަންފީޒްކޮށްފަ އެވެ.\nއެހެން ގައުމުތަކުގެ ރައްޔިތުކަން އޮންނަ އެތައް ބަޔަކު ޖާސޫސްކޮށްދިނުމުގެ ކުށުގައި އީރާންގައި ހައްޔަރުކޮށްފައިވާ ކަމަށް ހިއުމަން ރައިޓްސް ވޮޗްއިން ބުނެއެވެ.\nއޭގެ ތެރޭގައި އިނގިރޭސިވިލާތާއި އީރާން ރައްޔިތުކަން އޮންނަ ނަޒާނިން ޒަހްގާރީ ވެސް ހިމެނެ އެވެ. ޗެރިޓީއެއްގައި މަސައްކަތް ކުރުމުން ދިޔަ ނަޒާނިން މިހާރު ދަނީ ފަސް އަހަރުގެ ޖަލުގެ ހުކުމެއް ހޭދަކުރަމުންނެވެ.-- ބީބީސީ--\nކުވެއިތުގެ އަމީރު އީރާނާއި އެމެރިކާގެ އޮފިޝަލުންނާ ބައްދަލު\nއީރާނުގެ ކުރީގެ "ނިއުކްލިއާ ސައިޓުތައް" ބެލުމުގެ ހުއްދަދެނީ


ނިޒާމެއްގެ ތެރެއިން ނަމުން ކަންކުރުމަށްވުރެން ކަމުން ކަން ކުރުން މުހިއްމެވެ. — Ihavandhoo.com\nނިޒާމެއްގެ ތެރެއިން ނަމުން ކަންކުރުމަށްވުރެން ކަމުން ކަން ކުރުން މުހިއްމެވެ.\n8 މާރިޗު 20164މުޙައްމަދު ފިރާޟް\nމި ފަހަރު ޙިޔާލު ފާޅުކޮށްމި ލެވެނީ އިހަވަންދޫ ސްކޫލުއާއި މެދުއެވެ. އެއީ އަޅުގަނޑުގެ މަދަރުސީ ހަޔާތް ޔުނިފޯރމަކާއި އެކު ގްރޭޑު2ން 1992 ވަނަ އަހަރު ފެށި މަކްތަބެވެ. އެ ސްކޫލަކުން ބަރާބަރު9އަހަރު ތަޢުލީމު ހާޞިލްކޮށް ހޯދުނު ރަނގަޅު ނަތީޖާގެ ފޮނި މީރުކަން ރައްދުކުރަނީ އެ އިރުގެ ސްކޫލުގެ ހިންގުންތެރިންނަށާއި މުދައްރިސުންނަށެވެ. މައިންބަފައިންނާއި ޢާއިލާއިން ވެދެއްވި އެހީތެރިކަމަށް ނުހަނު ޝުކުރުވެރިވަމެވެ. އެންމެ އުފާވަނީ، އެ ސްކޫލަކުން ތަޢުލީމު ހާޞިލްކުރި ސްކޫލުގެ އެންމެ އިސްވެރިޔަކަށް ހުރެ އިހަވަންދޫގެ މުޖުތަމަޢުއަށް ޙިދުމަތްކުރުމުގެ މަގު މާތް ﷲ ތަނަވަސްކޮށްދެއްވުމުންނެވެ.\n14 މެއި 1979 ގައި ރަސްމީކޮށް ހުޅުވުނު އިހަވަންދޫ ސްކޫލުގެ ދިގު ތާރީޙުގެ ވެރިންގެ ލިސްޓަށް އަޅުގަނޑު ނަން އެރުވުމަށް ވުރެން މަސައްކަތްކުރީ ޒަމާނީ ގޮތްތައް އެންމެންގެ ބައިވެރިކަމާއެކު ސްކޫލުގެ ހިންގުމުގެ ނިޒާމުގައި އަށަގެންނެވުމަށާއި ސްކޫލުގެ ވަޞީލަތްތައް ތަރައްޤީ ކުރުމަށެވެ. ހިންގުންތެރިންނަށާއި ވެރިންނަށް ފާޑުކިޔާ އުޞޫލުން، އަޅުގަނޑުގެ މަސައްކަތްތަކާއި ގުޅިގެންވެސް މުޖުތަމަޢުގައި ފާޑު ކިޔާނެ މީހުން އުފެދޭނެކަން އަޅުގަނޑަށް އިނގެއެވެ. އަދި އެ ފާޑު ކިޔުންތައް އަޅުގަނޑު ބަލައިގަތީ، މަސައްކަތްތައް އަވަސް ދުވެލީގައި ރައްޔިތުން ބޭނުންވާގޮތަށް ކުރުމަށެވެ. ނަމަވެސް، ހަގު އުމުރުގައި، 1200 އެއްހާ ކުދިންނާއިއެކު 100 މުވައްޒަފުންގެ ސްކޫލެއް ހިންގުމުގައި ގިނަ ގޮށްޖެހުންތަކެއް ހީކުރިގޮތަށް ކުރިމަތި ކުރުވިއެވެ. ސްކޫލުގެ އެތެރޭގެ މާހައުލާއި، ސަރުކާރާއި އަދި އެ ދެވަސްވަރުގެ ސިޔާސީ ވެށިން ކުރިމަތި ކުރުވި ގޮށްޖެހުންތަކެވެ.\nއަބަދުވެސް އިހަވަންދޫ ސްކޫލުގެ ވެރިންނަށް ރައްޔިތުންގެ ފާޑިކިޔުންތައް އަމާޒުވެފައިވާ ކަމީ އެންމެން ދަންނަ ހަޤީޤަތެކެވެ. މެނޭޖުމަންޓުގައި އެއްފަރާތްތަކެއް ގިނަދުވަސްތަކެއް ވަންދެން އިހަވަންދޫ ސްކޫލުގައި މަސައްކަތްކުރަން ޖެހިފައި އޮތް އޮތުން އެއީ މި ފާޑު ކިޔުމުގެ އަސްލަކަށް ވެދާނެއެވެ. ހެދޭ ގޯހެއްވެސް އަދި ރަގަޅެއްވެސް ހެދޭނީ ހަމަ އެއްބަޔަކަށް ވާކަމެވެ. ދެވަނަ ކަމަކަށް، ފާޑުކިޔުން ބިނާވި އަނެއް ހަޤީޤަތަކީ، އެއް އާއިލާއަކަށް ނިޞްބަތްވާ ގިނަ ބައެއް އެއް އޮފީހެއްގައި މަސައްކަތްކުރުމެވެ. ކުޑަ ކުޑަ މުޖުތަމަޢު ތަކުގައި ތަޢުލީމަށް އިސްކަންދޭ ޢާއިލާތަކަށް މިފަދަ ފުރުޞަތު ތައް ތަނަވަސްވެފައި އޮތުމީ އެބޭފުޅުންގެ މައްސަލައެއް ނޫންކަމަށް އަޅުގަނޑަށް ދަންނަވަން ޖެހެއެވެ.\nކުރެވުނީ ކޮންކަމެއް ހެއްޔެވެ؟ ސިޔާސީ ގޮތުން ފިތިބާރުނުވެ މަސައްކަތްތަކެއް ކުރެވުނެވެ. ދަރިވަރުންނަށް ބޭނުންވާ ޒަމާނީ ކުޅިވަރު ސާމާނު ހޯދުނެވެ. އިންޓަކޮމް ގެ ވަޞީލަތްތަކުން ސްކޫލުގެ ވެރިންނާއި މުވައްޒަފުންނާއި އަދި ބެލެނިވެރިން ގުޅާލެވި، އެތަކެއް ވަގުތުތަކެއް ސަލާމަތް ކުރެވުނެވެ. ހިޔާލު ފާޅުކުރުމުގެ ފުރުޞަތުތައް ފުޅާ ދާއިރާއެއްގައި ހުޅުވާލެވި ހުރިހާ މުވައްޒަފުންނަށް ވާހަކަ ދައްކާނެ ފުރުޞަތު ހޯދައި ދެވުނެވެ. ކުރު މުއްދަތުގެ ތަމްރީނުގެ ފުރުޞަތުތައް މުވައްޒަފުންނަށް އެއް ހަމައަކުން ލިއްބައިދީ ،މުވައްޒަފުންގެ ތަޢުލީމަށް ހިތްވަރުދެވުނެވެ. ޢިމާރާތްމަރާމާތު ކުރުމަށާއި ކުލަލުމަށް ބަޖެޓުގެ އެންމެ ބޮޑު މިންވަރު ބޭނުން ހިފުނެވެ. ގިނަ ގުނަ އިތުރު ހަރަކާތްތައް ހިންގުނެވެ. ކުރިއެކޭ އެއްގޮތަށް ސްޑޫޓަންޑު ބޮޑީސްތައް އެކުލަވާލެވި، ސުޓޫޑަންޓު ކައުންސިލް އެއް އުފެއްދުނެވެ. ސްކޫލުގެ ލައިބުރަރީ ތަރައްޤީ ކުރުމާއި، ކޮންޕިޔުޓަރ ލެބު ތަރައްޤީ ކުރުމާއި އައި.ޓީ ގޮތުން އެންމެ ވަރުގަދަ އެއް ސްކޫލަށް އިހަވަންދޫ ސްކޫލު ހެދުނެވެ. ސްކޫލުގެ އައި.ޓީ ޓެކްނީޝަނުގެ ހިއްޞާ މިކަމުގައި ބޮޑު ކަމަށް ދަންނަވަންޖެހެއެވެ. އޭ.ވީ ރޫމު ތަރައްޤީ ކުރުމަށް މަސައްކަތްތައްކެއް ކުރެވުނެވެ. ދަތި އުދަގޫ ތަކާއި އެކުނަމަވެސް، ސެން ކުލާސް ފެއްޓުނެވެ. ދަރިވަރުންގެ އަޙުލާޤު ބަށްޓަން ކުރުމަށް ޑިސިޕްލިން ޕޮލިސީއެއް ހެދުނެވެ. ސްކޫލުގެ ވިޝަން އާއި މިޝަން އެކުލަވާލައި އަމާޒު ތަކާއި ލަނޑުދަޑިތައް ކަނޑައެޅުނެވެ. ސްކޫލުގެ ވިޝަން އާއި މިޝަން އާންމުކުރުން މުހިއްމު ކަމަށް އަޅުގަނޑަށް ފެނެއެވެ. ސްކޫލުގެ ޑިވެލޮޕްމަންޓުއާއި ސްޓްރެޓިޖިކް ޕްލޭން ހެދުނެވެ. ދަރިވަރުންނަށް ދީނީ ޕްރޮގްރާމްތަކާއި ނަޞޭޙަތްތައްދެވި، ސްޓަޑީ ކޭމްޕުތައް ބޭއްވުނެވެ. ޖުމުލަގޮތެއްގައި ބަލާއިރު އިހަވަންދޫ ސްކޫލު ޒަމާނީ ތަޢުލީމު އާއި ދިމާއަށް މިޞްރާބު ބަށްޓަން ކުރެވުނެވެ.ޖީ.ސީ.އޯލެވެލް ގެ ހަމަ ނަތީޖާ ދެނެގަތުމަށް އެއްވެސް ގޮތަކަށް ނުފުރާނަ، ދަރިވަރުން ކިޔަވަން ބޭނުންވާ މާއްދާ ހެދުމުގެ ފުރުޞަތު ހުޅުވާލެވުނެވެ. އަދިވެސް ފާހަގަ ނުކުރިޔަސް މިފަދަ ކިތައްމެ ކަމެކެވެ. މިދެންނެވުނު ކަންތައްކުރެވުމުގެ އަޞްލަކީ މުވައްޒަފުންނާއި ބެލެނިވެރިންނާއި ވެރިން ގުޅިގެން ކުރެވުނު މަސައްކަތެވެ. ހުރިހާ ކަމެއްގައިވެސް ދަރިވަރުންގެ ފުރިހަމަ އެއްބާރުލުން ލިބުނެވެ.\nފާޑުކިޔުމުގެ ތެރެއިންވެސް އަޅުގަނޑުމެން ދެނެގަންނާންވީ ދެކަމެއް އަޅުގަޑަށް ފާހަގަވިއެވެ. ފުރަތަމަ ކަމަކީ، ފާޑުކިޔާފަރާތްތަކާއި މެދު ނަފުރަތުކަން ނުއުފައްދައި، ހިތް ހެޔޮ ކުރުމެވެ. ދެވަނަ ކަމަކީ، ކިޔާ ފާޑުކިޔުންތަކުން ސިސްޓަމަށް ބޭނުން ހިފޭނެފަދަ އެންމެހާ ޙިޔާލުތައް ނަގައި ކޮށައި މަށައި ހިމުން ކޮށްލުމެވެ. ކޮންމެޔަކަށް ޤަބޫލުކުރަންޖެހޭ ހަޤީޤަތަކީ، ފާޑު ކިޔުމާއި އަމާޒުވުމުގައި ކޮންމެވެސް ސަބަބު ތަކެއް ވާނެކަން ކަށަވަރެވެ.\nއެހެން މުހިއްމު ނުކުތާއެއް ފާހަގަކޮށްލާނަމެވެ. އޮފީހެއްގައި ހާއްޞަކޮށް މަސައްކަތްކުރާއިރު، ރީތި ނަމާއި ޝަރަފާއި، ފަޙުރު ހޯދައިދޭންވީ އެ މުއައްޞަޞާ އަށް ކަމެވެ. ވަކި މީހަކަށް ނޫނެވެ. ނުވަތަ ވަކި ޓީމަކަށް ނޫނެވެ. ޓީމް ވެގެން، ގްރޫޕުވެގެން މަސައްކަތްތައް ބަށްޓަން ކުރުމަކީ ހިންގުމަށް ހުރި އެންމެ ބޮޑު ގޮށްޖެހުމެވެ. ތިމާ ވަކި ޓީމަށް ދާންޖެހޭނެ އެއްވެސް ސަބަބެއް ނެތެވެ. ދަޢުލަތަށް ތަފާތު ޓެކްސް ތަކުން ލިބޭ ފައިސާ ތިމާ މުސާރަ ނަގާނަމަ، ޙިދުމަތް ކުރުމުގެ ރޫހު ކުރިއަރުވާށެވެ. ތިމާ އާއި މަތިކޮށްފަ އޮންނަ މަސައްކަތް ޒިންމާދާރު ކަމާއި އެކު ކުރެވޭތޯ ބަލާށެވެ. އެހެންމީހުން މަސައްކަތް ބަރާބަރަށް ނުކުރުމާއި، ޒިންމާދާރުކަން ކުޑަވުން، އެއީ ތިމާ މަސައްކަތަކަށް ފަރުވާ ކުޑަކުރަންވީ ސަބަބެއްކަމުގައި ތިމާ ދެކޭނަމަ، މިކަމަށް ހައްލެއް އެބައޮތް ތޯއެވެ؟\nކަންދިމާކުރިގޮތުން، އަޅުގަނޑަށް މަސައްކަތްކުރަން ޖެހުނީ، އަޅުގަނޑު ސްކޫލުދައުރުގެ މުދައްރިސުންގެ މަތިން، އެބޭފުޅުންނަށް އަމުރުކުރާ ވެރިއެއްގެ ގޮތުގައެވެ. މިއީ ގޮށްޖެހުމަކަށްވުރެން ބޮޑަށް އަޅުގަނޑަށް ބެލެވުނީ ލިބުނު ނަޞީބެއްގެ ގޮތުގައެވެ. އެއީ އަތޮޅުގެ ބަޖެޓުގެ ގޮތުންނާއި، ދަރިވަރުންގެ ޢަދަދާއި އަދި ވަޞީލަތްތަކުގެ ގޮތުގެ ވަރުގަދަ އެއްސްކޫލު ހިންގުމުގައި އެބޭފުޅުންގެ ޢަމަލީ ތަޖުރިބާ އާއި ހިކުމަތް ބޭނުން ކުރެވޭނެތީއެވެ. ޙީޔާލުތަފާތުވެގެން ނޫނީ ކަންތައްތަކުގައި ރަނގަޅު ގޮތް ކުރުމުގެ ކުރިން އެނގެން އުދަނގުލެވެ.\nމިކަމުން އަޅުގަނޑަށް ލިބުނު ފިޅާވަޅެއް ދަންނަވާލާނަމެވެ. ޢަމަލީ ދިރިއުޅުމުގައި ތިމާގެ "މަޤާމު" އެއީ ބަދަލުވާ އެއްޗެއްކަން ތިމާ ޤަބޫލުކުރަން ޖެހެއެވެ. އެފަދަ ބަދަލުވުން ތަކަކީ އަހަރެމެންގެ އަގު ވެއްޓޭކަންތައްތަކުގައި ބަލައިގެން ނުވާނެއެވެ. އިންސާނާ އަޤުއުފުލިގެންދަނީ އެމީހެއްގެ ތަޤްވާވެރިކަމުގެ މައްޗަށެވެ. އެހެންވީމާ، ބަދަލުވާ މަޤާމަށް މީހާ ހެޔޮވަރު ވާށެވެ. ކުރިއަށްދިއުމުގެ މަޤު އެއީ ހުޅުވާލެވިފައިވާ މަޤެކެވެ.\nޓައީ އެއް އެޅުކަމީ ކޮންމެ މީހަކަށްވެސް ކުރެވިދާނެ ކަމެކެވެ. ނަމަވެސް، ޓައީ ގޮށް މި މުޖުތަޢުގައި އަދިވެސް ޖަހަން އެނގެނީ މަދު ބަޔަކަށެވެ. އެހެން ކަމަށްވާނަ، ޓައީ އެއް ފަރުމާ ކުރުން އެއީ އަދި މާއުދަނގޫ ކަމެކެވެ. އަހަރެމެން ޓައީ އެޅުމުގެ ބަދަލުގައި ޓައީ ފަރުމާކުރަން ދަސްކުރުން ކީއްތޯ؟\nނިޒާމުގެ ތެރެއިން ކަންކުރުން މުހިއްމުވަނީ، ނަމުން ކަންކުރުމަށްވުރެން ކަމުން ކަންކޮށް ، ހެޔޮ ގޮތް ހޯދުމަށް އެފަދަ ނިޒާމުތައް ބާރު އަޅާނެތީއެވެ. ތަޢުލީމަކީ ހުރިހާ ޒަމާނެއްގައިވެސް އަގު ހުރިއެއްޗެކެވެ. އެއަށްދެވޭ ސަމާލުކަން ކުޑަކޮށްގެން ނުވާނެއެވެ. ހަޤީޤީ ތަޢުލީމުގެ ފަލްސަލާއަކީ ރަނގަޅު އަޙުލާޤާއި ތަރުބިއްޔަތެވެ. އިހަވަންދޫ ސްކޫލަށާއި ހުރިހާ ބޭފުޅުންނަށް ހެޔޮ ގޮތްތަކަށް އެދެމެވެ. އާމީން!\n↵ އިހަވަންދޫ މަދަރުސާ, ފެންތަށި\nސްކޫލުގެ ގިނަވެރިން އަމިއްލަ އެދުމުން ފޯވެފަ․ މިހާރުގެ ޕްރިންސިޕަލް މާ ސިޔާސީ․\n– 8 މާރިޗު 201620\nޤަބޫލުކުރެވޭ ވާހަކަ ތަކެއް․ ތޭންކްސް\nފިރާޒަކީ ކިތަންމެ ސިޔާސީ މީހަކަސް މިހާރުގެ ސިޔާސީ ވެރިންނާ ވަރަށް ތަފާތު ގޮލައެއްކަން ފާހަގަކޮށްލަން․ ހަނދާންވަނީ ޕީޕީއެމް އެކްޓިވެސްޓެއްގެ ދަރިއަކަށް ހައްޤުވާ ވަޒީފާ ހޯދައިދިނުމަށް އަމިއްލަ ޕާޓީގެ ބޮޑުންނާ ދެކޮޅަށް ކުރި މަސައްކަތް․ <br>ޕީޕީއެމް މެމްބަރެއްގެ ހައިސިއްޔަތުން ބުނެލަން․ މިހާރު އިހަވަންދޫގައި ސިޔާސީ މަޤާމެއްގައިހުރި އެކަކަށްވެސް ނުކެރޭނެ އެފަންވަރު ދައްކާލާކަށް․\n– 8 މާރިޗު 201601\nފިރާޟަކީި ސިޔާސީ މީހެއްނޫން․ ވަަރަން ވިސްނުންތޫނު މީހުންނަށް ހިތްހެޔޮ ބޭފުޅެއް․ އެބޭފުޅާ ބޭނުން މަޤާމެއް އެމް․ޑީ․ޕީ އިން ދިންކަން އަޅުގަނޑަށް އިނގޭ․ ސިޔާސީ ބޭފުޅެއްނަމަ، ސިޔާސީ ކެރިއަރު ބަށްޓަން ކުރެއްވީ އިނގޭތޯ\n–9މާރިޗު 201601


Testing Capacity Ithuru Kuran Dhigu Muhdhatheh Nagaane - Vaguthu\nޓެސްޓިން ކެޕޭސިޓީ އިތުރު ކުރަން ދިގު މުއްދަތެއް ނަގާނެ!\nކޮވިޑް-19 އަށް ޓެސްޓް ކުރުމުގައި އައިޖީއެމްއެޗުން ބޭނުންކުރަމުން ދިޔަ އެކްސްޓްރެކްޝަން މެޝިނެއް ހަލާކުވެ، އެ މެޝިނު ނުހެދި ދިގުލައިގެން ގޮސްފައިވާއިރު، އިތުރު އެކްސްޓްރެކްޝަން މެޝިނުތަކާއި ޕީސީއާރު މެޝިނުތައް ގެންނަން ދިގު މުއްދަތެއް ނަގާނެ ކަން ހާމަވެއްޖެ އެވެ.\nއެނގިފައިވާ ގޮތުގައި މިދިޔަ މަހުގެ ފަހުކޮޅާ ހަމައަށް އައިޖީއެމްއެޗުގައި ހުރީ އެންމެ އެކްސްޓްރެކްޝަން މެޝިނެކެވެ. ނަމަވެސް ފަހުން އިތުރު އެކްސްޓްރެކްޝަން މެޝިނެއް ގެނެސް، ޓެސްޓް ކުރެވޭ ވަރު އިތުރު ކުރި އެވެ. އެކަމަކު އާ އެކްސްޓްރެކްޝަން މެޝިނު ބޭނުން ކުރަން ފެށިތާ މަހެއް ވެސް ނުވަނީސް އެތަނުން އެއް މެޝިނު ހަވާލުކުވުމުން، ކުރިއެކޭ އެއްގޮތަށް މިހާރު އައިޖީއެމްއެޗުގައި ހުރީ އެންމެ އެކްސްޓްރެކްޝަން މެޝިނެކެވެ.\nއައިޖީއެމްއެޗުން ބޭނުން ކުރަމުން ދިޔަ އެކްސްޓްރެކްޝަން މެޝިނަކީ އެސްޓީއޯ އިން އަމިއްލަ ކުންފުންޏެއް ކަމަށްވާ މެޑިކިއުޕް އާ ހަވާލުކޮށްގެން ގެނެސްފައިވާ މެޝިނެކެވެ. އެ މެޝިނަށް ދިމާވި މައްސަލަ ހައްލު ނުކުރެވިގެން އުޅެނީ، މެޑިކުއިޕްގެ ސްޓޮކްގައި އެ މެޝިނަށް ބޭނުންވާ ބެކަޕް ސްޕެއާ ޕާޓްސް ނެތުމުންނެވެ. އެ މެޝިނަށް ދިމާވާ މައްސަލަތައް ހައްލު ކުރުމަށް ޓްރެއިން ވެފައިވާ ބަޔޯ މެޑިކަލް އިންޖިނިއަރެއް ވެސް އެ ކުންފުނީގައި ނެތް ކަމަށް ވެއެވެ.\nއެ އެކްސްޓްރެކްޝަން މެޝިނު ހަލާކުވުމާ އެކު ޓެސްޓިން ކެޕޭސިޓީ އިތުރު ކުރުމަށް ސަރުކާރުން ކުރަމުން އަންނަ މަސައްކަތްތަކަށް ބޮޑެތި ގޮންޖެހުންތަކެއް ކުރިމަތިވެފައިވާ ކަމަށް މައުލޫމާތު އެނގޭ ބައެއް ބޭފުޅުން ވިދާޅުވެއެވެ. އަދި ސަޕްލަޔަރަށް އެ މެޝިނަށް ދިމާވި މައްސަލަ އަވަހަށް ހައްލު ނުކުރެވުމަކީ ވަރަށް ބޮޑު ކަންބޮޑުވުމެއް ކަމަށް، އެކަމާއި ގުޅޭގޮތުން މައުލުމާތު ދެއްވި ސިއްހީ ދާއިރާގައި ބައެއް އޮފިޝަލުން ވިދާޅުވެއެވެ.\nޕީސީއާރު މެޝިނުތައް އިތުރުވި ނަމަވެސް، އެކްސްޓްރެކްޝަން މެޝިނު މަދުވުމުން ޓެސްޓް ކުރެވޭ ވަރު ވަރަށް ބޮޑަށް ލިމިޓުވެފައިވާ ކަމަށް އޮފިޝަލުން ވިދާޅުވެ އެވެ. އެއީ ކޮންމެ ސާންޕަލް އަކީ ވައިރަސް އެކްސްޓްރެކްޓް ކުރުމަށް ފަހު ޓެސްޓް ކުރެވޭ އެއްޗަކަށް ވާއިރު، ސާންޕަލްތައް އެކްސްޓް ކުރެވޭ ވަރު މަދުވުމުން ޓެސްޓް ކުރެވޭ ވަރު ވެސް މަދުވާތީ އެވެ.\nއެނގިފައިވާ ގޮތުގައި އެކްސްޓްރެކްޝަން މެޝިނަށް ދިމާވި މައްސަލަ ހައްލު ކުރަން އެކަށީގެންވާ ވަރަށް ވުރެ ބޮޑު އަގެއް، މެޑިކުއިޕް އިން ހުށަހަޅާފައި ވާތީ އެ މެޝިނު ހެދުން މަޑުޖައްސާލަން އައިޖީއެމްއެޗުން ވަނީ ނިންމާފަ އެވެ. މެޑިކުއިޕް އިން އެ މެޝިނު ހަދަން ހުށަހަޅާފައިވަނީ 1.2 މިލިޔަން ރުފިޔާ ކަމަށް، ނަން ނުޖަހާ ގޮތަށް މައުލޫމާތު ދެއްވި އައިޖީއެމްއެޗުގެ އިސް އޮފިޝަލަކު ވިދާޅުވި އެވެ. އޭނާ ވިދާޅުވީ އެ އަށް ވުރެ ހެޔޮ އަގެއްގައި، ޑަބްލިއު އެޗްއޯ ފަދަ ބައިނަލްއަގުވާމީ ޖަމިއްޔާތަކުން އެޕްރޫވް ކޮށްފައިވާ އެހެން ބައެއް ބްރޭންޑްތަކުގެ އެކްސްޓްރެކްޝަން މެޝިނު ލިބެން ހުރި ކަމަށެވެ. އަދި އެ އަގުގައި އެކްސްޓްރެކްޝަން މެޝިނު ނުހަދަން ނިންމީ އެ ސަބަބާއި ހުރެ ކަމަށް އޮފިޝަލް ވިދާޅުވި އެވެ.\nއޭގެ އިތުރުން ޓެސްޓިން ކެޕޭސިޓީ އިތުރު ކުރުމަށް ސަރުކާރުން ކުރާ މަސައްކަތުގެ ތެރެއިން އިތުރު މެޝިނުތައް ގަންނަން ނިންމާފައިވާ ކަމަށް އޮފިޝަލު ވިދާޅުވި އެވެ. ނަމަވެސް އެ މެޝިނުތައް ރާއްޖެ އަށް ގެނެވޭނީ އެންމެ އަވަސް ވެގެން ވެސް ދެ މަސް ދުވަހުގެ ތެރޭގައި ކަމަށް އޭނާ ވިދާޅުވި އެވެ.\nއެހެންކަމުން އެންމެ އަވަހަށް ވެސް ޓެސްޓިން ކެޕޭސިޓީ އިތުރު ކުރެވޭނީ އަންނަ އޮގަސްޓް މަހުގެ މެދެއްހާ ތަނުގައި ކަމަށް އޭނާ ލަފާކުރައްވަ އެވެ. ނަން ނުޖަހާ ގޮތަށް މައުލޫމާތު ދެއްވި އައިޖީއެމްއެޗްގެ އިސް އޮފިޝަލް ވިދާޅުވީ މިހާރު އައިޖީއެމްއެޗްގެ ޓެސްޓިން ކެޕޭސިޓީ ހުރީ، ކޮވިޑް-19 މާލޭގައި ފެތުރެން ފެށި އިރު ވެސް ހުރި ވަރަށެވެ. (އެކްސްޓްރެކްޝަން ދެ މެޝިނު އޮޕަރޭޓް ކުރި އިރު ކެޕޭސިޓީ އަކީ ދުވާލަކަށް 700 ޓެސްޓް، މިހާރު އެ އަދަދު ހުރީ ދުވާލަކަށް 500 ވަރުގައި)\nމިފަދަ ނާޒިކު ދަނޑިވަޅެއްގައި އައިޖީއެމްއެޗުން މުހިންމު މެޝިނުތައް ގަންނަ އިރު، އެ ތަކެއްޗަށް ދިމާވާ މައްސަލަތައް ހައްލު ކުރެވޭ ވަރުގެ ބަޔޯ މެޑިކަލް އިންޖިނިއަރުންގެ އިތުރުން، މުހިންމު ސްޕެއާ ޕާޓްތައް ސަޕްލަޔަރުގެ ސްޓޮކްގައި ހުރިކަން ކަށަވަރު ކުރުމުގެ އިންތިހާ އަށް މުހިންމު ކަމަށް އޭނާ ވިދާޅުވި އެވެ.\nއިގްތިސާދީ ހަރަކާތްތައް ފަށަން ތައްޔާރުވަމުން އަންނަ އިރު، ޓެސްޓިން ކެޕޭސިޓީ އިތުރު ނުކުރެވުމަކީ ބަލި ފެތުރި، ކޮވިޑް-19ގެ ދެ ވަނަ ރާޅެއްގެ ބިރު އިންތިހާ އަށް ބޮޑުވާނެ ކަމެއް ކަމަށް ދުނިޔޭގެ ސިއްހަތު ޖަމިއްޔާ ފަދަ އިދާރާތަކުން ވަނީ ބުނެފަ އެވެ.\nއޭގެ އިތުރުން ލޮކްޑައުން އަށް ދެ މަހަށް ވުރެ ގިނަ ދުވަސް ވެފައިވާއިރު، ޓެސްޓިން ކެޕޭސިޓީ އިތުރު ނުކުރެވި ހުރުމަކީ ސަރުކާރުން ކޮވިޑް-19 އަށް ތައްޔާރުވެފައިވާ ކަމަށް ބުނި ނަމަވެސް، އެ ކަމާއި މެދު އެތައް ބަޔަކު ސުވާލު އުފައްދަމުން އަންނަ ދަނޑިވަޅެއްގައި، އެ ތުހުމަތުތަކަށް ލިބޭ އިތުރު ބާރެއް ކަމަށް ގިނަ ބަޔަކު ބުނެ އެވެ.\nޖޫން 13, 2020 22:14\nޢަފީފު އާއި ހިޔަލީމެންކުންފުނިދޯ\nކޭސް ތައް މަދުވެގެން އުޅެނީ މިހެންވެ ދޯ.. ކޮންޓްރޯލް ވެގެންނެއް ނޫން އެއްގޮތަކަށްވެސް\n1.2 މިލިއަން އެއީ ކޯންޗެއް؟؟ ރައްޔިތުންގެ ފުރާނަ މުހިއްމު. ވީމާ ކުރިއަށް ނުގެންދަންވީ ސަބަބެއް ނެތް. ގަންނަންވީ


ސަނާގެ ދެމަފިރިން ރާއްޖޭގައި، ޗުއްޓީ ފެށީ އެއާޕޯޓުގައި ނަމާދު ކޮށްގެން – Haftha\nSat, 22 January, 2022, 7:30 pm\nސަނާއާއި އޭނާގެ ފިރިމީހާ\nސަނާގެ ދެމަފިރިން ރާއްޖޭގައި، ޗުއްޓީ ފެށީ އެއާޕޯޓުގައި ނަމާދު ކޮށްގެން\nއޯގަސްޓް 9, 2021\nކުރީގެ އެކްޓްރެސް ސަނާ ހާން އާއި ފިރިމީހާ އަނަސް މުފްތީ ޗުއްޓީ ހޭދަކުރުމަށް ރާއްޖެ އަތުވެއްޖެއެވެ.\nރާއްޖެ އައުމާއެކު ސަނާގެ އިންސްޓަގްރާމްގައި އޭނާ ވަނީ ރާއްޖެ އަންނަން ފުރުސަތު ލިބުމުން އޭނާ އުފަލުން ހުރި މިންވަރު ހާމަކޮށް ވީޑިއޯއެއް ހިއްސާ ކޮށްފައެވެ. އެ ވީޑިއޯގައި އޭނާ ވަނީ ރާއްޖެ އައިސް، ރިސޯޓާ ހަމައަށް ދެވެންދެން އޭނާ ހޭދަކުރި ވަގުތު ދައްކާލާފައެވެ.\nސަނާގެ ވީޑިއޯގައި އޭނާ ބުނީ ނަމާދު ގަޑި ދޫކޮށްލުމަކީ އެ ދެމަފިރިން އެއްވެސް ގޮތަކަށް އެދޭ ކަމެއް ނޫން ކަމަށެވެ. އެހެންވެ، އެއާޕޯޓުގައި މުސައްލައެއް ބާއްވައި، އެ ދެމަފިރިން ވަނީ ނަމާދު ވަގުތަށް އަދާކޮށްފައެވެ.\nއެދެމަފިރިން ރާއްޖެ އައީ އިއްޔެއެވެ. އަދި ޗުއްޓީ ހޭދަކުރަމުން ދަނީ “ފިނޮޅު މޯލްޑިވްސް” ރިސޯޓުގައެވެ.\nސަނާ އާއި އަނަސް ކައިވެނި ކޮށްފައި ވަނީ މިދިޔަ އަހަރުގެ ނޮވެމްބަރު މަހުގައެވެ. އަދި ކައިވެނި ކުރުމަށް ފަހު އޭނާ ވަނީ ފިލްމީ ދާއިރާ ދޫކޮށް، ބުރުގާ އަޅާފައެވެ. ސަނާ ބުނީ ދީނުގެ ކަންކަން ފުރިހަމަ ކުރުމުން އޭނާއަށް ލިބޭ އުފާ އެހެން އެއްވެސް ކަމަކާ ނުބައްދަލު ކަމަށެވެ.


Atholhuge Mai Dhoraattah Ihumaalu Vumakee Kanboduvaa Kameh - Faresmaathoda Raees އަތޮޅުގެ މައި ދޮރާއްޓަށް އިހުމާލު ވުމަކީ ކަންބޮޑުވާ ކަމެއް: ފަރެސްމާތޮޑާ ރައީސް – Huvadhoo News Atholhuge Mai Dhoraattah Ihumaalu Vumakee Kanboduvaa Kameh - Faresmaathoda Raees Huvadhoo News\nފަރެސްމާތޮޑާ ކައުންސިލް ރައީސް އަހުމަދު އިމްތިޔާޒް\nހުވަދު އަތޮޅުގެ މައިދޮރާށި ކަމުގައިވާ ކާޑެއްދޫ އެއަރޕޯޓަށް އިހުމާލުވުމަކީ ކަންބޮޑުވާ ކަމެއް ކަމަށް ފަރެސްމާތޮޑާ ކައުންސިލްގެ ރައީސް އަހުމަދު އިމްތިޔާޒް ވިދާޅުވެއްޖެއެވެ.\nކާޑެއްދޫ އެއަރޕޯޓު ޖެޓީގެ ބޮޑުބައެއް ވެއްޓުމާ ގުޅިގެން ހުވަދޫ ނިއުސް އަށް ދެއްވި ބަސްދީގަތުމެއްގައި ފަރެސްމާތޮޑަ ކައުންސިލް ރައީސް އަހުމަދު އިމްތިޔާޒް ވިދާޅުވީ، ކާޑެއްދޫ އެއަރޕޯޓުގެ ހާލަތު ދަށްވުމާއި އެއަރޕޯޓު ޖެޓީ ހަލާކުވި މައްސަލައަކީ ކަންބޮޑުވާ ކަމެއް ކަމަށާއި، އެކަމަށް އަވަސް ހައްލެއް ހޯދުމަށް ސަރުކާރަށް ގޮވާލައްވާ ކަމަށެވެ.\nއަދި އެކަމަކީ އަތޮޅުގެ އެންމެހާ ރައްޔިތުންވެސް ކަންބޮޑުވާ ކަމެއް ކަމަށާއި، ޙާއްސަކޮށް ފަރެސްމާތޮޑާ ރައްޔިތުންގެ ފަރާތުން އެކަމަށް އަވަސް ހައްލެއް ހޯދައިދިނުމަށް އެދި ސަރުކާރަށް ގޮވާލާ ކަމަށްވެސް އިމްތިޔާޒް ވިދާޅުވިއެވެ.\nކާޑެއްދޫ އެއަރޕޯޓުގެ މައްސަލަތަކުގެ ވާހަކައަކީ އަބަދުވެސް ހުވަދު އަތޮޅުގެ ރައްޔިތުން ދައްކާ ވާހަކައެކެެވެ. އަދި މިއަދުގެ ވަގުތެއްގައި އެއަރޕޯޓުގެ ޖެޓީގެ ބޮޑު ބައެއް ވެއްޓުމާ ގުޅިގެން ގިނަ ބަޔަކު ގެންދަނީ ސަރުކާރަށް ފާޑުކިއުން އަމާޒުކުރަމުންނެެވެ.\nކާޑެއްދޫ އެއަރޕޯޓް އަހުމަދު އިމްތިޔާޒް ފަރެސްމާތޮޑާ ކައުންސިލް\nދޮރާށިގެ ވާހަކަފުޅު ނުދައްކާ ހުރުން ރަގަޅު ރައީސް ގެ މަގާމް ގެ ޒިންމާ ރަގަޅަށް އަދާކުރުން މާ ބޮޑަށް ވެސް ރަގަޅު\nތިޔަ ބޭފުޅުންނަށް ތިކަން އެނގިލެއްވި އިރު ސަރުކާރުން ވަނީ ތިކަމަށް އެޓެންޑް ވެފައި


Saff Championship: Carnival Sarahahdhuga Show Thakeh Baavanee - Vaguthu\nގައުމީ ފުޓްބޯޅަ ޓީމަށް ދިވެހިން ތަރުހީބު ދެނީ. --- ވަގުތު އިމޭޖަސް: އަހުމަދު އަޝްހާދު އަބްދުﷲ\nއުރީދޫ ސާފް ޗެމްޕިއަންޝިޕް ފުޓްބޯޅަ މުބާރާތުގެ ފޯރި އިތުރަށް ގަދަ ކުރުމުގެ ގޮތުން ކާނިވާ ސަރަހައްދުގައި ޝޯތަކެއް ބާއްވަން ނިންމައިފިއެވެ.\nސާފް ޗެމްޕިއަންޝިޕް ފުޓްބޯޅަ މުބާރާތުގެ މެޗުތައް ކާނިވާ ސަރަހައްދުގައި ބެލޭނެ އިންތިޒާމު މާލެ ސިޓީ ކައުންސިލާއި އުރީދޫ އާއި މީޑިއާނެޓް ގުޅިގެން ވަނީ ހަމަޖައްސައިފައެވެ. ކާނިވާލުގައި މެޗް އަޅުވަނީ ވީހާވެސް ގިނަ ބަޔަކަށް މެޗް ބެލޭނެ ގޮތް ހަމަޖެއްސުމުގެ ގޮތުންނެވެ.\nފޯރިނަގާލާ ގިނަބަޔަކަށް ބައިވެރިވުމުގެ ފުރުސަތު ދިނުމަށް\nޔޫތު މިނިސްޓްރީ، @OoredooMaldives @MaleCitymv\nގުޅިގެން މާދަމާ ހަވީރުން ފެށިގެން ކާނިވަލުގަ މެޗު ބެލުން އަދި މިޔުޒިކް ޝޯވް ގެންދަން ވަނީރޭވިފަ.\nމޮޅުވެއްޖެނަމަ ފައިނަލް މެޗާ ހަމަޔަށް ކޮންމެ ރެޔަކު ޝޯވް ބާއްވާގޮތަށް. pic.twitter.com/nir27r3UgK\n— Ahmed Mahloof (@AhmedMahloof) October 12, 2021\nމަހްލޫފަށް ފިޔަވަޅު ނާޅާ މައްސަލަ މަޖިލިހުގެ ކޮމިޓީ އަށް ހުށަހަޅައިފި\nއޮކްޓޯބަރ 12, 2021 16:19\nހޫން އެއްކަލަ މީހުން😠 ކަންތަކާ ޖެހުނީ މިދެން🤦🏽♀ މިމީހުންނަށް ހީވާފަދަ މޮޅުވަނީ ގިނައިން ހަރާމް މިއުޒިކް އަޑުއެހިވަރަކަށޭ😑😑 ހެޔޮނުވާނެ ހަރާމް މިއުޒިކް ޝޯވް ބޭއްވުން ހުއްޓާލާ!!!!\nއޮކްޓޯބަރ 12, 2021 16:29\nދަރި ޕްރޮމޯޓް ކުރަން ދޯ.\nއޮކްޓޯބަރ 12, 2021 16:30\nދަރި ޕްރޮމޯޓްކުރަން ދޯ\nއޮކްޓޯބަރ 12, 2021 16:55\nމިޔުޒިކް ސޯ ބެންވުމަށްވުރެ ފޯރިގަދަވެފައި މެޗްތައް މާކާމިޔާބުވާނެ މުބާރާތް ނިމެންދެއް ކޮންމެ ނަމާދެއް ކޮށްގެން ހުރިހާ މީހުން ދުޢާކޮށްބަލަ. އަދި ޞަދަގާތްކޮށް ޒިކުރުކޮށް ކެއްތެރި ކަމާއެކު ޓީމަށް ހިއްވަރުދީ ސަޕޯޓް ކޮށްބަލަ. ކޮން މިޔުޒިކް ސީއެއްތަ\nއޮކްޓޯބަރ 12, 2021 17:45\nރާއްޖެ މޮޅުވެއްޖެ ނަމަ ފައިނަލާ ހަމަައަށް މިއުޒިކު ޝޯތަކެއް ބާއްވަން ޔޫތު މިނިސްޓަރު އިއުލާން ކުރުން އެއީ ޝިރުކުގެ ތެރެއަށް ދިވެހިން ގެންގޮސްދޭނެ ކަމެކޭ ތިޔާވާ ގޮތުން ރާއްޖެ މޮޅުވުމަށް ވުރެން ބޮޑަށް ރާއްޖެ ބަލިވުމޭ ގާތީ ކަން މިހެން ހުރުމުން ތިޔާ ކަން އެއްގޮތަކަށް ވެސް މަޚްލޫފު ކޮށްގެން ނުވާނެއޭ ބަދަލުގައި ރާއްޖޭން ކުރަން ޖެހޭނެ ކަމަކީ އެއީ ހިޔާ ފްލެޓްްސް ތަކުގެ ކުލި ކުޑަ ކުރުމަށް ޕެޓިޝަން އެއްގައި ސޮއިކުރާނީ ގައުމީ ޓީމް ކުޅުންތެރިން އެއިރުން އެފްލެޓްސް ތަކަށް ބަދަލުވާ 40 ހާސް މީހުންގެ ހިތް ތަކުން ގައުމީ ޓީވް ވިންވާނެ ކަން އެއީ މަމެންނަށް ޔަގީންވެ ކަށަވަރުވާ ކަމެކޭ...\nއޮކްޓޯބަރ 12, 2021 18:46\nޢެހެން ވިއްޔާ ބަލިވާނެ\nއޮކްޓޯބަރ 12, 2021 19:01\nރާއްޖެ މޮޅުވެއްޖެ ނަމަ ފައިނަލާ ހަމަައަށް މިއުޒިކު ޝޯތަކެއް ބާއްވާނަމަ އެއީ އެއްގޮތަކަށް ވެސް ސަރުކާރުން ކޮށްގެން ވާނެ ކަމެއް ނޫނޭ ހިޔާ ފްލެޓްްސް ތައް ލިބުނު މީހުންނަށް އަސާސީ ކަންކަން ފުރިހަމަ ނުކޮށްދީ ސަރުކާރުން ފުޓްބޯޅަ ފޯރީގައި މިއުޒިކް އާއި ލަވަ ކިޔާ ނަށާ ހަދައިގެން ނުވާނެއޭ ބަދަލުގައި ބުނަން ޖެހޭނީ މޮޅު ވެއްޖެނަމަ ގައުމީ ކުޅުންތެރިންނަށް ވެސް މާލެ ސަރަހައްދުން ގޯއްޗެއް ދީ އެމެންގެ ދިރިއުޅުން ވެސް އާބާދު ކުރާނެ ފަދަ ދުރު މުސްތަގްބަލަށް ދެމިގެންދާ ފަދަ ހަދާން ތަކުގެ ވާހަކައޭ ދައްކަން ޖެހޭނީ އެއީއޭ މަމެން އެދޭ ގޮތަކީ މިއުޒިކް ކުޅުމާއި ލަވަކިޔުން އެއީ ފުޓް ބޯޅަ މުބާރާތުގެ މޮޅާއި ގުޅިގެން ކުރާ ކަމެއް ނަމަ އެއިން ވަރަށް ނޭދެވޭ އަސަރުތަކޭ ޓީމް ކުޅޭ ކުޅުމަށް ގުރުރަތީ ގޮތުން ކުރާނީ...\nރަށުތެރެއިން އެހެންކަމަކާ އުޅެބަލަ\nރަނގަޅަށް ކަމެއްދަންޏާ މި ބޮޑެތި ބޭފުޅުންގެ މޭ ކަރާނެ! ކޮން މިއުޒިކެއް ކުޅޭކަށްތަ؟ ކުރީ ދެމެޗްވެސް މޮޅުވީކީ ނުވަތަ ދިވެހިން ފޯރޮ ނެގީ ބަޔަކު ލަވަކިޔާ ޝޯ ބާއްވާއިގެނެއްނޫން، ޓިކެޓް ވިއްކުމުގެ މައްސަލަ ފަނިވީމާ، އެކަން މަތި ޖަހަން މިއުޒިކް ޝޯ ބާއްވައިން ރައްޔިތުން ގުނބޯހައްދަން ވެގެން، ސޮރީ ތި ޓްރިކް ވަރކް އެއް ނުކުރި މިފަހަރު. ވީ އަރ ނޮޓް އިންޓްރެސްޓަޑް\nއޮކްޓޯބަރ 12, 2021 20:33\nޝޯތައް ބާއްވާފަ މަހުލޫފްގެ އާއިލާ ނެށީމަ ރަގަޅުވާނެ .ކޮންމެ ކަމެއްގަ ވެސް އިންޑިއާ ކޮޕީކުރުން މިކަލޭގެ ކަމަކީ. ޢެމީހުންގެ ހުރިހާ ކަމެއް (އަޅުކަަންވެސް) ގުޅިފަ އޮންނަނީ ލަވަކިޔުމާ ނެށުމުގައި. ތިޔަފަދަ ވާހިއްޔާތުގެ ވާހަަކަ ދައްކާތީ ކަމު ނުދަނީ. ބަދުރު ހަގުރާމަ ހިގުމުގެ ކުރިން އަބޫ ޖަހުލުުވެސް ބުނި ކަމަށްވަނީ ކައިބޮއި ރާބޮއި ނަށާ މަޖާކޮށްލާފަ ކަމަށް ރަށަށްދާނީ .\nއޮކްޓޯބަރ 12, 2021 20:34\nޜާއްޖެ ތިޔަ ދިޔައީ ޗޮކުން.......\nއޮކްޓޯބަރ 12, 2021 21:28\nދިވެހި ޓީމަށްއޮތް ސަޕޯޓް މިހާހިސާބަށް ނިމުނީ….މޮޅުވީމާ ނާޗަރަންްޤީއަށް ނޯ\nއޮކްޓޯބަރ 12, 2021 22:23\nމަހުލޫފްއަށް ހެޔޮވިސްނުން ދެއްވާށި އާމީން.\nއޮކްޓޯބަރ 13, 2021 01:38\nކަމކު ނުދޭ ތި ގޮތް\nއޮކްޓޯބަރ 13, 2021 07:23\nއަހަރެންގެ ދުޢާއަކީ މަހުލޫފުގެ އެ ޓުއީޓް އަނބުރާ ނުނަގައިފިނަމަ ރާއްޖެބަލިވުން. ނާޗަރަންގީއަށް ޒީރޯ ޓޮލަރެންސް.\nއޮކްޓޯބަރ 13, 2021 08:30\nމިހާރު ފާހިސް ކަންކަން ކުރަން މަގުފަހި ކުރަނީ ބަލަ އަހަރުމެން ނޫނަސް އެހެން ފަރާތެއްވެޔޭ އަހަރުމެން އަމިއްލަޔައްތަ ދުނިޔެޔައް އައިސް މިތިބީ ޓީމު ބަލިވެއްޖެނަމަ މަހުލޫފު އެކަމުގެ ޒިންމާނަގަންޖެހޭނެ\nއޮކްޓޯބަރ 13, 2021 11:15\nވަރަށް އިޚްލާސްތެރިކަމާއެކު މިނިސްޓަރ މަހްލޫފަށް ދަންނަވަން ތިނިންމުން އަނބުރާ ގެންދިއުމަށް... ޖޯސާއި، ފޯރި އާއި ގުޅުމެއްނެތް އެއްޗެއްތީ މިއުޒިކްތަކަކީ... ދިވެހި ރައްޔިތުންގެ\nކާމިޔާބަށް ހުރަސްއެލުން ކަހަލަ ކަމެއްތީ ..އަދިވެސް އެއްފަހަރު ތި ނިންމުން އަނބުރާ ގެންދިއުމަށްއެދެން... މިނިސްޓަރަކަށްވީތީ ފަހުރުވެރިވާހިނދު މުސްލިމަކަށްވުމުން އުފާވާން ދަސްކުރަންޖެހޭ


ވާލޯބި އެނގޭނަމަ 21 – Esfiya – Dhivehi Vaahaka Site\nވާލޯބި އެނގޭނަމަ 21\n- by Aami - 35- April 22, 2019\n“ކޮންމެސް ވަރެއްގެ ކެއްތެރިކަމެއްވެސް ހުންނަން އެބަޖެހޭދޯ. ބަޔެއް ކުދިންގެ ނުހުރޭ އެއްވެސް ވަރަކަށް ކެތްތެރިކަމެއް… ޕޭޝަންސް މައި ލަވް ޕޭޝަންސް. ހުރިހާ އެއްޗެސް ކިޔާދޭންށޭ މިއުޅެނީ…” މައިރާގެ ރާގު ހުރިގޮތުން މާހިލް ގާތަށް ހިނިއައެވެ. އެހެންކަމުން ވާހަކައާއިވެގެން ކުރިއަށް ދިޔުމުކުރިން މައިރާ އާއި ދިމާކޮށްލިއެވެ.\n“ހުން ދެން އަހަރެންނާ ދިމާނުކޮށް ދިމޮޅު މީހާގެ މޮޅު އައިޑިއާ ކިޔާދީބަލަ” މާހިލް އާއި ދިމާއަށް ބަލައިލަމުން ތުންއަނބުރާލުމަށް ފަހު މައިރާ ބުނެލިއެވެ. އެދެމީހުން އުޅުން ގޮތުން ރާހިލް އާއި ރާދިން ވެސް ތިބީ ހީލީ ހަލާކުވެފައެވެ.\n“އޯކޭ ދެން އަޑުއަހާ އަހަރެންގެ ޕަލޭން. މައި ބުނީމެއްނު މިއަންނަ ވީކްގެ ހޯމަ ދުވަހަކީ ލީންގެެ އުފަންދުވަހޭ ދޯ. ސޯ އެދުވަހު ލީން އަށް ސަޕްރައިޒްއެއް ދޭނީ. އަހަރެންމެންގެ މަންމަމެންވީ ބިޒްނަސް ޓްރިޕެއްގަ ރާއްޖޭން ބޭރަށް ގޮސް އެހެންވީމަ އަހަރެން ގެ ހުންނާނީ ހަމަ ހުސްކޮށް އެތާގަ ހުރިހާ ކަމެއް ކުރިއަށް ގެންދެވޭނެ ދޯ ރާހް.” މާހިލް އޭނާ ވިސްނި ގޮތް އެހެންމީހުންނާ ހިއްސާކުރިއެވެ. އެހެންމީހުންނަށް ވެސް މާހިލްގެ ހިޔާލުކަމުދިޔައެވެ. އެހެންކަމުން އިރުކޮޅަކު މައިރާ މެންގޭގައި ތިބެގެން ކަންތައް ކުރިއަށް ގެންދާނެގޮތަކާއި މެދު މަޝްވަރާކުރުމަށް ފަހު މާހިލް މެން ގެއަށް ދާން ނިކުތީ ވަރުބަލިވެފައި ތިބުމުންނެވެ. އެމީހުން ހޮސްޕިޓަލުން ނިކުންގޮތަށް ގެއަށްވެސްވަދެނުލާ މައިރާ ކައިރިއަށް އައުމުން ތިން މީހުންވެސް ތިބީ ވަރުބަލިވެފައެވެ.\nގެއަށް ވަދެގެންއައި ރާދިންގެ މޫނުމަތީގައި ވަނީ ރީތި ހިނިތުންވުމެކެވެ. ސޯފާގައި އިން ރައުދާއަށް ވެސް ދަރިފުޅުގެ މޫނުމަތީގައިވާ ހިނިތުންފެނި އުފާވިއެވެ. އަވްލީންއަށް ދިމާވި ކަންތަކަށް ފަހު ރައުދާއަށް އަބަދުވެސް ރާދިން ފެންނަނީ މާޔޫސްވެފައިވާ ހިތާމަވެރި މޫނެކެވެ. އެހެންކަމުން ރާދިންގެ މޫނުމަތީގައިވާ ހިތްހަމަޖެހުމާއި އުފާވެރިކަން ފެނިފައި ރައުދާއަށް ވެސް ހިތްހަމަޖެހުމެއް ލިބުނެވެ.\n“ދަރިފުޅާ ހާދަ އުފާވެފަ ހުރިހެން ހީވެއޭ މަންމަ އަށް. އަނެއްކާ ކިހިނެތްވީ؟” ސޯފާގައި އައިސް ޖައްސާލި ރާދިންގެ މޫނަށް ބަލައިލަމުން ރައުދާ ވަރަށް ލޯބިން އަހާލިއެވެ. ޖަވާބަކަށް ރާދިންގެ ފަރާތުން ލިބުނީ ލުއި ހިނިތުންވުމެކެވެ.\n“އެއީ ސަޕްރައިޒްއެއް މޮމް. ވަރަށް އަވަހަށް އެނގޭނެ މޮމް މެންނަށްވެސް. ވަރަށް ވަރުބަލިވެފަ މިހުރީ މިގަޑީ މިދަނީ ފްރެޝްވެލައިގެން ކުޑަކޮށް ރެސްޓްކޮށްލަން.” ރައުދާގެ ސުވާލަށް ޖަވާބު ދެމުން ރާދިން އޭނާގެ ކޮޓަރިއާއި ދިމާއަށް ހިނގައިގަތެވެ.\nސިޑިން މައްޗަށް އަރައިގެން ދިޔަ ރާދިން އާއި ދިމާއަށް ބަަލަން އިން ރައުދާގެ މޫނުމަތިންވެސް ހަމަޖެހިފައި އިން ކަމުގެ އަސަރު ފާޅުވާން ހުއްޓެވެ. އެދަރިފުޅުގެ މޫނުމަތިން މިކަހަލަ އުފާވެރިކަމެއް ފެނުމަށް ރައުދާއަށް ދުޢާކުރެވުނު އަދަދެއްވެސް ނޭނގެއެވެ.\nކޮޓަރިއަށް ވަން ރާދިން އެންމެ ފުރަތަމަވެސް ފާހަނައަށް ވަނީ ތާޒާވެލުމަށެވެ. ފެންވަރާ ތާޒާވެލުމަށް ފަހު އައިސް އެދުމަތީގައި އޮށޯން ރާދިން ދިޔައީ އޭނާގެ ފޯނުގައި ހުރި އަވްލީންގެ ފޮޓޯތަކަކަށް ބަލާށެވެ. އޭގެއެތެރެއިން ގިނައީ އެދެމީހުން އެކުގައި އުޅުނުއިރު ނަގާފައި ހުރި ފޮޓޯތަކެވެ. ފޮޓޯތަކަށް ބަލަން އޮތް އިރު ވެސް ރާދިންގެ ތުންފަތްމަތީގައި ހުރި ހިނިތުންވުން ފަނޑުވެގެން ނުދެއެވެ.\n“އަހަރެން މިއަދު ވަރަށް ވަރަށް ހެޕީވެއްޖެ ލީން. ފައިނަލީ ލީން އަހަރެންގެ މީހަކަށް ހަދަން މަގުފަހިވީ މި. އަހަރެން ވައުދުވަން މިފަހަރު އަހަރެމެން ދެމީހުންގެ ދެމެދަށް އެއްވެސް މީހަކަށް ވަނަކަ ނުދޭނަން. ދުވަހަކުވެސް ލީން ދޫކޮށެއްނުލާނަން. އަބަދުވެސް ލީން އުފަލުގައި ގެންގުޅޭނަން.” ފޮޓޯތަކަށް ބަލަމުން ދިޔައިރު ރާދިން އޭނާގެ އަމިއްލަ ނަސްފަށް އެތަކެއް ވައުދު ތަކެއްވިއެވެ.\nކޮޓަރީގައި އޮތް އަވްލީން އޮތީ ފުން ވިސްނުމެއްގައެވެ. ރާދިން ދެކެ ލޯބިވާކަން މާހިލް މެންނަށް އެނގުމުން ދެން އެމީހުން ކަންތައް ކުރާނެ ގޮތެއް ނޭނގޭތީ އަވްލީން އޮތީ ކަންބޮޑުވެފައެވެ. އަނެއްކާ މާހިލް އެހުރިހާ ވާހަކައެއް ރާދިން އަށް ކިޔާދޭނެބާއެވެ. އޭރުން ރާދިން އޭނަ ދެކެ ރުޅި އަންނާނެއެވެ. މިކަހަލަ ހިޔާލުތައް ސިކުނޑިއަށް އަންނަން ފެށުމުން އަވްލީންގެ މޫޑު ހަރާބުވާގޮތްވިއެވެ. އެންމެ ފަހުން އޭނާއަށް ރުޅިއާދެވުނީ މައިރާ ދެކެއެވެ. އޭނަ ގުޅުމުން ފޯން ލައުޑް ސްޕީކަށް ލާން ޖެހޭ ހެއްޔެވެ. މާހިލް މެން އެތާގައި ތިބި ވާހަކަވެސް މައިރާއަށް ބުނެވުނީސްއެއް ނޫން ހެއްޔެވެ.\nހިޔާލުތަކަށް ގެއްލިފައި އޮތް އަވްލީން ސިއްސާގެން ދިޔައީ ވަރަށް ބާރަށް މީހަކު އައިސް އޭނާގެ ކޮޓަރީގެ ދޮރުފަތުގައި ޖަހައިލުމުންނެވެ. ވަގުތުން އެއީ ޔާސިރާކަން ދެނެގަންނާކަށް އަވްލީން އަށް އުނދަގުލެއްނުވިއެވެ. ޔާސިރާ ނޫން އެހެން މީހެއް އެކަހަލަ ކަމެއް ނުކުރާނެކަން އަވްލީން އަށް އެނގެއެވެ. މިރުހާން ވެސް ކުރިން އޭނަ ދެކެ ރުޅި އައި ނަމަވެސް އެކްސިޑެންޓްގެ ފަހުން އެހުރިހާ ކަމެއް ބަދަލުވެގެންދިޔަކަން އަވްލީން އަށް ފާހަގަވިއެވެ. އެކަމާ އަވްލީން ކިތެއްމެ އުފާވި ނަމަވެސް އަދިވެސް ޔާސިރާގެ ރުހުމާއި ލޯބި ނުލިބޭތީ އެހިތް ރޯލައެވެ. ޔާސިރާ އޭނަދެކެ ރުޅިއަންނަން އޭނަގެ އެއްވެސް ކުށެއް ނެތެވެ. އަވްލީން އަކީ މިރުހާންގެ ކުރީގެ އަނބިމީހާގެ ދަރިއަކަށްވުމަކީ އަވްލީންގެ ކުށެއް ނޫނެވެ.\nއަވަހަށް އެނދުމަތިން ތެދުވެގެންގޮސް ކޮޓަރީގެ ދޮރު ހުޅަވާލިއިރު އަވްލީން ހުރީ ކުޑަކޮށް ޖެހިލުންވެފައެވެ. ޔާސިރާގެ ރުޅިގަނޑު އެނގޭތީ އަވްލީން ވަރަށް ޖެހިލުންވެއެވެ. މިފަހަރުވެސް އެއްޗިސް ކިޔާލާނެކަން އަވްލީން އަށް ހަމަ ރަނގަޅަށް އެނގެއެވެ.\n“ބަލަ ބަލިވިއްޔޭ ކިޔާފަ އޭގެ ފަހުން ތި ކޮޓަރިގަނޑުން ނިކުމެއް ކަމެއްކޮށްލެވޭކަމަށް ވެސް ނުވޭތަ. މިހާރު ގައިމު ރަނގަޅުވެސް ވެފަ ތިޔަ ހުރީ. އެކަމަކު އަދިވެސް މަ ލައްވާ ގޭގެ ހުރިހާ ކަމެއް ކުރުވަންވެގެން މި ކަމަނާ މި އޮންނަނީ ކޮޓަރިކޮޅުގަ. މިދެން ކިހާދެރަކަމެއް. އަތުން ފައިން ކަމެއްކުރަނީ އެއްނޫން. ގޭގައި ކަމެއް ނުކުރާތާ ވަޒީފާގަނޑަކަށް ގޮސްގެން ލާރި ހޯދާކަށްވެސް ނޫޅުނެއްނު. އެހާ ހަރަދުކޮށްގެން މޮޅަށް ކިޔަވާދިނީ ކިޔަވާ ނިންމާގެން އައިސް އަތުން ފައިން ކަމެއްނުކޮށް ގޭގައި ތިޔަހެން އޮންނާކަށް ނޫނޭ ބަލަ.” ޔާސިރާ ހީވަނީ ރުޅި އައިސްގެން ފަޅައިގެން ހިނގައިދާނެ ހެންނެވެ. ހިތަށް އެރިހާ އެއްޗެއް އަވްލީން އާއި ދިމާއަށް ކިޔާލުމަށް ފަހު ތުންއަނބުރާލައިފައި ދިޔައީ އަވްލީން ދައްކާ ވާހަކަ އަޑުއެހުމެއްވެސް ނެތިއެވެ. ޔާސިރާ ދިޔަ ދިމާލަށް ބަލަން ހުރި އަވްލީންގެ ދެ ލޯ ފެންކަޅިވިއެެވެ. ޔާސިރާ ލޯބިން އޭނަ އާއި ވާހަކަދައްކާލާނެ ދުވަހެއް އަންނާނެބާއޭ އަވްލީންގެ ހިތަށް އެރިއެވެ.\nމާޒިން ގެއަށް އައިސްވަނީ އަވްލީން އެގޮތަށް ކޮޓަރީގެ ދޮރުމަތީގައި ހުއްޓައެވެ. ހިޔާލަކަށް ގެއްލިފައި ހުރުމުން އަވްލީން އަށް މާޒިން އައިސް އެތެރެއަށް ވަން ކަމެއްވެސް ނޭނގުނެވެ.\n“ދޮންތާ ކިހިނެތްވެފަ މިތާ ތިހުންނަނީ؟ އަނެއްކާ މަންމަ އެއްޗެކޭ ކީތަ؟” އަވްލީންގެ ފެންކަޅިވެފައިވާ ދެލޯފެނި ޔާސިރާ އަވްލީން އާއި ދިމާލަށް ކޮންމެސް އެއްޗެއްކީ ކަން މާޒިން އަށް ވިސްނުނެވެ.\n“އުނހު ނުވޭކަމެއް. މަންމަ ނުކިޔާ އެއްޗިސްއެއް. ޒިން ކޮންއިރަކުތަ އައީ؟” އަވްލީން ލޯ ކައިރީގައި ހުރި ކަރުނަތައް ފޮހެލަމުން މާޒިން އާއި ވާހަކަ ދެއްކިއެވެ.\n“ދެންމެ މިއައީ ހަމަ. ދޮންތަ ގެއްލިފައި ހުރި ވަރުން އަހަރެން އައިސް ވަން ކަމެއްވެސް ނޭނގުނެއްނު. އެންޑް ދޮންތަ ނުބުންޏަސް މަންމަ ކޮންމެސް އެއްޗެއް ކީކަން އަހަރެންނަށް އެނގޭ. ދޮންތަގެ ފެންކަޅިވެފައި ހުރި ލޯފެނިފައި އެކަން ދެނެގަންނާކަށް އުނދަގުލެއް ނޫން އަހަރެންނަކަށް.” މާޒިން އަވްލީންގެ ދެއަތުގައި ހިފައިލަމުން ބުނެލިއެވެ. ޔާސިރާ އަވްލީން އާއި ދޭތެރޭގައި ކަންތައް ކުރާ ގޮތުން މާޒިން ވެސް އިންތިހާއަށް ދެރަވެއެވެ. އޭނަ ހީކުރީ އަވްލީންގެ އެކްސިޑެންޓަށް ފަހު ޔާސިރާ އަވްލީން އާއި ދޭތެރޭ ދެކޭ ގޮތް ކޮންމެސް ވަރަކަށް ބަދަލުވާނެކަމަށެވެ. ނަމަވެސް އެވަރުންވެސް ޔާސިރާއަށް އެއްވެސް ބަދަލެއްނައެވެ.\n“މަންމަ އަށް އަހަރެމެންނާ ދިމާއަށް އެއްޗިސް ކިޔުމުގެ ހައްގު އޮންނާނެއެއްނު. އެހެންނޫނަސް މަންމަ ބުނީވެސް ގޯސް ވާހަަކައެއް ނޫން. ކިޔަވާގެން އައިސް މިހެން ގޭގަ އިނީމަ ރަނގަޅެއް ނުވާނެއެއްނު. ކިޔެވި އެއްޗެއްގެ ބޭނުންވެސް ހިފަންވާނެ އެއްނު. މިހާރު ދެން އަހަރެން އެއްކޮށް ރަނގަޅުވެސް ވެއްޖެއެއްނު.” އަވްލީން ކޮންމެސް ވަރަކަށް ޔާސިރާ ދެއްކި ވާހަކަތައް މާޒިން އަށް ކިޔާދިނެވެ.\nއަވްލީންގެ ވާހަކަ އަޑުއިވުމުން މާޒިންގެ ހީ ޔަގީނަށް ބަދަލުވެގެންދިޔައެވެ. ނަމަވެސް އިތުރަށް އެ މަޢުލޫއަށް ވާހަކަ ދައްކަން ބޭނުންނުވީ އޭގެ ސަބަބުން އަވްލީން ދެރަވާނެކަން އެނގޭތީއެވެ.\n“ޒިން ދޮންތަ މި ވިސްނަނީ ޖޮބަކަށް އެޕްލައިކުރަން. ދެން މިހެން ކިޔަވާގެން ގޭގަ ހުރީހަމެސް ކަމަކު ނުދާނެއެއްނު ދޯ. އެންޑް ދޮންތަ ވަރަށް ފޫހިވެސްވޭ މިހެން ގޭގަ އަބަދު އޮންނަން. ޒިން އަށް އެނގޭތަ ދޮންތަ މިހާރު މަސައްކަތްކުރަން ބޭނުންވާ ހޮސްޕިޓަލެއްވެސް ޗޫސްކޮށްފިން. އެނގެއެއްނު ޑްރީމް ކެއަރ ހޮސްޕިޓަލް ދޯ. އެހޮސްޕިޓަލަށް ދޮންތަ ދާން ބޭނުންވަނީވެސް.” އަވްލީން ވާހަކަ ދައްކަން ފެށީ ސީރިއަސް ވެފައި ނަމަވެސް ވާހަކަ ނިންމާލިއިރު މޫނު މަތީގައި ހިނިތުންވުމެއްވިއެވެ. ޑްރީމް ކެއަރ ހޮސްޕިޓަލް ހިޔާރުކުރި ސަބަބަކީ އެހޮސްޕިޓަަލަކީ ރާދިންގެ ބައްޕަގެ ހޮސްޕިޓަލަށް ވެފައި އެތަން މިހާރު ހިންގަނީ ރާދިން ކަން އެނގޭތީއެވެ.\nއަވްލީންގެ މޫނުމަތީގެ ކުލަވަރުތައް ހުރި ގޮތުން މާޒިންއަށް އަވްލީން ވިސްނަނީ ކޮންކަމަކާ ދޭތެރޭގައި ކަން ދެނެގަންނާކަށް އުނދަގުލެއްނުވިއެވެ. އޭނާ އޮފީސް ނިންމާފައި ގެއަށް އައި މަގުމަތީގައި ރާހިލް މެން ގުޅާފައި އަވްލީންގެ ފޯން ކޯލާއި ގުޅޭ ހުރިހާ ވާހަަކައެއް މާޒިން އަށް ކިޔާދިނެވެ. އެހެންކަމުން މާޒިން އެތެރެ އެތެރެއިން ހީލަ ހީލާ ހުރީ އޭނާއަށް އެއްވެސް ކަމެއް އެނގޭކަން އަވްލީން އަށް ނާގާށެވެ.\n“ދޮންތާ ކީއްކުރަން އެ ހޮސްޕިޓަލަށް ދާން؟ އެއަށް ވުރެ މާ ސަޅި ތަންތަން ހުންނާނެ.” މާޒިން ބޭނުންވީ އަވްލީން އަށް ޖެއްސުމެއްކޮށްލާށެވެ.\n“ނޫން ޒިން އެ ހޮސްޕިޓަލް އެއީ ހަމަ ބެސްޓް. އެންޑް އެތަނު އުޅޭނެ އެއްނު ރާ…..” އަވްލީން އަށް ކުއްލިއަކަށް ވާހަކަ މެދުކަނޑައިލެވުނީ ބުނަން އުޅެނު އެއްޗެއް ވިސްނުމުންނެވެ. މައިރާ މެންނަށް އެނގުނުގޮތަށް މާޒިން އަށް އެ ހަގީގަތް އެނގޭކަށް އަވްލީން އަދި ބޭނުމެއް ނުވެއެވެ. އަނެއްކާ މާޒިން އަށް އެނގިއްޖެނަމަ އޭނަ އާއި ދިމާކުރާނެކަން އަވްލީން އަށް އެނގެއެވެ.\n“ކީއްވެ ތި ހުއްޓާލީ؟ ކޮން ރާ އެއްތަ؟” މާޒިން އަދިވެސް ހުރީ ހިނިގަނޑު ކޮންޓްރޯލްކޮށްލައިގެންނެވެ.\n“އެއީ އެއްޗެއް ނޫން ދެން. އެކަމްވެސް ހަމަ ވޯކް ކުރަން ބޭނުންވަނީ އެ ހޮސްޕިޓަލްގަ.” އަވްލީން އަށް ބުނާނެ ވަކި އެއްޗެއް ނޭނގުނެއެވެ. އެހެންކަމުން އެ މައުޟޫ ބަދަލުކޮށްލާނެގޮތެއް ވިސްނަން ފެށިއެވެ.\n“ދެން އިހަށް ތިވާހަކަ ބާއްވަބަލަ ޒިން. ދޮންތަ ވަރަށް ފޫހިވެފަ މިހުރީ އަސްލު. މިހާރު އޯލްމޮސްޓް މަންތެއް މިވަނީ ބޭރަށް ވެސް ނުދެވޭތާ. ހިނގާބަ މިރޭ ދޮންތަ ގޮވާގެން ބޭރަށް ކާން ދާން. ކާން ގޮއްސަ ބުރެއްވެސް ޖަހާފަ އަންނާނީ. ދާނަން ދޯ ޕްލީޒް….” އަވްލީން ޕްލީޒް އޭ ބުން ގޮތުން މާޒިން ގާތަށް ހިނިއައެވެ.\n“މައި ބިގް ސިސް އަދިވެސް ބޮޑެއް ނުވޭދޯ؟ ހަމަ ކުޑަ ކުޑަ ބޭބީ ގާލް އެއްހެން ހީވަނީ. ހެހެހެހެހެހެހެހެ” މާޒިން އަވްލީން އާއި ދިމާކޮށްލަމުން އަވްލީންގެ ކޮލުގައި ލޯބިން ހިފާލިއެވެ.\n“ދެން ޒިންގަނޑާ. ޑޯންޓް ފޮގެޓް އައި އޭމް ޔުއަރ ބިގް ސިސް ކަން.” އަވްލީން ރުޅިއަންނަ ގޮތް މޫނު މައްޗަށް ވެރިކޮށްލިއެވެ. ނަމަވެސް އެގޮތުގައި މާގިނަ އިރަކު ނުހުރެވުނެވެ. އިރުކޮޅަކުން އިވިގެން ދިޔައީ ދެބެންގެ ހުނުމުގެ އަޑެވެ.\n“އޯކޭ ގެންދާނަން މިރޭ ބޭރަށް ބުރެއްޖަހާލަން. ބޭރަށް ނުނިކުމެހުރި ދުވަސްތަކަށް ވާވަރަށް ބޮޑު ބުރެއްޖަހާލަން ވާނެ. އަހަރެންވެސް މިދަނީ ރެޑީ ވާން ދޮންތަވެސް ދޭ ރެޑީވާން އަވަހަށް. ކާކުތޯ ކުރިއަށް ނިމެނީ.” އަވްލީންގެ އިސްތަށިގަނޑު ހާވައިލަމުން މާޒިން ދައްކާން ބޭނުން ވާހަކަތަކެއް ބުނުމަށްފަހު އަވްލީންގެ ހަމަލާއެއް އައުމުގެ ކުރިން ދުވަމުން އޭނާގެ ކޮޓަރިއަށް ދިޔައެވެ.\n“ޒިންގަނޑާ ހުރެބަލަ. އެންމެ ކުރިއަށް ރެޑީ ވާނީ ވެސް އަހަރެން.” އަވްލީން ވެސް އަވަހަށް އޭނާގެ ކޮޓަރިއަށް ވަނީ ތައްޔާރުވާށެވެ.\nއެއޮތް ހުރިހާ އިރު މާޒިން އާއި އަވްލީންގެ ހަރަކާތްތަކަށް ބަލަން ހުރި މިރުހާންގެ މޫނުމަތީގައި ވަނީ ހިތްހަަމަޖެހުމެވެ. އެދެބެން ގުޅިގެން އުޅޭތީ މިރުހާން ވަރަށް އުފާވެއެވެ. އަވްލީން މާޒިން ދެކެ ލޯބިވާ ފަދައިން މާޒިންވެސް އޭނާގެ ދޮންތަ ދެކެ އިންތިހާއަށް ލޯބިވާކަން އެނގުމުން މިރުހާންގެ ހިތަށް ފިނިކަމެއްލިބިގެންދެއެވެ.\nދުވަސްތައް ހަލުވިކަމާއެކު ހިނގަމުން ގޮސް މިއަދަކީ އަވްލީންގެ އުފަންދުވަހެވެ. ހެނދުނު 8 އަށް މައިރާ އާއި ރާދިން އަދި މާޒިން ރާހިލް މެން ގެއަށް އެއްވީ މިރެއަށް ރާވައިފައި އޮތް ސަޕްރައިޒް ޕާޓީއަށް ވާންޖެހޭ ތައްޔާރީތައްވުމަށެވެ. އެންމެން އެއްވެގެން ގޭތެރެ ވަރަށް ފުރިހަމައަށް ޒީނަތްތެރިކޮށްލިއެވެ. މިރެއަކީ އަވްލީން އަށް ވަރަށް ހާއްސަ ރެއަކަށް ހަދަން ރާދިން ބޭނުންވިއެވެ. އެހެންކަމުން ތައްޔާރީތަކުގައި އެއްވެސް އުކަމެއްނެތި ހުރިހާ ކަމެއް ވަރަށް ފުރިހަމައަށް ނިންމަން ރާދިން ބޭނުންވިއެވެ. ހަވީރު6ޖަހަން ވީއިރަށް އެމީހުން ބޭނުންވާ ގޮތަށް ކަންތައްކޮށް ތަން ރާވާ ހުރިހާ ކަމެއް ނިމުމުން މާޒިން އާއި މައިރާ އާއި ރާދިން ގެއަށް ދިޔައީ މިރޭގެ ޕާޓިއަށް ތައްޔާރުވާށެވެ. އެމީހުން ޕްލޭންކޮށްފައި އޮތީ އަވްލީން މައިރާ ތައްޔާރުވެގެން އަވްލީން މެން ގެއަށް ގޮސް އަވްލީން ގޮވާގެން މާހިލް މެން ގެއަށް އަންނަގޮތަށެވެ. އަވްލީން އޮތީ މާކުރިން މައިރާ ކައިރީގައި މިރޭ އަވްލީން މެން ގެއަށް އަންނަން އެދިފައެވެ. އެހެންކަމުން މައިރާ އަށް އަވްލީން ގޮވައިގެން އެ ގެއަށް ދިޔުމަކީ އުނދަގޫ ކަމަކަށް ނުވާނެއެވެ.\nއާންމުކޮށް ބޭރަށް ދާއިރު މާވަރަކަށް ރީތި ނުވި ނަމަވެސް މިއަދަކީ އަވްލީންގެ އުފަންދުވަސް ކަމުން ބޭރަށް ދާން ތައްޔާރުވެލީ އެހެން ފަހަރު ފަހަރާ ހިލާފަށެވެ. ލައިގެން ހުރި ގަދަ ރަތް ކުލައިގެ މެކްސީ އަވްލީންގެ ދޮން ހަށިގަނޑާއި ނުހަނު ގުޅެއެވެ. އެހެދުމަކީ މާޒިން އަވްލީން އަށް އުފަންދުވަހުގެ ހަދިޔާއަކަށް ދިން ހެދުމެކެވެ. ނަމަވެސް އަވްލީން އަށް ނޭނގުނުކަމަކީ އެ ހެދުމަކީ އަވްލީން އަށް ދިނުމަށްޓަކައި މާޒިން އަތަށް ރާދިން ދިން ހެދުމެކެވެ. ހެދުމާއި ގުޅޭގޮތަށް ތުންފަތުގައިވެސް ގަދަ ރަތްކުލައިގެ ލިޕްސްޓިކެއް ހާކައިލިއެވެ. އަވްލީން ހިތްހަމަޖެހޭ ވަރު ވުމުން ލޯގަނޑުން އަމިއްލަ ސޫރައަށް ބަލައިލުމަށްފަހު ޑްރެސިންޓޭބަލް މަތީގައި އިން ސެންޓު ފުޅި ނަގައި މުޅި ގަޔަށް ސެންޓް ބުރުވާވިއެވެ. އަދި ކޮޓަރިން ނިކުންނަން ހިނގައިގަންތަނާ ކޮޓަރީގެ ދޮރުފަތް ހުޅުވުނެވެ.\n= ނުމިނޭ =\nFirst baa? ?will comment after reading In Sha Allah 😊😊\nYes you are first dear 😊\nWhen nxt aami???\n2or3months fahun anehkaaves😂\nSoon In Sha Allah 😊💜\nstory is nice but i just want to say something. for me ifoo ge ” Inthizaarugaa Hunnamey Loabin ”estory aa varah varah same gothakah story dhany. Sifakurunvx adhi incidents thah vx. ifoo ge storyga henn propose kuraa rey ready kuranyvx friend ehge ge adhi dress vx hama raadhin dheny. so mikahala kankan. Dont mind please. story hama varah reethi. keep it up.\nIm happy that you liked the story dear. Nd dhe storyga ehgothah incidents huri namaves mee hama alhugandu amilla ah liyaa vaahaka eh 💜\nIt’s justacoincidence as in most of the love stories most of the times things happen inavery common way 😊😊\nIt’s really amazing and cute..I realise luv it amii dhahthy 😊😊❤😘😘😍😍♥💕💕..I like the way that u r bringing the story..woah…keep it up..luv ya bodukoh hama bodukoh\nAwww thankiu so much dear 💜💜💜\nKeep waiting for the next episode 😊😊\naami..v salhi mibaives……..miss u….\nSo happy that you liked this episode tooooo 😁😁\nAlready submitted. It will soon be uploaded 😊\n💙@m¡[email protected]#💜 says:


Rahrashah araa iru health screen kuraa kah nujehey: Dr. Nazla | dhuvasmv ރަށްރަށަށް އަރާއިރު ހެލްތް ސްކްރީން ކުރާކަށް ނުޖެހޭ: ޑރ. ނަޒްލާ – dhuvasmv\nރަށްރަށަށް އަރާއިރު ހެލްތް ސްކްރީން ކުރާކަށް ނުޖެހޭ: ޑރ. ނަޒްލާ\nރަށްރަށަށް އަރާއިރު ނުވަތަ މާލެއަށް އެތެރެވާ މީހުން ހެލްތް ސްކްރީން ކުރާ ހިސާބަށް ރާއްޖޭގައި ކޯވިޑް-19 ގެ ހާލަތު ނުދާކަމަށް އެޗްޕީއޭއިން ބުނެފި އެވެ.\nއެޗްޕީއޭގެ މެޑިކަލް އޮފިސަރު ޑރ. ފާތިމަތު ނަޒްލާ ރަފީގު ވިދާޅުވީ ރާއްޖެ އަކީ އާންމުންގެ މެދުގައި ބަލި ފެތުރެމުންދާ ގައުމެއް ނޫން ކަމަށެވެ. އޭނާ ވިދާޅުވީ ބަލި ފެތުރެމުން ނުދާނަމަ ނުވަތަ ބަލި ފެތުރޭކަމުގެ ނިޝާނެއް ނުފެންނަ ނަމަ އަރާ ފައިބާ މީހުން ސްކްރީން ކުރުމަކީ ބޭނުން ކަމެއް ނޫންކަމަށެވެ.\nކޯވިޑް-19 ފެތުރެން ފެށުމާއި އެކު އަތޮޅު އަދި ރަށު ފެންވަރުގައި ރައްކާތެރިކަމާއި ކޮންޓްރޯލް ކުރުމަށް ފިޔަވަޅުތަކެއް އެޅުމަށް ވަނީ އެޗްޕީއޭގެ އިރުޝާދާއި އެކު ޓާސްކް ފޯސްތަކެއް އުފައްދާފައި އެވެ. ގިނަ ރަށްރަށުގައި ޓާސްކް ފޯސްތަކުން ދަނީ އެ ރަށްރަށަށް އަރާ މީހުންގެ ގައިގަ ބަލީގެ އަލާމާތްތައް ފެނޭތޯ ބަލައި ރޯގާ ނުވަތަ ހުމުގެ އަސަރު ހުރި ނަަމަ ގޭގައި މަޑު ކުރުމަށް އަންގަމުންނެވެ.\nޑރ. ނަޒްލީ ވިދާޅުވީ އެގޮތަށް ރަށްރަށުގައި އަމަލު ކުރަމުންދަނީ ސީދާ އެގޮތަށް އެޗްޕީއޭއިން އިރުޝާދު ދީގެން ނޫނަމަށެވެ. އެއީ ރައްކާތެރިކަމަށް އެ ޓާސްކް ފޯސްތަކުން އަމިއްލައަށް އަޅަމުންދާ ފިޔަވަޅުތަކެއް ކަމަށެވެ.\nއެކަމަކު އެއީ މުހިންމު ކަމެއް ނޫންކަން ފާހަގަކޮށް ޑރ. ނަޒްލާ ވިދާޅުވީ މާލެ ސަރަހައްދުގައި ސްކްރީން ކުރަން ފަށާނީބަލި ފެތުރޭކަމުގެ އަލާމާތެއް ފެނިއްޖެ ނަމަ އެކަނި ކަމަށެވެ.\nރާއްޖޭގައި މިހާތަނަށް ބަލި ފެތުރިފައިވަނީ ކުރެއްދޫ އައިލެންޑް ރިސޯޓުގައި އެކަންޏެވެ. އެއީ އެ ރިސޯޓުގައި ޗުއްޓީ ހޭދަކޮށްފައި ދިޔަ ޓޫރިސްޓެއްގެ ފަރާތުން ފަސް ބިދޭސީ މުވައްޒަފުންނަށް ބަލި ޖެހިފައިވާތީ އެވެ.\nމިހާތަނަށް ރާއްޖެއިން20 މީހަކު ބައްޔަށް ޕޮސިޓިވް ވެފައިވާއިރު14 މީހަކު ވަނީ ބަލިން ރަނގަޅުވެފައި އެވެ.


Fitch in Raajje ah dheefaivaa rating dhamahahtaifi\nފިޗުން ރާއްޖެއަށް ދީފައިވާ ރޭޓިންގް ދަމަހައްޓައިފި\nސިނަމާލެ ބުރިޖުމަތިން ބަޔަކު ދުއްވާފައި ހުޅުލެ އާ ދިމާލަށް ދަނީ: މަޝްރޫއުތަކަށް ބޮޑެތި ލޯނުތައް ނަގާފައިވާއިރު ރާއްޖޭގެ ދަރަނީގެ އަދަދު ވަނީ ރެކޯޑް އަދަދަކަށް މަތިވެފައި -- މުހައްމަދު އަފްރާހް | އަަވަސް\nދުނިޔޭގެ އެންމެ ބޮޑު އެއް ކްރެޑިޓް ރޭޓިން އެޖެންސީ ކަމަށްވާ ހޮންކޮންގްގެ ފިޗް އިން ރާއްޖެއަށްދީފައިވާ ކްރެޑިޓް ރޭޓިންގް ދަމަހައްޓައިފި އެވެ.\nދައުލަތުގެ 200 މިލިއަން ޑޮލަރުގެ ބޮންޑު ބޭރަށް ވިއްކުމަށްޓަކައި، 2017 ވަނަ އަހަރު ރާއްޖެ ރޭޓް ކުރުމުގެ މަސައްކަތް ފިޗާ ހަވާލުކުރުމުން އެ ކުންފުނިން އޭރު ރާއްޖެއަށް ދީފައިވާ "ބީ ޕްލަސް" ރޭޓިންގް މިއަހަރު ވެސް ވަނީ ދަމަހައްޓައިފަ އެވެ.\nފިޗުން އާންމުކުރި ބަޔާނެއްގައި ބުނެފައިވަނީ، "ބީ ޕްލަސް" ރޭޓިންގެއް ރާއްޖެއަށް ދީފައިވަނީ އިތުރުވަމުން އަންނަ ދަރަންޏާއި، ކުރާ ހަރަދުގެ ނިސްބަތުން ބޭރުގެ ފައިސާގެ ރިޒާވް މަދުވުމުން ކުރިމަތިވެދާނެ ނޭދެވޭ އަސަރުތަކުން އަރައިގަތުމުގެ ގާބިލުކަން ހުރިކަން ފާހަގަ ކުރެވޭތީ ކަމަށެވެ.\nއެ ގޮތުން، ރާއްޖޭގެ އުފެއްދުންތެރިކަން ނުވަތަ ޖީޑީޕީ އިތުރުވަމުންދާ މިންވަރާއި، ކުރިއަރަމުން އަންނަ ޓޫރިޒަމް ސިނާއަތުން ލިބެމުންދާ އާމްދަނީ އިތުރުވާނެކަމަށް ކުރެވޭ އަންދާޒާގެ އިތުރުން ސްޓްރަކްޗަރަލް އިންޑިކެޓަރުގެ ދުޅަހެޔޮކަން އެ ބަޔާނުގައި ފާހަގަކޮށްފައިވެ އެވެ.\nރާއްޖޭގެ ތާރީހުގައި ހެދި ފުރަތަމަ ކްރެޑިޓް ރޭޓިން ހަދާފައިވަނީ 2016 ވަނަ އަހަރު ދުނިޔޭގެ އެންމެ ބޮޑު ތިން ކްރެޑިޓް ރޭޓިން އެޖެންސީގެ ތެރޭގައި ހިމެނޭ މޫޑީސް އިންވެސްޓާސް ސާވިސް އިންނެވެ.\nއެނޫން ވެސް މާލީ ގޮތުން އަދާކުރަން ޖެހޭ އެހެން ޒިންމާތައް އަދާކުރެވޭނެ ގާބިލްކަން ރާއްޖޭގައި ހުރިކަމަށް ބުނެ، މޫޑީސްއިން އެ އަހަރު ރާއްޖެއަށް ދީފައިވަނީ "ބީ2" ރޭޓިންގް އެކެވެ.\nފިނޭންސް މިނިސްޓްރީން ނެރެފައިވާ މިދިޔަ އަހަރުގެ ފަހު ތިން މަސް ދުވަހުގެ ދައުލަތުގެ ދަރަނީގެ ރިޕޯޓުގައިވާ ގޮތުން 2016 އިން 2018 އަަހަރުގެ ނިޔަލަށް ދައުލަތުގެ ދަރަނި 18.2 ބިލިއަން ރުފިޔާ އަށް ވަނީ އިތުރުވެފަ އެވެ. އަދި މި މުއްދަތުގައި ބޭރު ދަރަނި ހުރީ 20 ބިލިއަން ރުފިޔާގަ އެވެ. އަދި އެތެރޭގެ ދަރަނިވަނީ 27 ބިލިއަން ރުފިޔާއަށް އިތުރުވެފަ އެވެ.


SunOnline: Dharumavantha hospital ge uss imaaraaiy avahah nimumun idhikolhah hajameh nuvi: Raees\nދަރުމަވަންތަ ހޮސްޕިޓަލުގެ އުސް އިމާރާތް އަވަހަށް ނިމުމުން އިދިކޮޅަށް ހަޖަމެއް ނުވި: ރައީސް\nއައިޝަތު ފަރީޙާ 15 Aug 2018, 13:21\nދަރުމަވަންތަ ހޮސްޕިޓަލް: އަންނަ މަހު ބައެއް ޚިދުމަތްތައް ފެށޭވަރުވާނެ --- ސަން ފައިލް ފޮޓޯ/ މުހައްމަދު އަފްރާހް\nދަރުމަވަންތަ ހޮސްޕިޓަލުގެ އުސް އިމާރާތުގެ މަސައްކަތް އަވަހަށް ނިންމާލުމުން އެކަން އިދިކޮޅަށް ހަޖަމުނުވި ކަމަށް ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމު ވިދާޅުވެއްޖެ އެވެ.\nތ. ދިޔަމަިގިލީ ރައްޔިތުންނާ މުޚާތަބު ކުރައްވައި ވާހަކަ ދައްކަވަމުން ރައީސް ވިދާޅުވީ ދަރުމަވަންތަ ހޮސްޕިޓަލުން ލިބޭ ހިދުމަތްތަކުގެ ފުރިހަމަ ކަމުން ރާއްޖެ އިން ބޭރަށް ބޭސްފަރުވާއަށް ދާދިއުން ނިމުމަކަށް ގެނެވޭނެ ކަމަށެވެ. އަދި މިއީ އިދިކޮޅަށް އަޑުއަހަން ފަސޭހަ ވާހަކައެއް ނޫން ކަމަށް ވެސް ރައީސް ވިދާޅުވި އެވެ.\n"ދަރުމަވަންތަ ހޮސްޕިޓަލް އެހާ އުސް އިމާރާތެއްގެ ގޮތުގައި، އެހާ އަވަހަށް ނިމިގެން ދިޔައީމާ މިއީ މި ބޭފުޅުންނަށް އެކަން ހަޖަމުކުރައްވާކަށް މާ ފަސޭހަފުޅު ކަމަށް ނުވި،"\nރައީސް ވިދާޅުވީ އެމްޑީޕީގެ ވެރިކަން ނިމުނުއިރު ރަށްރަށުގެ ސިއްހީ މަރުކަޒުތަކުގެ ހާލަތު ހުރީ ބިއްލޫރިގަނޑު ތެޅުމުން "ފިލާ ޖަހާފައި" ހުރި ފެންވަރުގައި ކަމަށެވެ.\nސިއްހީ ދާއިރާއަށް "އުސް ތަރައްގީ" އައުމަކީ އިދިކޮޅަށް ބަލައިގަނެވޭނެ ކަމަކަށް ނުވާނެ ކަމަށް ރައީސް ވިދާޅުވިއެވެ. އިދިކޮޅު ވެރިކަމެއްގައި ފަހަރުގައި ދަރުމަވަންތަ ހޮސްޕިޓަލަކީ ޓޫރިސްޓު ހިދުމަތްދޭ ތަނަކަށް ބަދަލުކޮށްފާނެ ކަމަށް ވެސް ރައީސް ވިދާޅުވި އެވެ.\nދަރުމަވަންތަ ހޮސްޕިޓަލަކީ ހުސް ކޮރަޕްޝަން ކަމަށް އިދިކޮޅުން ބުނަމުންދާ ކަމަށާއި ގާނޫނު ހިނގާ ގައުމެއްގައި އިންސާފު ހޯދަން ދާނެ ތަންތަން އެބަހުރި ކަމަށް ރައީސް ވިދާޅުވި އެވެ. ރައީސް ވަނީ މިފަދަ މަޝްރޫއުތަކުގައި ކޮރަޕްޝަން ހުރި ކަމަށް ބުނާ ނަމަ އެކަން ސާބިތު ކުރުމަށް އޭސީސީ އަށް ދިއުމަށް އިދިކޮޅަށް ގޮވާލައްވައިފަ އެވެ.\nއެމްއެމްޕީއާރުސީގެ ކޮރަޕްޝަން އޮތް ކަމަށާއި އެކަން ހުއްޓުވުމަށް ވެސް އެ މައްސަލަ ޝަރީއަތަށް ފޮނުވީ ވެސް ސަރުކާރުން ކަމަށް ރައީސް ވިދާޅުވި އެވެ.\n"އެކަމަކު ކޮރަޕްޝަން އޮވެގެން އެއަށް ހައްލެއް ހޯދުމަށް ނުވަތަ އެކަން ހުއްޓުވުމަށް އެބޭފުޅުންތޯ ޝަރީއަތައް ވަޑައިގަތީ. އެބޭފުޅުންތޯ މައްސަލަ ހުށަހެޅީ. ދިވެހި ރައްޔިތުންގެ ހައްގުގައި މިއިން އެެއްވެސް ކަމެއް އެބޭފުޅުން ނުކުރައްވައޭ. ހަމަ ސަރުކާރުން އެމައްސަލަ ތަހުގީގު ކުރީ ވެސް އަދި އެ މައްސަލަ ޝަރީއަތަށް ފޮނުވީވެސް،"\nޕޯޑިއަމްތަކުގައި އިންސާފު ގާއިމުކުރުމަށް ގޮވާލާ ގޮވާލުމަށް ރައްދު ދެއްވައި ރައީސް ވިދާޅުވީ އިންސާފު ގާއިމްކުރާނީ ސިޔާސީ މީހުން ނޫން ކަމަށެވެ. އިންސާފު ގާއިމްކުރާނީ ގާނޫނު އަސާސީގައި ކަނޑައަޅާފައިވާ ކޯޓުތަކުން ކަމަށް ރައީސް ވިދާޅުވި އެވެ.\nއަންނަ މަހުގެ 23 ގައި ލާ ވޯޓަކީ ސިޔާސީ ވޯޓެއް ކަމަށް ނުބެލުމަށް ރައީސް ވަނީ އިލްތިމާސްކުރައްވައިފަ އެވެ. ރައީސް ވިދާޅުވީ އެ ދުވަހަކީ "ރައްކާތެރިކުރަން ބޭނުންވާ އެތައް ބައިވަރު މަސްލަހަތުތަކަކާއި ހިމާޔަތްކުރަން ބޭނުންވާ ގައުމީ އެތައް އުސޫލުތަކެއްގެ މައްޗަށް ބިނާކޮށް އެކަންކަން އޮންނަންވީ ގޮތުގެ މިސްރާބު ކަނޑައަޅާ ދުވަސް" ކަމަށެވެ.


މަގުތަކުން ފެންނަނީ ބަލިމަޑުކަމެއްގެ ޙާލަތުގައި ފެންނަންޖެހޭ ފަދަ މަންޒަރެއް ނޫން - ޑރ.އަފްޒަލް މަގުތަކުން ފެންނަނީ ބަލިމަޑުކަމެއްގެ ޙާލަތުގައި ފެންނަންޖެހޭ ފަދަ މަންޒަރެއް ނޫން - ޑރ.އަފްޒަލް\nމަގުތަކުން ފެންނަނީ ބަލިމަޑުކަމެއްގެ ޙާލަތުގައި ފެންނަންޖެހޭ ފަދަ މަންޒަރެއް ނޫން - ޑރ.އަފްޒަލް\n23 އޯގަސްޓް 2020 މާލޭ ސިޓީގެ މަގުމަތި / ފޮޓޯ: މުޙައްމަދު ވަޙީދު، ޕީ.އެސް.އެމް ނިއުސް\nރާއްޖޭގައި ކޯވިޑް-19 ކޮންޓްރޯލް ވީކަމަށް ނިންމައި އަދި ދޫދެވޭނެފަދަ ޙާލަތެއް ނެތްކަމަށް އެޗްޕީއޭގެ އެޕިޑަމޮލިޖިސްޓް ޑރ. އިބްރާހިމް އަފްޒަލް ވިދާޅުވެއްޖެއެވެ. ޑރ.އަފްޒަލް ވަނީ މާލޭގައި ބަލިމަޑުކަން ފެތުރެމުންދާއިރު ފެންނަމުންދަނީ ކަންބޮޑުވާފަދަ މަންޒަރުތަކެއްކަން ފާހަގަކުރައްވާފައެވެ.\nއެޗްއީއޯސީގެ ނޫސްވެރިންގެ ބައްދަލުވުމުގައި ޑރ އަފްޒަލް ވިދާޅުވީ މާލޭގެ މަގުތަކަށް ބަލާއިރު ބަލިމަޑުކަމެއް ފެތުރެމުންދާ ތަނަކުން ފެންނަންޖެހޭ ފަދަ މަންޒަރެއް ނުފެންނަކަމަށެވެ. ޑރ.އަފްޒަލް ވިދާޅުވީ މާލޭގެ މަގުތަކުގައި ގިނަ ބަޔަކު ޙަރަކާތްތެރިވާ މަންޒަރާއި ގުރޫޕު ހަދާފައި އުޅޭ މީހުން މަގުތަކުން ފެންނަ ކަމަށާއި މިއީ ބަލިމަޑުކަމެއް ފެތުރެމުންދާއިރު ކަންބޮޑުވާންޖެހޭފަދަ ކަންތައްތަކެއް ކަމަށެވެ. އަދި ބަލި ފެނިފައިވާ އެއްވެސް ރަށެއްގައި މީހުން އެއްވެ އުޅުމަކީ ކޮށްގެންވާނެކަމެއް ނޫންކަމަށްވެސް ޑރ.އަފްޒަލް ވިދާޅުވިއެވެ.\nކޯވިޑް-19ގެ ކޭސްތައް އިތުރުވެ މިހާރު އަޅާފައިވާ ރައްކާތެރިކަމުގެ ފިޔަވަޅުތައް އިތުރަށް ހަރުކަށި ކުރަން މަޖުބޫރުވާ ހިސާބަށް ނުދަނީސް މި ބަލީގެ ނުރައްކާތެރިކަމާމެދު ވިސްނައި ރައްކާތެރިކަމުގެ ފިޔަވަޅުތަކަށް އަމަލު ކުރުމަށް ޑރ.އަފްޒަލް ވަނީ އިލްތިމާސް ކުރައްވާފައެވެ. އަދި އާންމުން މިކަމަށް އެކަށީގެންވާ ސަމާލުކަމެއް ދޭތޯ ބަލަމުންދާ ކަމަށާއި ހާލަތު ކޮންޓްރޯލުން ނެއްޓިގެންދާން ދޫކޮށްނުލައްވާނެކަމަށްވެސް ޑރ.އަފްޒަލްވަނީ ވިދާޅުވެއެވެ.\nޓެގް ޓީމުގައި ހިނެނިވަޑައިގަންނަވާ ޑރ. އިބްރާހީމް އަފްޒަލް / ފޮޓޯ: ހެލްތް މިނިސްޓްރީ\n"އަޅުގަނޑުމެން ކަރަންޓީންކޮށް ބަލަމުން އަންނަ ދެރަށަކުން ބަލި ފެނުމުން އެބަދޭހަވޭ ވަރަށް ބޮޑުކަމެއް. އަޅުގަނޑުމެން އެގޮތަށް ކަރަންޓީން ނުކުރާނަމަ އަދި ކިހާބަޔަކު ޕޮޒިޓިވްވާނެތޯ؟ އެހެންކަމުން ރަށްރަށުގައިވެސް މިދުވަސްވަރު ބޭރުގައި އުޅޭ އުޅުން ވީހާވެސް މަދުކޮށް ބޭރުގައި އުޅޭއިރުވެސް ރައްކާތެރިކަން އެބަ އިސްކުރަންޖެހޭ."ޑރ.އަފްޒަލް ވިދާޅުވިއެވެ.\nފުރަބަންދަށް މިހާރު ދީފައިވާ ލުއިތަކާއެކު އާންމު އެއްވުންތަކާއި އިޖުތިމާޢީ އެއްވުންތައް އިތުރުވަމުންދާއިރު މިފަދަ ކަންކަމުގެ ސަބަބުން ކޯވިޑް-19 ފެތުރުން އިތުރުވެދާނެތީ ކަމާ ގުޅުންހުރި ފަރާތްތަކުން ދަނީ ކަންބޮޑުވުން ފާޅު ކުރައްވަމުންނެވެ. އަދި މިފަދަ އެއްވުންތައް ބާއްވާކަމުގެ މަޢުލޫމާތު އެނގޭނަމަ އެކަން އެންގުމަށް އެޗްޕީއޭއިންވެސް ވަނީ އެދިފައެވެ.\nރާއްޖޭގައި ކޯވިޑް-19ގެ ކޭސްތައް އިތުރުވެ ފުރަބަންދަށް ދިން ލުއިތައް ހަރުކަށިކޮށް މާލޭގައި ބޭރަށް ނުކުމެ އުޅުން މަނާ ވަކި ވަގުތުތަކެއްވެސް މިހާރު ވަނީ ކަނޑައަޅާފައެވެ. އެގޮތުން ރޭގަނޑު 8:00 އިން ފަތިހު 5:00އަށް މާލޭގައި އެއްގަމު ދުއްވާ އެއްޗިހީގައި ގްރޭޓަރ މާލެ ސަރަޙައްދުގައި އުޅުމަކީ މަނާކަމެކެވެ. އަދި ރޭގަނޑު 10:00 އިން ފެށިގެން ފަތިހު 5:00 ޖެހުމާހަމައަށް ބޭރުގައި އުޅުމަކީ މަނާކަމެކެވެ.


Gina faisaa hifaigendhaa meehaa molhuvey:Azim\nދައުލަތުން ގެއްލިފައި ހުރި ފައިސާތައް ހޯދަން ރައްޔިތުން ބޭނުންވާކަމަށާއި ރައްޔިތުންގެ އުންމީދުތައް ވަނީ ޖުޑިޝަރީއާ ގުޅިފައި ކަމަށް މެދު ހެންވޭރު ދާއިރާގެ އެމްޑީޕީގެ މެމްބަރު އަލީ އާޒިމް ވިދާޅުވެއްޖެއެވެ.\nރާއްޖެޓީވީގެ ފަލަސުރުހީ ޕްރޮގްރާމްގައި މެމްބަރު އާޒިމް ވިދާޅުވީ ރައްޔިތުންނަށް އިންސާފު ނުލިބި ހުރި ކަންތައްތައް މަދު ނޫންކަމަށާއި ރައްޔަތުންގެ މަޖިލީހުން އެންމެ ބޮޑު އިސްކަމެއްދޭނީ އާދައިގެ ރައްޔިތުންނަށް އިންސާފު ހޯދަދިނުމަށް ކުރާ މަސައްކަތްތަކަށް ކަމަށެވެ. އަދި އިންސާފު ހޯދައިދޭން މަސައްކަތް ކުރަނީ ވެރިންނާއި ސިޔާސީ ޕާޓީތަކުގެ ލީޑަރުންނަށް އެކަނި ނޫން ކަމަށް އާޒިމް ވިދާޅުވިއެވެ.\nޖުޑިޝަރީ އިން ރައްޔިތުން ބިކަ ކޮށްފައިވާފާކަމަށް ބުނެ އެ މުއައްސަސާއަށް އާޒިމް ވަނީ ވަރަށް ބޮޑަށް ފާޑުވިދާޅުވެފައެވެ. އާޒިމް ވިދާޅުވީ ފަނޑިޔާރުގެ ތަކަށް މާ މޮޅު ވަކީލުން ގެންނަން ނުޖެހޭ ކަމަށާއި ގިނަ ފައިސާ ހިފައިގެންދާ މީހާގެ ކޮޅު މޮޅުވާތަން ފެންނަމުންދާ ކަމަށެވެ. އަދި ނިކަމެތި ރައްޔަތުން ވަރަށް ބޮޑަށް ޖުޑިޝަރީގެ ތެރޭގައި ނިކަމެތިވެފައިވާކަމަށް އާޒިމްވަނީ ވިދާޅުވެފައެވެ.\nމީގެ އިތުރުން އާޒިމްވަނީ ނިމިދިޔަ ޔާމީން އަބްދުލްޤައްޔޫމްގެ ސަރުކާރަށްވެސް ވަރަށް ބޮޑަށް ފާޑުވިދާޅުވެފައެވެ. މި ގޮތުން އާޒިމް ވިދާޅުވީ ނިމިދިޔަ5އަހަރު ރާއްޖެ 80 އަހަރު ފަހަތަށް ގެންގޮސްފައިވާ ކަމަށެވެ


ހިލޭ ފެންދެނީ 1 ޓަނަށްވާ ފައިސާ ގޭބިސީތަކުގެ ބިލުން އުނިކޮށްގެން – Dhen.mv\nހިލޭ ފެންދެނީ 1 ޓަނަށްވާ ފައިސާ ގޭބިސީތަކުގެ ބިލުން އުނިކޮށްގެން\nMarch 15, 2020 - 2:18 pm\nކޮންމެ ގޭބިސީއަކަށް އެއް ޓަނުގެ ފެން ހިލޭ ފޯރުކޮށްދޭނީ އެ ގޭބިސީއަކަށް ދެން ފޮނުވާ ފެން ބިލުން އެއް ޓަނަށް އަރާ ފައިސާ އުނިކޮށްގެން ކަމަށް ފެން ކުންފުނިން ބުނެފިއެވެ.\nކޮވިޑް-19ގެ ނުރައްކާ ބޮޑުވެ، ރާއްޖޭގައި ސިއްހީ ކުއްލި ނުރައްކަލުގެ ހާލަތު އިޢުލާންކުރުމާއި ގުޅިގެން ސަރުކާރުން ކުރަމުންދާ މަސައްކަތްތަކަށް އެއްބާރުލުންދިނުމުގެ ގޮތުން ސަރުކާރުގެ ފެން ކުންފުނިން ވަނީ މާލޭގެ ކޮންމެ ގޭބިސީއަކަށް އެއް ޓަނުގެ ފެން ހިލޭ ދިނުމަށް ނިންމާފައެވެ.\nމާލެ ވޯޓާ އެންޑް ސްވެރޭޖް ކޮމްޕެނީ (އެމްޑަބްލިއުއެސްސީ) އިން މިއަދު ބޭއްވި ބައްދަލުވުމުގައި މެނޭޖިން ޑިރެކްޓަރު ހަސަން ޝާހު ވިދާޅުވީ ހިލޭ ފެން ދޭނީ 12 މާޗް އިން ފެށިގެން 30 ދުވަހުގެ ނިޔަލަށް ހަދާ ބިލް ތަކުން ކަމަށެވެ. އަދި އެއް ޓަނު ފެން ދޫކުރާނީ ކޮންމެ އެކްޓިވް މީޓަރަކަށް ވަކިން ކަމަށެވެ. ފެން ބިލް ކުރާއިރު އެއްޓަނަށްވާ ފައިސާ ބިލުން އުނިކުރާނެ ކަމަށް ވެސް އޭނާ ވިދާޅުވި އެވެ.\nޝާހު ވިދާޅުވީ އެއް ޓަނުގެ ފެން ދޭން ނިންމީ މި ދުވަސްވަރަކީ ސާފު ތާހިރުވުމާއި ގިނަ އިން އަތް ދޮވުމަށް ގިނަ އަދަދަކަށް ފެން ބޭނުންކުރާ ދުވަސް ވަރަކަށްވުމުން ކަމަށެވެ.\n"އަޅުގަނޑުމެން މި ދޭ 1000 ލީޓަރު ނުވަތަ 1 ޓަނު ފެނުން ދުވާލަކަށް 33 ލީޓަރު ފެން ކޮންމެ ގޭބިސީއަކަށް ދެވޭނެ. 33 ލީޓަރު ފެނުގެ މާނައަކީ5ލީޓަރުގެ6ފުޅި ފެން. އަޅުގަނޑުމެން މި ބަލަނީ 500 އެމްއެލްގެ ފެން ފުޅިއަކުން އެއް ފަހަރު ރަނގަޅަށް އަތްދޮވެލެވޭނެ. އެހެންވީމަ އަޅުގަނޑުމެން މި ހިލޭ ދޫކޮށްލާ 1 ޓަނު ފެނުން 10 މީހުން އުޅޭ ގޭބިސީއަކުން ކޮންމެ މީހަކަށްވެސް5ނޫނީ6ފަހަރު ރަނގަޅަށް އަތްދޮވެލެވޭނެ" ޝާހު ވިދާޅުވިއެވެ.\nޝާހު ވިދާޅުވީ މިވަގުތުވެސް އެކުންފުނީގައި 44 ހާހަށްވުރެ ގިނަ ޑޮމެސްޓިކް ކަސްޓަމަރުން ތިބިއިރު، 1 ޓަނުގެ ފެން ހިލޭ ފޯރުކޮށްދިނުމަށް އެކުންފުނީގެ ސީއެސްއާރުގެ ތެރެއިން ގާތްގަނޑަކަށް ތިން މިލިއަނެއްހާ ރުފިޔާ ޚަރަދުވާނެކަމަށް ލަފާކުރެވޭ ކަމަށެވެ.


-/3400ރ ( ތިންހާސް ހަތަރު ސަތޭކަ ރުފިޔާ )\nމުވައްޒަފުންގެ މެދުގައި އެކުވެރިކަމާއި، އެއްބާރުލުން އާލާކުރުމަށް މަސައްކަތްކުރުމާއި، މުވައްޒަފުން ގުޅިގެންކުރާ މަސައްކަތުގަޔާއި އެކިއެކި އިޖްތިމާޢީ ޙަރަކާތްތަކުގައި ބައިވެރިވެ އަދި މަރުކަޒުގެ އެހެން މަސައްކަތްތަކުގައި އެހީތެރިވެ އެއްބާރުލުން ދިނުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 07 ނޮވެންބަރު 2019ވަނަ ދުވަހުގެ 13.00 ގެ ކުރިން،ބ. ދަރަވަންދޫ ސިއްޙީ މަރުކަޒުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected]މެއިލް މެދުވެރިކޮށް ވެސް ބަލައި ގަނެވޭނެއެވެ.އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 10ނޮވެންބަރު 2019 އާއި 14 ނޮވެންބަރު 2019 އާ ދެމެދު، ބ. ދަރަވަންދޫ ސިއްޙީ މަރުކަޒުގައެވެ.


Dhuniyey Gai Bodu5Kandu Eba Oeh Kamah Ninmaifi - Vaguthu\nފަގީރު ގައުމުތަކަށް ކޮވިޑުން އަރައިގަތުން ދަތިވާނެ! -4ގަޑިއިރު ކުރިން\nދުނިޔޭގައި ބޮޑު ފަސްކަނޑު އެބައޮތް ކަމަށް ނިންމައިފި\n4 މަސް ކުރިން ( ޖޫން 10, 2021 )\nދުނިޔޭގައި މިހާރު އޮތީ ފަސް ކަނޑު ކަމަށް ނެޝެނަލް ޖިއޮގްރަފިކް ސޮސައިޓީ އިން ބުނެފި އެވެ.\nނަން ޕްރޮފިޓް އޮގަނައިޒޭޝަނެއް ކަމަށްވާ ނެޝެނަލް ޖިއޮގްރަފިކް ސޮސައިޓީ ބުނާގޮތުގައި މިހާރު ދުނިޔޭގައި ފަސް ކަނޑު އެބައޮތެވެ. އެގޮތުން ފަސްވަނައަށް ދުނިޔޭގެ ކަނޑުގެ ލިސްޓުން ޖާގަހޯދާފައި ވަނީ އެންޓާޓިކާގެ ވަށައިގެންވާ ކަނޑެވެ.\n1915 ވަނަ އަހަރުން ފެށިގެން ދުނިޔޭގެ ޗާޓު ހަދަމުންދާ ނޭޝަނަލް ޖިއޮގްރަފިކް ސޮސައިޓީ އިން ބުނީ ދުނިޔޭގެ ފަސްވަނަ އަށް އޮތް ކަނޑަކީ ސަދާން އޯޝަން ކަމަށެވެ. މި ލިސްޓުގައި ދެން ހިމެނޭ ކަނޑުތަކަކީ އެޓްލާންޓިކް ކަނޑު، ޕެސިފިކް ކަނޑު، އިންޑިއާ ކަނޑު އަދި އާކްޓިކް ކަނޑެވެ.\nނެޝެނަލް ޖިއޮގްރަފިކް އިން ބުނީ އެ ސޮސައިޓީ ދިރާސާކުރާ ފަރާތްތަކުން ފަސްވަނަ ކަނޑެއްގެ ގޮތުގައި ސަދާން އޯޝަން ނިންމީ އެ ކަނޑުގައި ވަކި ގޮތަކަށް ރާޅުނަގައި ދިޔަވަރު ވަކި ގޮތަކަށް އުފެދޭތީ އެވެ.\nނެޝެނަލް ޖިއޮގްރަފިކްގެ ޖިއޮގްރަފަރ އެއް ބުނެފައިވާ ގޮތުގައި 'ސަދަން އޯޝަން' އަކީ ވަކި ކަނޑެއްގެ ގޮތުގައި ކަނޑައަޅަން މީގެ ކުރިން ވެސް މަޝްވަރާތައް ކުރެވުނެވެ. ނަމަވެސް ރަސްމީކޮށް އެކަނޑު ވަކި ކަނޑެއްގެ ގޮތުގައި ހަމަޖެހުން ލަސްވީ ހުރިހާ ފަރާތްތަކުން އެކަމަށް އެއްބަސްވެފައި ނުވާތީ އެވެ.\nކަނޑުތައް ދިރާސާކުރާ ފަރާތްތަކުން 'ސަދާން އޮޝަން' ދިރާސާ ކުރާތާ ގިނަ އަހަރުތަކެއް ވަނީ ވެފަ އެވެ. މި ކަނޑަކީ ދުނިޔޭގައި އޮތް އެންމެ ކުޑަ ކަނޑެވެ. ރަސްމީކޮށް 'ސަދާން އޮޝަން' ދުނިޔޭގެ ވަކި ކަނޑެއްގެ ގޮތުގައި ހަމަޖެއްސީ މި އަހަރުގެ ކަނޑުތަކުގެ ދުވަހުގައި އެވެ.\nއެޓްލާންޓިކް ކަނޑުން އާ ވައްތަރެއްގެ މަހާއި މުރަކަ ފެނިއްޖެ\nކޮވިޑް ނެތް ފިނީގެ ބައްރަށްވެސް، ބަލީގެ ނުރައްކާ\nއެންޓާކްޓިކާ : ދުނިޔޭގައި މިހާރު އޮތް އެންމެ ރައްކާތެރި ތަން\nޖޫން 10, 2021 11:32\nޖޫން 10, 2021 11:55\n7 ކަނޑު އެބައޮއް..ތިމީހުނައް ނަޭގެނީ ތާ\nޖޫން 10, 2021 13:54\nކާށިދޫކަނޑު ތިލިސްޓަށް އިތުރުކުރަން އަޅުގަނޑުމަޖިލީހުގައި ވަކާލާތުކުރާނަން..\nޖޫން 10, 2021 16:04\nކޮބާ ހުވަދޫ ކަނޑު؟ކަނޑުނުކުމެގެން އަތޮޅަށް ވަދެވެނީ ސޕީޑް ލޯނޗުގަ4ގަޑި ދޯނީގަ 8 ގަޑި ބޯޓްފާރުގަ 12 ގަޑި\nޖޫން 10, 2021 22:27\nތި ލިސްޓަށް ކެނެރީގެ ވެސް އިތުރުކުރަން ޖެހޭ. އެއީ ތިވެސް ބޮޑު ކަނޑެއް ވިއްޔަ މި ގައުމުގައި އޮތް ބިރުވެރި


Kulhudhuffushi Online - Chempian eydhafushi katuvaalumahfahu dhivehi primiar leegun jaagaeh maalhos hoadhaifi\nއަބްދުލް ވާހިދު ޙަސަން -9months ago - 12 ޖުލައި 2017\nމިނިވަން ޗެމްޕިއަންޝިޕް ފުޓުބޯޅަ މުބާރާތުގެ އެންމެ ފަހުގެ ޗެމްޕިއަން އޭދަފުށި ކަޓުވާލުމަށްފަހު ދިވެހި ޕްރިމިއަރ ލީގުން ޖާގައެއް އއ.މާޅޮސް ހޯދައިފި އެވެ.\nމާޅޮސް ސެމީފައިނަލުގެ ޖާގައެއް ހޯދީ މިއަދު ހަވީރު ކުޅުދުއްފުށީގައި ކުޅުނު ޒޯން އެކެއްގެ ފައިނަލް ބުރުގައި ބ،އޭދަފުއްޓާއި ވާދަކޮށްގެންނެވެ. މި މެޗުން މާޅޮސް 3-2 އިން ބަލިވިނަމަވެސް އެ ޓީމު ދެވަނަބުރަށް ދަތުރުކުރީ ފައިދާ ގޯލުގެ ތަފާތުން ކުރިހޯދައިގެންނެވެ. މި ނަތީޖާއާއެކު އެންމެ ފަހުގެ ޗެމްޕިއަން އޭދަފުށި ވަނީ މުބާރާތުން ކަޓާފައެވެ. އެޓީމު މުބާރާތުން ކެޓީ ފައިދާ ގޯލުގެ ތަފާތުންނެވެ. މުބާރާތުގެ ސެމީފައިނަލުން ޖާގައެއް ހޯދަން މި މެޗުގައި އޭދަފުށިން3ގޯލުގެ ފަރަގެއް އޮންނަން ޖެހެއެވެ.\nކުޅުދުއްފުށި ޒޯން ސްޓޭޑިއަމުގައި ކުޅުނު މި މެޗުގައި އޭދަފުށި ޓީމު ވަނީ ތިން ގޯލުގެ ލީޑެއް ނަގާފައެވެ. އެ ޓީމު މެޗުގެ ލީޑު ނެގީ 37 ވަނަ މިނެޓުގައެވެ. މި ގޯލު އެ ޓީމަށް ކާމިޔާބުކުރީ ހުސެއިން ޝިފާހެވެ. މި ގޯލު ޖެހިތާ ހަ މިނެޓު ފަހުން އެ ޓީމު ލޑު ފުޅާކުރި ގޯލު ކާމިޔާބުކުރީ ހުސެއިން އީމާނެވެ. ފުރަތަމަ ހާފު ނިމުނީ މި ނަތީޖާގައި އޮވެގެންނެވެ.\nމެޗުގެ ދެވަނަ ހާފުގެ ކުރީކޮޅު މޮޅަށް ކުޅުނީ އޭދަފުއްޓެވެ. ނަތީޖާއެއްގެ ގޮތުން ދެވަނަ ހާފުގެ 55 ވަނަ މިނެޓުގައި އެ ޓީމުގެ ލީޑު ފުޅާކޮށްދިނީ އަޒުމީނެވެ. މި ގޯލަށްފަހު މާޅޮސް ޓީމުން ދިޔައީ ކުޅުން ރަނގަޅުކުރަމުންނެވެ.\nއެގޮތުން އޭދަފުށި ގޯލަށް އަމާޒުކޮށް ގިނަ ހަމަލާތަކެއް އެ ޓީމު ދިޔައީ އުފައްދަމުންނެވެ. މެޗުގައި މާޅޮހުގެ ފުރަތަމަ ގޯލު ފެނިގެންދިޔައީ 68 ވަނަ މިނެޓުގައެވެ. މި ގޯލު އެ ޓީމަށް ކާމިޔާބުކޮށްދިނީ އަހުމަދު ލަތީފެވެ. މާޅޮހުގެ ދެވަނަ ގޯލު ފެނިގެންގޮސްފައިވަނީ މެޗުގެ ފުރިހަމަ ވަގުތު ހަމަވެގެން ކުޅުނު އިތުރުވަގުތުގެ ތެރޭގައެވެ. މި ގޯލު އެ ޓީމަށް ކާމިޔާބުކޮށްދިނީ އާދަމް މާޖިދެވެ.\nމި މޮޅާއެކު މާޅޮސް ވަނީ މުބާރާތުގެ ސެމީފައިނަލަށްވެސް ދަތުރުކޮށްފައެވެ. ސެމީފައިނަލުގައި އެ ޓީމާއި ވާދަކުރާނެ ޓީމެއް ޔަގީންވާނީ މާދަމާ މުބާރާތް ބާއްވާ ކުޅުދުއްފުއްޓާއި މިލަންދޫ ބައްދަލުކުރާ މެޗަށްފަހުގައެވެ.\nމިނިވަން ޗެމްޕިއަންޝިޕްގެ ޒޯން ފައިނަލުގެ ފުރަތަމަ ލެގު މުރައިދޫ ކާމިޔާބުކޮށްފި\nފަތުރުވެރިކަމުގެ ސިނާއަތުން ކަނޑައަޅާފައިވާ އަމާޒަށް ވާސިލްވުމަށް ބީއެމްއެލްއިން އެހީތެރިވެދެނީ


Raees Yameen meehakah hehdhevee raees Maumoon: Nadhira - vNews.mv\nރައީސް ޔާމީން މީހަކަށް ހެއްދެވީ ރައީސް މައުމޫން: ނާދިރާ\nހުސައިން ވަސީމް 15 September 2018, 00:07\nރައީސް ޔާމީން ވެރިކަމަށް އައިއިރު މިގައުމުގައި ރައީސް ޔާމީން ދަންނަ މީހަކު ނެތްކަމަށާ ޕީޕީއެމްގެ އަސްލު ރައީސް މައުމޫން އަބްދުލް ގައްޔޫމް އެހީތެރިވެ ނުދެއްވިނަމަ ރައީސް ޔާމީނަށް ވެރިކަމަށް ނާދެވުނީސް ކަމަށް އައިމިނަތު ނާދިރާ ވިދާޅުވެއްޖެއެވެ.\nގުޅިފައިވާ ޕާޓީތަކުން ހިންނަވަރުގައި ބޭއްވި ޖަލްސާގައި ވާހަކަ ދައްކަވަމުން ނާދިރާ ވިދާޅުވީ ރައީސް ޔާމީން 2013 ވަނަ އަހަރުގެ އިންތިހާބަށް ކުރިމަތި ލެއްވިއިރު މިދިވެހި ގައުމުގައި ރައީސް ޔާމީން ދަންނަ މީހަކު ނެތްކަމަށާ ރާއްޖޭގެ ރައްޔިތުން އޭރު ދިން ވޯޓެއް ދިނީ ރައީސް މައުމޫނުގެ އެދުމުގެމަތިން އެމަނިކުފާނަށް ކަމަށެވެ. އެވޯޓަކީ ދިވެހި ރައްޔިތުން ޕީޕީއެމްގެ އަސްލު ރައީސް މައުމޫނަށް ދެއްވި ވޯޓެއް ކަމަށެވެ.\nއެހެން ނަމަވެސް ވެރިކަމަށް އާދެވުމުން ޕާޓީގެ އަސާސީ ގަވާއިދު އެއްވެސް އެއްޗަކަށް ނުހެދި ކަމަށާ، ޕާޓީގެ ގޮފިތައް އެމީހުން ބޭނުންވާ ގޮތަކަށް ބަދަލުކޮށްލިކަމަށް ނާދިރާ ވިދާޅުވިއެވެ.\nޕާޓީ ރަނގަޅުކުރުމަށް ރައީސް މައުމޫން އެތައް މަސައްކަތެއް ކުރިކަމަށާ، މިގައުމު ދިވެހިންގެ އަތްމަތީ ތާއަބަދަށް ބޭއްވުމަށް އެމަނިކުފާނު ޕާޓީ ތެރޭންވެސް އެތައް މަސައްކަތެއް ކުރެއްވިކަމަށް ނާދިރާ ވިދާޅުވިއެވެ.\nދިވެހި ބިމަކީ ދިވެހީންގެ މިލްކެއް ކަމަށް ރައީސް މައުމޫނު އަބަދުވެސް ވިދާޅުވަމުން ގެންދެވި ކަމަށާ، މިފަސްގަނޑުގައި ދިވެހިންގެބާރު ނޫން އެހެންބާރެއް ހިނގައިގެން ނުވާނެ ކަމަށް އަބަދުވެސް ރައީސް މައުމޫން ވިދާޅުވަމުން ގެންދެވި ކަމަށް ނާދިރާ ވިދާޅުވިއެވެ.\nއެހެން ނަމަވެސް ރައީސް ޔާމީނާ ބައްދަލުކުރަން އެދުމުން ދެއްވީ ބީރު ކަންފަތެއް ކަމަށް ނާދިރާ ވިދާޅުވިއެވެ.\nރައީސް މައުމޫން ގައުމު އިސްލާހުގެ މަސައްކަތަށް ކުރެއްވި މަސައްކަތުގެ ނަތީޖާއެއްގެ ގޮތުން އެމަނިކުފާނު މިއަދު އިންނަވަން ޖެހުނީ ހުރަގޭގައި ކަމަށް ނާދިރާ ވިދާޅުވިއެވެ.\nނާދިރާ ވިދާޅުވީ ރައީސް މައުމޫނާ އެހެންވެސް ސިޔާސީ ބޭފުޅުން މިނިވަންކުރުމަށް އިބްރާހީމް މުހައްމަދު ސޯލިހަށް ވޯޓު ދެއްވުމަށް އެދޭ ކަމަށެވެ.\nރާއްޖެ އަމާން އައްސޭރިއަކަށް ގެންދެވޭނީ އިބްރާހީމް މުހައްމަދު ސޯލިހަށް ކަމަށާ މިމަސައްކަތުގައި ރައްޔިތުން ވިސްނުންތެރި ކަމާއެކު ބަސްބުނުމަށް ނާދިރާވަނީ އެދިވަޑައިގެންފައެވެ.


އަޙްސަން އަދި ސަމީރު އިހަވަންދޫއަށް ބަދަލުކޮށް ވަޒީފާއަށް ނުކުންނަން އަންގައިފި — Ihavandhoo.com\nއަޙްސަން އަދި ސަމީރު އިހަވަންދޫއަށް ބަދަލުކޮށް ވަޒީފާއަށް ނުކުންނަން އަންގައިފި\n2 ނޮވެމްބަރު 20180މުހައްމަދު އަކްރަމް\nއިހަވަންދޫ ފެނަކަ ބްރާންޗްގެ އެޑްމިނިސްޓްރޭޓިވް އޮފިސަރެއްގެ މަޤާމުގައި މަސައްކަތްކުރި، ޝަހަރުއާބާދު މުހައްމަދު ސަމީރު އަދި ޓެކްނީޝަން ހަސަން އަޙްސަންގެ ވަޒީފާ އިހަވަންދޫ ފެނަކަ ބްރާންޗަށް ބަދަލުކޮށް، އަންނަ އާދިއްތަ ދުވަހުން ފެށިގެން ވަޒީފާއަށް ނުކުންނަން އަންގައިފިއެވެ.\nނިމިދިޔަ ރިޔާސީ އިންތިޙާބުގެ ހޫނުގަނޑުގެ ތެރޭގައި، ސަމީރު ބަދަލުކޮށްފައިވަނީ މ. ނާލާފުށީ ފެނަކަ ބްރާންޗަށެވެ. އަދި އަޙްސަން ބަދަލުކޮށްފައިވަނީ ތ. ބުރުނީ ފެނަކަ ބްރާންޗަށަށެވެ. އަހުސަނު އާއި ސަމީރަށް އެމީހުން ވަޒީފާ އަދާކުރާތަން ބަދަލުކުރިކަން އެންގިނަމަވެސް، އެތަންތަނަށް ވަޒީފާއަށް ނުކުމެފައެއްނުވެއެވެ.\nއަޙުސަން، ސަމީރު އަދި އަލީމް ވަޒީފާ އަދާކުރާތަން ބަދަކުރުމުން އެމީހުންގެ ހައްގުގައި އެ މުއައްޒަފުންގެ އާއިލާއާއި ރަށްޓެހިންނާއި ހެޔޮއެދޭފަރާތްތަކުން7ސެޕްޓެމްބަރ ގައި އިހަވަންދޫގައި މުޒާހަރާވެސްކުރިއެވެ. އެމުޒާހަރާގައި ސަމީރު އަދި އަޙްސަން ހުރީ "ނުދާނަން" ކަމަށް ލިޔެފައިވާ ބޯޑްތަކެއް ހިފައިގެންނެވެ. ވަޒީފާ އަދާކުރަމުންދިޔަތަން ބަދަލުކުރުމާއިއެކު އެޙުސަން އަދި ސަމީރުވަނީ އިދިކޮޅު ކޯލީޝަންގެ ހަރަކާތްތަކުގެ ކުރީސަފުގައި ހަރަކާތްތެރިވެފައެވެ.\n↵ ރިޔާސީ އިންތިހާބު 2018, އިހަވަންދޫ އިންޖީނުގެ\nމުއީދު އިބޫއަށް ތާއީދުކުރައްވަން ނިންމަވައިފި\nފުލުހުންކަމަށް ބެލެވޭ ބަޔަކު އިދިކޮޅު ކޯލީޝަންގެ ކެމްޕެއިން ޕޯސްޓަރަށް ގެއްލުންދީފި\nރަށުންބޭރުގައި ދިރިއުޅޭ ގިނަބަޔަކު ކެމްޕޭނަށް އިހަވަންދޫއަށް\nސަމީރު، މ. ނާލާފުއްޓަށް ބަދަލުކޮށްފި\nއިބޫއަށް މަރުހަބާކިޔަން ނުކުތް އަޙްސަން ތ. ބުރުންޏަށް\nއިންޓަރ އޮފީސް ފުޓްސަލް ޖެލެންޖް ފުލުހުން ކާމިޔާބުކޮށްފި\nޖަނަރޭޓަރަށް ދިމާވި މައްސަލަ ހައްލުކޮށް ކަރަންޓު ދޭން ފަށައިފި\nޖަނަރޭޓަރަށް ދިމާވި މައްސަލަ ހައްލުކުރުމަށް ޑައިނަމޯ އެއް ގެނެސްފި\nޖަނަރޭޓަރަށް މައްސަލަޖެހި އިހަވަންދޫއިން ކަރަންޓް ކަނޑަނީ


Raees aa majileehuge raees UAE ah furaavadaigenfi | Mihaaru\nރައީސް އާއި މަޖިލިހުގެ ރައީސް ޔޫއޭއީ އަށް ފުރާވަޑައިގެންފި\nރައީސް އިބްރާހިމް މުހައްމަދު ސޯލިހާއި ކުރީގެ ރައީސް މުހައްމަދު ނަޝީދު ދުބާއީ އަށް ކުރައްވާ ދަތުރުފުޅުގައި މަތިންދާބޯޓުގައި.\nރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލިހުގެ ރައީސް މުހައްމަދު ނަޝީދު ރަސްމީ ދަތުރުފުޅެއްގައި ޔުނައިޓެޑް އަރަބް އެމިރޭޓްސް (ޔޫއޭއީ) އަށް ރޭ ފުރާވަޑައިގެންފި އެވެ.\nމިއީ ވެރިކަމާ ހަވާލުވެވަޑައިގެންނެވި ފަހުން ރައީސް ޔޫއޭއީ އަށް ވަޑައިގެންނެވި ދެ ވަނަ ފަހަރެވެ.\nރައީސް އޮފީހުން ބުނީ ރައީސްގެ ދަތުރުފުޅަކީ ޔޫއޭއީގެ ވަލީއަހުދު ޝައިހް މުހައްމަދު ބިން ޒައިދު އަލް ނަހްޔާންގެ ދައުވަތަކަށް ކުރައްވާ ރަސްމީ ދަތުރުފުޅެއް ކަމަށެވެ.\nމި ދަތުރުފުޅުގައި ޔޫއޭއީގެ ވަލީއަހުދުގެ އިތުރުން އެ ގައުމުގެ ފޮރިން މިނިސްޓަރާ ބައްދަލު ކުރައްވައި ދެ ގައުމުގެ ގުޅުން އިތުރަށް ބަދަހިކުރުމާ ބެހޭ މަޝްވަރާތައް ކުރައްވާނެ ކަމަށް ރައީސް އޮފީހުން ބުންޏެވެ.\nރައީސްއާ އެކު ފުރާވަޑައިގަތުމުގެ ކުރިން، މަތިންދާބޯޓުގައި ރައީސްއާ އެކު އިންނެވި ފޮޓޯއަކާ އެކު، ކުރީގެ ރައީސް ނަޝީދު ކުރެއްވި ޓުވީޓެއްގައި ވިދާޅުވީ ދަތުރުފުޅުގެ ސަބަބުން ރާއްޖެ އާއި ޔޫއޭއީއާ ދެމެދު އޮތް ގުޅުން އިތުރަށް ހަރުދަނާ ވާނެ ކަމަށް ވިދާޅުވެފަ އެވެ.\nPresident leaves to Abu Dhabi on Official Visit\nރައީސާއި މަޖިލީހުގެ ރައީސް ޔޫއޭއީ އަށް ފުރާވަޑައިގަތުން: ފޮޓޯ ގެލެރީ: ރައީސް އޮފީސް\nރާއްޖެއާ ގާތް ގުޅުމެއް އޮންނަ ޔޫއޭއީ އަށް ވިސާއާ ނުލައި ދިވެހިންނަށް ދަތުރުކުރެވޭނެ އިންތިޒާމް ވަނީ ހަމަޖައްސައިދީފަ އެވެ. އެއާއެކު ރާއްޖެ އަށް އެންމެ ގިނަ އަދަދަކަށް މުދާ އެތެރެކުރާ ގައުމުތަކުގެ ތެރޭގައި ވެސް ޔޫއޭއީ ހިމެނެ އެވެ. ރާއްޖެ އާއި ޔޫއޭއީއާ ދެމެދު ސިޔާސީ ގުޅުން ގާއިމްކުރީ 1978 ގަ އެވެ.\nޔޫއޭއީ އިން އަންނަނީ ރާއްޖޭގެ ތަރައްގީގެ މަޝްރޫއުތަކަށް ވެސް އެހީތެރިވަމުންނެވެ.\nމިދިޔަ ޖެނުއަރީ މަހުގެ ތެރޭގައި ވެސް ރައީސް އިބްރާހިމް މުހައްމަދު ސޯލިހް ވަނީ ޔޫއޭއީ އަށް ރަސްމީ ދަތުރުފުޅެއް ކުރައްވައި އެ ގައުމުގެ ވެރިންނާ ބައްދަލު ކުރައްވައިފަ އެވެ. ރާއްޖެ އާއި ޔޫއޭއީއާ ދެމެދު ގުޅުން އިތުރު ކުރަން "ޖޮއިންޓް ކޯޕަރޭޝަން ކޮމިޓީ"އެއް އުފައްދަން ވެސް ވަނީ އެއްބަސްވެފަ އެވެ.\nރައީސް މުހައްމަދު ނަޝީދު ދިވެހި ސަރުކާރު ރައީސް އިބްރާހިމް މުހައްމަދު ސޯލިހް ރައީސް އޮފީސް ރާއްޖެ-ޔޫއޭއީ\n35 ކޮމެންޓް, 100 ރިއެކްޝަންސް\nއެވަޑައިގެންނެވީ ސައުދީ ވަލީޢަހުދުގެ ފ.އަތޮޅު ޕްރޮޖެކްޓާބެހޭގޮތުން ސުވާލުކުރުމަށް! ގެންގޮސްފަ ފައިވްސްޓާ ހޮޓަލެއްގަ ބަންދުނުކުރިއްޔާ ރަނގަޅު؟؟؟\nޢަޅޭ އެފް 1 ރޭސް ބަލައިލަންދޯ.......\nނަޝީދަކީ ވަރަށްމަކަރުމީހެއް ތިއުޅެނީ ބޮލަށްވަދެގެން ވެރިކަންއަތުލަން ވިސްނާތި މިކަންއެނގޭނެ އެމްޑިޕީގެ މާޒީބަލާލުމުން ލަހިކެއްނޫން އެހެންމީހަކަށް ބާރެއްލިބޭކަށް ކޮންމެސްގޮތަކުން ބޭރުކޮށްލާފަ އެމަޤާމެއް އަތުލާނެ\nބޮޑުތިލަދުންމަތީ ރައީސް. މާލޭ މަޖިލިސް ރައީސް. އައްޑޫ ޕާޓީ އެމް.ޑީ.ޕީ ދެން ކިހިނެއް އެހެން ބަޔެއް ރާއްޖޭގެ ވެރިކަމަށް އަންނާނީ؟ މިއޮތީ ސިއްކަ ޖަހާ ނިމިފަ!\nޔޫ އޭ އީ 400 މ ވުރެ ގިނަ ގެ އިންވެސްޓްމެންޓް ވަނީ ހުއްޓިފައި ، މާފަރު އެއަރ ޕޯޓް ކަންތަކާ ހުޅުމާލެ ފުލެޓް ތައް އަޅަން ނެގި ލަރިވަނީ ކޮންމެވެސް ބަޔަކު ދިރުވައިލައިފި ، އެކަމަަށް ސޮލިއުސަނެއް ހޯދަން ކަންނޭގެ އެ ގެންދިޔައީ\nކޯލިޝަނުން މީހުން ބޭރު ކުރުމުގެ މަޝްވަރާ އެވެ.\nއުފާވެރި އަމާން ދަތުރަކަށް އެދެން .. ތިއީ މިޤައުމަށް ހެޔޮބަދަލުގެނެސްދެއްވާނެ ދެރައީސުން .. އިންޝާﷲ ކުރިޔަށްއޮތީ މާއުފާފާގަތި ދުވަސްތަކެއް.\nކާރު ރޭސް ޖެހުމުގެ ރަސްމިއްޔާތަކަށް ދައުވަތު ލިބިގެން މި ދެމީހުން އުފަލުން މިދަނީ. ކުރިއަށް ދިވެހިން.\nދިވެހިންނަށް ހޮސްޕިޓަލް އަޅައިދީ، ބްރިޖްއަޅައިދީ، ރިންގްރޯޑް ހަދައިދީ، ހުޅުމާލެ ހިއްކާ އެތައް ބަޔަކަށް ބޯހިޔާވަހިކަން ހޯދައިދިން މީހާ ޖަލަށް ލާފަ ބަދަލޭ ކިޔާފަ ބައިތުލްމާލު ޕާޓީ ކުދިންނަށް ދީހުސްކޮށްގެން ތިބޭތަން ބަލަން ރައްޔިތުން ނުތިބޭނެ: 1. ނޫމަޑިއަށް 848 މިލިއަން ރުފިޔާ 2. ދީބާޖާއަށް 174 މިލިއަން 3. ބިޒްނަސް އިމޭޖް ގްރޫޕް(ބިގް) 78 މިލިއަން 4. ސީޖީޓީ ލިމިޓެޑަށް 22 މިލިއަން 5. އިބުރާއަށް 50 މިލިއަން 810\nގުޅީފަޅުން ފުލެޓް ގަނެގެން ބަޔަކު ގަނޑަ ތެޅޭ ތާ 10 އަހަރު ވެއްޖެ. އެއްވެސް ބަދަލެއް ނުލިބޭތާ ލާރި ކޮޅައް ވީ ގޮތް ވެސް ނޭގި ގެން އެބަ ބަޔަކު ހަނާވޭ ! ރައްޓެހިންނަން އެކަނި ގެއްލުން ވަނީ !\nގުޅިފަޅުގެ ފްލެޓްތަކުގެ ފައިސާ ސަރުކާރުންވަނީ ދީފައި. ނުނަގަންތިބީ ހުޅުމާލެއިން ފްލެޓް ހޯދަން އެދުން މީހުން. އޭގެ ތެރެއިންވެސް ދެބައިކުޅައެއްބަޔަށްވުރެގިނަ މީހުނަށްވަނީ ފްލެޓް ދީފައި. ދޮގުހެދުމަކީ، ކިރުގަރުދިޔަގަނޑުގެ ވައްތަރު.


Investorunge ithubaaru libeynee MMPRC ge hiyaanaathuge massala belumun: Ali Waheed | Mihaaru\nޓޫރިޒަމް މިނިސްޓަރު އަލީ ވަހީދު ޕްރެސް ކޮންފަރެންސް--ފޮޓޯ:ހުސައިން ވަހީދު/މިހާރު\nއިންވެސްޓަރުންގެ އިތުބާރު ލިބޭނީ އެމްއެމްޕީއާރުސީގެ ކޮރަޕްޝަންގެ މައްސަލަ ބެލުމުން: އަލީ ވަހީދު\n28 މެއި 2019 - 16:002comments\nކުރީގެ ރައީސް އަބްދުﷲ ޔާމީންގެ ސަރުކާރުގައި އެމްއެމްޕީއާރުސީ މެދުވެރިކޮށް 1.3 ބިލިއަން ރުފިޔާގެ ޚިޔާނާތް ވަނީ ހިންގައިފަ އެވެ. އެ މައްސަލަ ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަަރީ ކޮމިޝަނުން އަންނަނީ ބަލަމުންނެވެ.\nޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު އަލީ ވިދާޅުވީ، މި ސަރުކާރުގެ ކުރިމަތީގައި ދިވެހި ރައްޔިތުންގެ އިތުބާރަށް ވުރެ ބޮޑު އިތުބާރެއް ނޯންނާނެ ކަމަށެވެ.\n"އެކަމަށް ވަކާލާތު ކޮށްގެން މި ސަރުކާރު އައިސްފައި ވަނީ. އިތުރަށް އެދެނީ، މިނިވަން މުއައްސަސާތަކަށް ވެސް އެދެނީ މިކަން ނިންމައި ދޭން،" މިނިސްޓަރު ވިދާޅުވި އެވެ.\nއަލީ ވިދާޅުވި ގޮތުގައި، އެމްއެމްޕީއާރުސީގެ ހިޔާނާތުގެ މައްސަލަ ބެލުމުން، ރާއްޖޭގައި އިންވެސްޓް ކުރެވޭނީ، އޮންނަ އުސޫލުތަކާއި ގާނޫނާއި ގަވައިދުގެ ތެރެއިންކަން އިންވެސްޓަރުންނަށް ވެސް އިތުރަށް ސާފުވާނެ އެވެ. އަދި ވިދާޅުވީ، އެމްއެމްޕީއާރުސީގެ ހިޔާނާތުގެ ތެރެއިން ދޫކޮށްފައިވާ ރިސޯޓުތަކާ ގުޅޭ މުއާމަލާތްތައް ހުއްޓާލާފައިވާއިރު، އެހެން މައްސަލަތަކުގައި އެގޮތަށް އަމަލު ނުކުރާތީ ބައެއް މީހުން ސުވާލު އުފައްދާ ކަމަށެވެ.\nއޭނާ ވިދާޅުވީ، ސަރުކާރުން ހަމައެކަނި ބަލަނީ އެމްއެމްޕީއާރުސީގެ ހިޔާނާތުގެ މައްސަލަ ނޫން ކަމަށާއި އެހެން މައްސަލަތައް ވެސް ތަހުގީގު ކުރާ ކަމަށެވެ. އެގޮތުން، ނަސަންދުރާ ޕެލަސް ހޮޓާ ގަވައިދާ ޚިލާފަށް ދޫކުރި މައްސަލަ ވެސް ޓޫރިޒަމް މިނިސްޓްރީން ދިރާސާ ކުރުމަށް ފަހު، ބަންޑާރަ ނައިބުގެ ލަފައަކަށް އެދިފައިވާ ކަމަށް މިނިސްޓަރު ވިދާޅުވި އެވެ. އެ މައްސަލައިގައި ފިޔަވަޅު އަޅާނީ މިނިސްޓަރު ވިދާޅުވި ގޮތުގައި އޭގެ ފަހުންނެވެ.\nއަލީ ވަހީދު މިހެން ވިދާޅުވެފައިވާ ކުރީގެ ނައިބު ރައީސް ޑރ. މުހައްމަދު ޖަމީލު ވަނީ، އެމްއެމްޕީއާރްސީން ޓުރިޒަމްގެ ބޭނުންތަކަށް ރަށްތަކާއި ފަޅުތައް ދީފައިވާ ކުންފުނިތަކާ ގުޅޭ މުއާމަލާތްތައް ހުއްޓާލުމުން ކަންބޮޑުވުން ފާޅުކުރައްވައިފަ އެވެ. އެމަނިކުފާނު ވިދާޅުވީ، މުއާމަލާތްތައް ހުއްޓުވުމުގެ ސަބަބުން އިންވެސްޓަރުންނާއި މަޝްރޫއުތަކަށް ފައިސާ ދޭ ފަރާތްތައް ރާއްޖޭގައި އިންވެސްޓް ކުރަން ޖެހިލުންވާނެ ކަމަށެވެ. މިފަދަ ކަމެއް ކުރުމުން ސަރުކާރަށް ގާނޫނީ ގޮތުން ގޮންޖެހުންތަކާ ކުރިމަތިލާން ޖެހިދާނެ ކަމަށް ޑރ. ޖަމީލް ވިދާޅުވެފައި ވެ އެވެ.\nއިތުރު ލިޔުންތައް ޓޫރިސްޓުން ޓޫރިޒަމް މިނިސްޓްރީ ޓޫރިޒަމް މިނިސްޓަރު އަލީ ވަހީދު، ކުރީގެ ޓޫރިޒަމް މިނިސްޓަރު އެމްއެމްޕީއާރުސީ އެމްއެމްޕީއާރްސީގެ ކޮރަޕްޝަން ކޮރަޕްޝަން


"NivaiRoalhi" ge team in ehkuri 30 haas ruffiyya havaalukohfi\n"ނިވައިރޯޅި"ގެ ޓީމުން 30 ހާސް ރުފިޔާ ހަވާލުކޮށްފި\n"ނިވައިރޯޅި" ގެ ޓީމުން އެއްކުރި ފައިސާ އެހީތެރިކަން ބޭނުންވެފައިވާ ކުއްޖާގެ އާއިލާއާއި ހަވާލުކުރަނީ --\n"ނިވައިރޯޅި" ގެ ޓީމުން ފަންޑު ރެއިޒްކުރުމަށް ހިންގި ހަރަކާތުގެ ތެރެއިން --\nމަޝްހޫރު ފިލްމީ ތަރި ނިއުމާ މުހައްމަދުގެ ވަދާއީ ފިލްމު "ނިވައިރޯޅި"ގެ ޓީމުން މުޖުތަމައުގައި އެކި ކަހަލަ އެހީތެރިކަމަށް ބޭނުންވެފައި ތިބި މީހުނަށް އެހީތެރިކަން ފޯރުކޮށްދިނުމަށް މިހާރު އަންނަނީ ހާއްސަ ހަރަކާތެއް ހިންގަމުންނެވެ. މި ހަރަކާތުގެ ދަށުން ފާއިތުވި ހަފްތާ ބަންދުގައި ފިލްމުގެ ޓީމުން އެއްކުރި 30 ހާސް ރުފިޔާ މިހާރު ވަނީ އެހީއަށް ބޭނުންވެފައިވާ ކުއްޖަކަށް ހަވާލުކޮށްފަ އެވެ.\nއެ ކުއްޖާއަށް އެހީވުމަށް ފިލްމުގެ ޓީމުން ފައިސާ އެއްކުރީ މާލެ އަދި ހުޅުމާލޭގައި ކަޕް ކޭކްސް ވިއްކައިގެންނެވެ.\n"އަޅުގަނޑުމެން 'ނިވައިރޯޅި' ގެ ޓީމުން މުޖުތަމައުގައި އެކި ކަހަލަ އެހީތެރިކަމަށް ބޭނުންވެފައި ތިބި ފަރާތްތަކަށް އެހީތެރިކަން ފޯރުކޮށްދިނުމަށް ނިޔަތުގައި ފެށި ކަމެއް މިއީ. ފަންޑު ރެއިޒްކޮށްގެން ލިބޭ ހުރިހާ ފައިސާއެއް އަޅުގަނޑުމެން އެ ފަރާތްތަކަށް ހާވަލުކޮށްދޭނަން." ނިއުމާ މީގެ ކުރިން އަވަސްއަށް ދިން އިންޓަވިއުއެއްގައި ބުނެފައިވެ އެވެ.\nމި ހަރާކާތުގެ ދަށުން އަންނަ ހުކުރު ދުވަހުވެސް ހާއްސަ އިވެންޓެއް ކުރިއަށް ގެންދިއުމަށް މިހާރު ހަމަޖައްސާފައިވެ އެވެ. މީގެ ދެ ދުވަސްކުރިން ވިހޭ ތުއްތު ކުއްޖަކަށް އެހީވުމަށްޓަކައި ހުޅުމާލޭގައި ޖަންބަލް ސޭލްއަކާއި ކުޑަކުދިންގެ ހަވީރެއް ބޭއްވުމަށް ވަނީ ނިންމާފަ އެވެ. ހުޅުމާލޭގައި ކުރިއަށް ގެންދާ މި ހަރަކާތްތައް އެ ދުވަހު ހަވީރު ހަތަރަކުން ރޭގަނޑު 11 އަށް ކުރިއަށްދާނެ އެވެ.\nނިއުމާ ފޭސްބުކްގައި ކޮށްފައިވާ ޕޯސްޓް.\n"އިވެންޓަށް އެކި ކަހަލަ ޑޮނޭޝަންތައް ދޭން ބޭނުންވާ މީހުނަށް އެ ފުރުސަތު ވާނީ ހުޅުވާލާފަ. ޖަބަލް ސޭލްއަށް ހެދުން އެއްޗެހި ޑޮނޭޓުކުރަން ބޭނުންވާ ފަރާތްތަކުންވެސް އަޅުގަނޑުމެންނާއި ގުޅުއްވުމަށް އެދެން." ނިއުމާ ބުންޏެވެ. "ގިނަ ބައެއް ތަރުހީބު މިހާރުވެސް ލިބެމުން އަންނަނީ. އުއްމީދުކުރަން އަދި ކުރިއަށް އޮތްތަނުގައި އިތުރު ފަރާތްތަކުގެ އެހީތެރިކަންވެސް މިކަމަށް ލިބޭނެ ކަމަށް."\nނިއުމާ ބުނީ އެހީ ބޭނުންވާ ކޮންމެ ފާރަތަކަށްވެސް ޓީމުގެ ސަޕޯޓު ލިބޭނެ ކަމަށެވެ. އެހީތެރިކަން ހޯދަން ބޭނުންވާ ފަރާތްތަކުން ނިއުމާގެ އޮފިޝަލް ފޭސްބުކް ޕޭޖަށް މެސެޖުކުރުމުން އިންތިޒާމުތައް ހަމަޖައްސައިދޭނެ ކަމަށް އޭނާ ބުންޏެވެ.\n"ކުރިއަށް އޮތީ ރޯދަ މަސް. ރޯދަ މަހު މިފަދަ ހަރަކާތެއް ކުރިއަށް ގެންދިއުމަށް ދަތިވާނެ. އަޅުގަނޑުމެން ރޯދައަށް ބްރޭކެއް ނަގާނަން. އެކަމަކު ހަމަ ރޯދަ މަސް ނިމޭއިރަށް އަލުން މި ހަރާކާތް ކުރިއަށް ގެންދާނަން." ރޯދަ މަހަށް މެދުކަނޑާލި ނަމަވެސް އެހީތެރިކަން ބޭނުންވާ ފަރާތްތަކަށް އަބަދުވެސް ޕޭޖަށް މެސެޖު ކުރެވޭނެ ކަމަށް ނިއުމާ ބުންޏެވެ.


Muhimmee team fail vi sababu hoadhun: Salah | Mihaaru\nމުހިއްމީ ފެއިލްވި ސަބަބު ހޯދުން: ސަލާހު\n09 ޖުލައި 2019 - 08:215comments\nގާހިރާ، މިސްރު (ޖުލައި 9) - އަމިއްލަ ގައުމުގައި ކުޅެ މި ފަހަރުގެ އެފްރިކަން ކަޕް އޮފް ނޭޝަންސްގެ ދެ ވަނަ ބުރުގައި ދެކުނު އެފްރިކާ އަތުން ކަޓައި، ކަނޑައެޅި ޓާގެޓަށް ވާސިލުނުވެ ފެއިލްވުމުގެ ފަހަތުގައި އޮތް ސަބަބުތައް ދެނެގަތުން މުހިންމުކަމަށް މިސްރުގެ ތަރި މުހައްމަދު ސަލާހު ބުނެފި އެވެ.\nއެފްރިކަން ކަޕްގެ އެންމެ ކާމިޔާބު ޓީމު މިސްރު މި ފަހަރުގެ މުބާރާތުން ކެޓީ ދެ ވަނަ ބުރުގައި ދެކުނު އެފްރިކާ އަތުން 1-0 އިން ބަލިވުމުންނެވެ. މުބާރާތުން ކެޓުމާ އެކު މިސްރު އެފްއޭގެ ރައީސް ހާނީ އަބޫ ރީދާ މަގާމުން އިސްތިއުފާ ދެއްވިއިރު، ޓީމުގެ ހެޑް ކޯޗު ހަވިއޭ އަގީރޭ ވެސް ވަނީ މަގާމުން ވަކިކޮށްފަ އެވެ.\nމުބާރާތުގެ ނާކާމިޔާބީއާ ގުޅިގެން މިސްރުގެ މީޑިއާގައި އަންނަނީ ޓީމަށް ފާޑުކިޔުންތައް އަމާޒުވަމުންނެވެ. މުބާރާތުގެ ތެރޭގައި މިސްރު ޓީމާ މެދު ގިނަ ސަޕޯޓަރުން ނުރުހުންފާޅުކުރަން ފެށީ މި ފަހަރުގެ މުބާރާތުގައި އަންހެނުންތަކަކަށް ޖިންސީ ފުރައްސާރަކޮށްފައިވާ ސްކްރީންޝޮޓްތަކެއް ސޯޝަލް މީޑިއާގައި ލީކްވުމާ ގުޅިގެން މިސްރުގެ ވިންގް އަމްރު ވަރުދާ ޓީމުން ސަސްޕެންޑްކޮށް ގެއަށް ފޮނުވާލުމަށް ފަހު އަލުން ޓީމަށް ނަގަން ނިންމުމުންނެވެ.\nމިސްރުގެ މީޑިއާއަކަށް ދިން އިންޓަވިއުއެއްގައި ސަލާހު ބުނީ ހައްލު ހޯދަންޖެހޭނީ އެންމެން ގުޅިގެން މަސައްކަތްކޮށްގެން ކަމަށެވެ.\n"އުންމީދުކުރި ގޮތާ ހިލާފަށް އެހާ އަވަހަށް މުބާރާތުން ކެޓުމަކީ ލިބުނު ހިތާމައެއް. އަހަރެމެންގެ ސަޕޯޓަރުންނަށް ހައްގުވާ އުފާވެރިކަން ހޯދައިދޭން ޓީމުން ބޭނުންވި އެކަމަކު ހުރިހާ ފަހަރަކު ބޭނުންވާ ގޮތަށް ކަންތައްތަކެއް ނުދާނެ. މި ފަހަރު ފެއިލްވީ. އެކަމަކު އަލުން ކާމިޔާބަށް ވާސިލްވާ ނަމަ ފެއިލްވި ސަބަބުތައް ހޯދުން އެންމެ މުހިންމީ،" ލިވަޕޫލާ އެކު މި އަަހަރުގެ ޗެމްޕިއަންސް ލީގު ކާމިޔާބުކުރި ސަލާހު ބުންޏެވެ.\n"ހައްލު ހޯދޭނީ މަގާމުތަކުގައި ތިބި މީހުން ގޮސްގެން ނޫނީ ވަކިކޮށްގެނެއް ނޫން. ދެން ދާންވީ މިސްރާބެއް ހޯދައިގެން."\nއެފްރިކަން ކަޕްގެ ނާކާމިޔާބީއާ އެކު ސަލާހު އަށް ދޭ ޗުއްޓީ ދިގުކޮށްލަން އޭނާގެ ކްލަބް ލިވަޕޫލުން ވަނީ ފުރުސަތު ދީފަ އެވެ. ލިވަޕޫލުން ޕްރީ ސީޒަން ފަށާފައިވާއިރު ސަލާހު ޓީމާ ގުޅޭނެ ކަމަށް ބެލެވެނީ މި މަހު ފަހުކޮޅުގަ އެވެ.\nއެފްރިކާގެ ފުޓްބޯޅަ ތަޖުރިބާކާރުންގެ ނަޒަރުގައި މިސްރުގެ ނާކާމިޔާބީގެ އެއް ސަބަބަކީ އެ ޓީމުގެ ކޯޗު އަގީރޭގެ ރޭވުންތެރިކަމެއް ނެތުމެވެ. މުބާރާތުގައި މިސްރު ކުޅުނު ތިން މެޗުގައި ވެސް މިސްރުގެ ހަގީގީ ފެންވަރުގައި ނުކުޅެވޭ ކަމަށް އެ ޓީމުގެ ލެޖެންޑް ވައެލް ގޮމާ ވަނީ ބުނެފަ އެވެ.\nސަލާހުގެ ގޯލާ އެކު މިސްރު ދެ ވަަނަ ބުރަށް\nސަލާހަށް ހާއްސަ ގޮތެއް ނޯންނާނެ: މިސްރު ކޯޗު


vnews - Gellun kudavaanee Halaakuvaa kudadhoru maraamarthu kurumunun!\nގެއްލުން ކުޑަވާނީ ހަލާކުވާ ކުޑަދޮރު މަރާމާތު ކުރުމުން!\n25 ސެޕްޓެމްބަރ 2014\nމާލޭގެ އެއް ނަންބަރު ކުނި ކޮށި: ކުނީގެ މައްސަލައަކީ މާލެއަށް ހާއްސަކޮށް ރާއްޖެއަށް ދިމާވެފައިވާ ބޮޑު މައްސަލައެއް -- ވީފައިލް ފޮޓޯ\nއެޑިޓަރުުގެ ނޯޓް: މެނޭޖްމެންޓް ދާއިރާއިން މަތީ ތައުލީމް ހާސިލް ކުރައްވާފައިވާ އަލީ ޚާލިދަކީ ޒަމާނީ ހިންގުންތެރި ކަމުގައި އިލްމީ ބޭފުޅެކެވެ. ވަކީން ހާއްސަކޮށް މަސްވެރިކަމުގެ މެނޭޖްމެންޓަކީ އެނާގެ ވަރަށް ހާއްސަ ދާއިރާއެކަށްވާއިރު ސަރުކާރުގެ ވަޒީފާތަކާއި ރާއްޖޭގެ ބްރޯޑްކާސްޓް މިޑިއާގައި އިސް ރޯލެއް އަދާ ކުރެއްވުމުގެ ސަބަބުން ގިނަ ތަޖުރިބާތަކެއް ލިބި ވަޑައިގެން ހުންނެވި މީހުން ބަލައިގަންނަ ބޭފުޅެކެވެ. އޮންލައިން ބްލޮގާއެއްގެ ގޮތުގައި ހިންގުންތެރި ކަމުގެ ދާއިރާއިން އަލީ ޚާލިދުގެ ވަރަށް ގިނަ އިލްމީ ލިޔުންތައް އެބަހުއްޓެވެ. އޮންލައިންކޮށް ފޮތް ވެސް ލިޔުއްވާފައި ވެއެވެ. ރާއްޖޭގެ ބައެއް ނޫސް މަޖައްލާތަކަށް ވެސް މީގެ ކުރިން އަލީ ޚާލިދު ލިޔުއްވެވި އެވެ. އޭނާގެ އިލްމީ ލިޔުއްވުންތައް ވީނިއުސް އޮންލައިންގައި ޝާއިއުވާން ފެށުމަކީ އޭނާގެ ލިޔުންތެރި ކަމުގެ އާ ފެށުމެކެވެ. ވީ ނިއުސްއަށާއި ނޫހުގެ ކިޔުންތެރިންނަށް އޮތް މުއްސަނދި ކަމެކެވެ. ---\nއެންމެ މުއްސަދި މީހާގެ ގެއިން ފެށިގެން އެންމެ ނިކަމެތި މީހާގެ ގޭގައިވެސް ކޮންމެ ދުވަހަކު ކުރާ އެއްކަމަކީ މަދުވެގެން އެއްފަރު ގެ ކުނި ކެހުމެވެ. އަދި ގިނަ ގޭގޭގައި މޮޕްދަމާ ހިރަފުސް ސާފުކުރެއެވެ. ހަމަ މިގޮތަށް އަޅުގަނޑުމެންގެ މަސައްކަތު މާހައުލާއި ސްކޫލުތައްވެސް ސާފުކޮށް ބަލަހައްޓައެވެ.\nނަމަވެސް މާލޭގައި ދިރިއުޅޭ މީހުންނަށް ކުނީގެ ސަބަބުން ދިމާވާ އުނދަގުލުން ސަލާމަތް ނުވެވިގެން މިއުޅެނީ ކީއްވެގެން ބާވައޭ ހިތަށް ނާރާތޯއެވެ. މާލޭގައި ފެނާއި ކުންޏާ އަދި އިޖްތިމާއީ މައްސަލަތައް ގިނަވާންފެށީ މާލޭގެ އާބާދީ ބޮޑުވުމާ ގުޅިގެންކަމަށް ދެކޭފަރާތްތައްވެސް އުޅެއެވެ. ސިޓީއަކަށް ބަދަލުވެގެން އަންނައިރު މިފަދަ ކަންކަން ދިމާވާނެކަމީ ނުވެނުދާނެކަމެވެ. މިފަދަ ކަންކަމުގެ ހައްލު ކުރިއާލާ ވިސްނަންޖެހޭ ފަރާތަކީ ސަރުކާރެވެ.\nމާލެއަށް މިދިމާވެގެން އުޅޭ މައްސަލަތައް ކުރިމަތިވީ އަދަކު އިއްޔެއަކު ނޫނެވެ. ތާރީޚްއިން ފެންނަގޮތުން މާލޭގައި ގެރި ބަކަރި މަގުމަތީ ގެންގުޅުނެވެ. ދެން ކޮށީގައި ގެންގުޅުނު ދުވަސްވަރެއްވެސް އައެވެ. ހަމަ އެއާއެކު މާލޭގައި މަސްކެއްކުމާއި މަސްހިއްކުމާއި ލޮނުމަސް އެޅުމުގެ މަސައްކަތްވެސް 1980ގެ ތެރެގައިވެސް ކުރިއެވެ. މިދުވަސްވަރުވެސް މާލެ ގޮޑުވެ މާލޭގައި ދިރިއުޅޭ މީހުން މިކަމުން ފޯރި އުދަގުލުގެ ވާހަކަ ދައްކާފައިވާނެކަން ކަށަވަރެވެ.\nބާޒާރުކުރާ ޕްލާސްޓިކް ކޮތަޅު އަޅުގަނޑުމެން ތެރެއަށް އާންމުވުމާއި ވިދިގެން މަގު މަތީގައި ކުނިވާ ޒާތުގެ އެއްޗެތި އަޅާފައި ހުންނަ ކޮތަޅު މަގުމަތީ ގިނަވުމާއި މަގުމައްޗަށް ކުނި އުކާލާފައި ހުރުން އާންމުވާން ފެށީ މާލޭގެ އަބާދީ ބޮޑުވަމުން އައިދުވަސްވަރުގައެވެ.\nކުނީގެ ސަބަބުން ދިމާވާ ދަތި ހައްލުކުރުމަށް އަބަދުވެސް މާލޭގެ ކަންކަމާއި މަތިވެފައިވާ ފަރާތްތަކުން އައީ ކުރަމުންނެވެ. މިފަހުން ކުނީގެ ސަބަބުން ވާ އުނދަގޫ އަތްނުފޯރާ ހިސާބަށް ގޮސްފައިވާކަން ފާހަގަކުރެވެއެވެ.\nކުނިތައް މާލެއިން ބޭރުކުރުމަށް ބެނުންވާ ކޮންމެވެސް ވެހިކަލް އެއް ހަލާކުވެގެން، ފައިސާ ނެތިގެން ނުވަތަ އެކަށީގެންވާ ވަރަށް މީހުން ނެތިގެން މާލޭ ގޮނޑުވިކަން އެއީ އަޅުގަނޑުމެން ދާދި މިދާކަށް ދުވަހުވެސް ތަޖްރިބާ ކުރިކަމެކެވެ.\nމާލޭގައި ދިރިއުޅޭ ރައްޔިތުންނަށް މާލޭގެ މަގުތައް ގޮޑުވުމުންނާއި ވާރޭވެހުމުން ފެންބޮޑުވުމުގެ މައްސަލަ ހައްލުކުރުމަށް ރޭވުންތެރިކަމާއި އެކުމަސައްކަތްކުރާކަމަށް ސިޓީ ކައުންސިލްއިން ވަނީ ހާމަކޮށްފައެވެ. މިކަންވަނީ މާލޭ ސިޓީ ކައުންސިލްގެ ޑިޕިއުޓީ މޭޔަރ 18 ސެޕްޓެމްބަރ 2014 ގައި މިކަމާ ބެހޭގޮތުން މައުލޫމާތު ދެއްވުމަށްބޭއްވި ބައްދަލުވުމެއްގައި ވިދާޅުވެފައެވެ.\nއަދި މިއަހަރުކުރީކޮޅު މާލެއަށް އެއްދުވަހު އެޅޭކުނި މިނާ، މިމައުލޫމާތުވެސްވަނީ ސިޓީ ކައުންސިލް އިން އާންމުކޮށް ހާމަކޮށްފައެވެ.\nސިޓީ ކައުންސިލުން 13 މޭ 2014 ގައި ބެއްވި ނޫސްކޮށްފަރެންސްއެއްގައި ހާމަކޮށްފައިވަނީ މާލޭގެ ކުނީގެ މައްސަލަ ހައްލުކުރުމަށް މަސައްކަތްކުރަމުން އަންނައިރު ފާހަގަކުރެވުނީ މާލެ ސާފުކުރިވަރަކަށް ކުނި އަޅާ އަދަދު އިތުރުވަމުން އަންނަކަމަށެވެ.\nމީހުން ގިނައިން ވަދެ އަދި ކުޑަކުދިންނާއި ފުރާވަރުގެ ކުދިން ވަދެ އުޅޭތަނެއް އަބަދުވެސް ސާފުތާހިރުކޮށް ހުރިތަނަކަށް އަޅުގަނޑަށް ފާހަގަކުރެވެނީ ސްކޫލުތަކެވެ. ސްކޫލުތަކުގެ ގޯތި ތެރެއާއި ކުލާސްތައްވެސް ސާފުތާހިރުކޮށް ހުންނަ ސަބަބެއްކަމަށް އަޅުގަނޑަށް ލަފާކުރެވެނީ، އެތަންތަން ބެލެހެއްޓުމަށް ހެދިފައިވާ ގަވާއިދުތަކާއި ކުނި ނޭޅުމަށް އަބަދުވެސް ދެމުންގެންދާ އިރުޝާދުތަކާއި ދަރިވަރުންނާއި ބެލެނިވެރިން މިކަމަށް އަހުލުވެރިކުރެވިފައި ހުރުމުންނެވެ.\nސްކޫލެއްގައި ޓީޗަރު ނުވަތަ ކިޔަވާ ކުއްޖަކު ބޭނުންތަނެއްގައި ޕޯސްޓަރެއް ނުވަތަ އެހެން އެއްޗެއްވެސް ނުބެހެއްޓޭނެއެވެ. އަދި ބޭނުން ތަނަކަށް ކުންޏެއް ދޫކޮށެއްނުލެވޭނެއެވެ. ގިނަ ސްކޫލުތަކަށް ޕްލާސްޓިކު ކޮތަޅުވެސް ނުވެއްދޭނެއެވެ. އަދި ސްކޫލުތައް ސާފުކުރާ މުއައްޒަފުންވެސް ތިބެއެވެ. އެހެންކަމުން މިތަރަހައިގެ ތެރޭގައި ބިނާ ކުރެވިފައި އުސޫލުތަކުން އަޅުގަނޑުމެންގެ ސްކޫލުތައް މިފެންނަނީ ސާފުތާހިރުކޮށެވެ.\nދެން ސުވާލަކީ، ސްކޫލުން މިފަދަ ރީތި އުސޫލުތައް އަހުލުވެރިވެފައިވާ ބެލެނިވެރިންނާއި އަދި މިކަން އަމަލީގޮތުން ކޮށްގެން ނިކުންނަ ދަރިވަރުން އުޅޭ ގައުމުގައި މަގުމައްޗަށް އަޅުގަނޑުމެން ނުކުތުމުން ތޮބިއްޔަތު ބަދަލުވަނީ ކީއްވެގެންތޯއެވެ.\nސްކޫލުން ގެއަށް ދިއުމަށްފަހު ބެލެނިވެރިންނާއި ދަރިވަރުން ސްކޫލުގެ މިފަދަ އުސޫލުތައް ހިފައްޓަން މަސައްކަތްނުކުރަނީ ކަމަށް ވެދާނޭ، އަޅުގަނޑު ހިތަށް އަރައެވެ. އާއެކެވެ. ބައެއް ދަރިވަރުން މަގުމައްޗަށް އެއްޗެތި ދޫކޮށްލުން އެއީ އެންމެ ރަނގަޅުކަމެއް ކަމުގައި ދެކެއެވެ. އަދި ބެލެނިވެރިން މިކަން ހުއްޓުވާތަނެއްވެސް ނުފެނެއެވެ.\nކުންޏާއި ގުޅިފައި ހުރީ ހަމައެކަނި ސާފުތާހިރުކަން އެކަންޏެއްނޫނެވެ. 1982 ވަނަ އަހަރު އިޖްތިމާއި ސައިސްވެރިން ކަމުގައިވާ ޖޭމްސް ވިލްސަން އާއި ޖޯޖް ކެލިން ތައާރަފުކުރި "ބުރޯކަން ވިންޑޯ" ތިއަރީއިން އަޅުގަނޑުމެންގެ މުޖުތަމައުގައި މިހިރަ ކުންޏާއި މާރީމާރީގެ މައްސަލައާއި ގުޅުމެއް ހުރިކަން ތިއެރެޓިކަލް ނަޒަރުކުން ފެނެއެވެ. އަދި މިތިއަރީގެ ޒަރިއްޔާއިންމިކަމުގެ ހައްލުވެސް ލިބިދާނެކަމަށް އުއްމީދުކުރެވެއެވެ.\nމިތިއަރީގައި ބުނާގޮތުން އިމާރާތެއްގެ ހަލާކުވެފައި ކުޑަދޮރެއް މަރާމާތުނުކޮށް ގިނަދުވަހު ބަހައްޓާފިނަމަ އިތުރު ކުޑަދޮރާއި އަދި އެހެނިހެން ގެއްލުންވެސް ލިބެމުންދާނެއެވެ. މިބީދައިން މަގުމަތީ ދުވާރުގައި ކުނި ބަހައްޓާފި ނަމަ ދެން އެތަނުގައި އެހެން މީހުން ކުނި ބެހެއްޓުމުގެ ފުރުސަތު އިތުރުވެގެން ދާނެއެވެ. އަދި އިސާހިތަކު އެތަނަށް ކުނި ޖަމާވާން ފަށާނެއެވެ.\nއެމެރިކާފަދަ ތަހުޒީބީ މުޖުތައުމުތަކުގައިވެސް އަމަލީ ގޮތުން މިކަން ހިނގަނީ މިގޮތަށެވެ.\nމެލްކަމް ގުލޭޑްވެލް 2000 ވަނަ އަހަރު ލިޔުނު 'ދަ ޓިޕިން ޕޮއިޓް' ގައި 'ބުރޯކަން ވިންޑޯ' ތިއަރީ އެމެރިކާގައި އަމަލީގޮތުން ތަންފީޒުކުރި ގޮތް ހާމަކޮށްފައިވެއެވެ. އެފޮތުގައި ބުނާގޮތުން އެމެރިކާގައި 1980ގެ މެދު ތެރޭހިސާބުން ފެށިގެން ސަބްވޭ ރޭލުތަކުގައި ސްޕުރޭކުރި ކުރެހުން ގިނަވެގެން، ރޭގަނޑު ހިދުމަތް މެދުކަނޑާލެވޭ ގަޑީގައި ރޭލުގެ ކެބިން އަލުން ދަވާދުލާ އަނެއް ދުވަހު ރޭލުތައް ހިދުމަތަށް ނެރެންފެއްޓީ ރީތިކޮށްގެންނެވެ. މިގޮތަށް 1990އާއި ހަމަ އަށް ކަންކޮށްފައިވެއެވެ. ނަތީޖާއަކަށްވީ ރޭލުތަކުގައި ގުރެފިޓީ ކުރެހުން މަދުވުމެވެ.\nދެން 1990 އިން ފެށިގެން ރޭލުތަކުގައި މާރާމާރީ މަދުކުރުމަށް ޤަވާއިދު މުގުރާ މީހުންގެ ތަފްސީލުބަލާ އެމީހުން ވީހާވެސް އަވަހަކަށް ހައްޔަރުކުރަން ފެއްޓިއެވެ. ދެތިން އަހަރެއްގެ ތެރޭގައި ސަބްވޭ ރޭލުތަކުގައި ހިނގާ މާރާމާރީ އިންތިހާއަށް ދަށްވެގެން ދިޔައެވެ.\nމިކުރެވުނު ތަޖްރިބާގެ އަލީގައި 1990 ގެ މެދު ތެރޭން ފެށިގެން ނިއުޔޯކްގެ ޕޮލިސްއިން މިތަޖްރިބާތައް ނިއުޔޯކް ސިޓީގައި ތަންފީޒުކުރަން ފެއްޓިއެވެ. ނަތީޖާއަކަށްވީ 90ގެ އަހަރުތަކަކީ އެމެރިކާގައި މާރާމާރީ ދަށްވެގެން ދިޔަ 10 އަހަރަށްވެ ކުރެވުނު ތަޖްރިބާގެ އަލީގައި ކުރިއަށް އޮތް ތަނުގައި މާރާމާރީ މަދުކުރުމަށް ގިނަގުނަ މަސައްކަތްތަކެއް ކުރަންފެއްޓުނެވެ.\nއަޅުގަނޑުމެންގެ މުޖުތަމައުގައި ހާއްޞަކޮށް މާލޭގައި މިފަދަ ކޮންކަހަލަ ކަންތައްތަކެއްކޮށްގެންތޯ ދިމާވާ ބައެއްދަތިތައް ހުރަސްކުރެވޭނީ އެއީ ވިސްނާލަން ބޭނުންކަމެކެވެ.\nއަޅުގަނޑު ހިތުން އަޅުގަނޑުމެން ސަރުކާރާއި މާލޭ ސިޓީ ކައުންސިލް އެކުވެގެން މަސައްކަތްތަކެއް ކޮށްފިއްޔާ އެދެވޭ ނަތީޖާ ނެރެވޭނެއެވެ. މާލޭގެ ސާފުތާހިރުކަން ގެއްލި ގަވާއިދުތަކަށް އިހްތިރާމުކުޑަވެގެން ދަނީ މިދެފަރާތުން އެއްވިސްނުމެއްގައި މަސައްކަތްނުކުރެވިގެންނެވެ.\nމިސާލެއް ދަންނަވާލާނަމެވެ. މިދިއަ ރޯދަމަހު ދާރުލް އާޞާރު ކުރިމަތީ ކަހަލަ ގޮތަކަށް ފެންފޯއް ރުކެއް ވެއްޓިފައި އޮތެވެ. ރޯދަމަސް ނިމުނި އިރުވެސް މިރުއްއޮތެވެ. ވެއްޓި ފަނާވަމުންދާ ރުއް ކައރިއަށް ކުނިޖަމާވަމުން ދިޔައެވެ. ދާރުލް އާޞާރާއި ދިރާގު އިންވާ މިކޮށީގެ ދެކަންމަތީގައި ބޮޑު ހަތަރު ކުނި ވަށިގަނޑު ބަހައްޓާފައި ހުއްޓެވެ.\nމިއަހަރު ހުސްވި ރޯދަމަހުގެވެސް ކުރީގައި ޗާންދަނީމަގާއި މަޖީދީމަގު ކަންމަތީ އެކްސިޑެންޓްއެއްވިއެވެ. މިއެކްސިޑެންޓްގައި ޓްރެފިކް ލައިޓް ހަލާކުވެ، ޓްރެފިކް ލައިޓް ހަރުކޮށްފައި ހުންނަ ދަނޑި އަރިއަޅާލައި ގެއްލުންވިއެވެ. އެކްސިޑެންޓް ދުވަހުން ފެށިގެން މިއަދާހަމައަށްވެސް ޓެރެފިކް ލައިޓް މަސައްކަތްނުކުރެއެވެ. އަދި އެކްސިޑެންޓްވީތަން ހުރީ ހުރިގޮތަށެވެ.\nމާލޭގެ މަގުތައް ގާއަޅާފައި ހުރިކަމުގައިވިޔަސް މިއަދު މިއޮތީ އަޑިގުޑަންވެފައެވެ. ދުވަސްވީ މީހުންނަށް އަޑިތައް ބަލައިގެން ނޫނީ ހިނގަން އުނދަގޫވާނެއެވެ. ސްޓެލްކޯ، އެމްޑަބްލިއުއެސްއީ ފަދަ ކުންފުނިތަކުން ކޭބަލް މަސައްކަތް ކުރުމަށް ކޮނެފައި އަލުންގާއަތުރާއިރު ހުންނަނީ އަޑިގުޑަންވާގޮތަށެވެ. މީގެ ސަބަބުން ސައިކަލު ޕާރކް ކުރުމަށް އުދަގޫވެ ބޮޑުޖާގަ ހިފައެވެ.\nޕޯސްޓަރުތައް ހިއްޕުމާއި އެލުވުމުގައި ވަކި ތަނެއް ނޯވެއެވެ. ސްކޫލު ފާރުތަކުގައިވެސް ތަތްކުރަނީއެވެ. އިމާރާތްކުރަން ޖަހާ ފުޅަކުގައާއި ތޮށިގަނޑު މައްޗަކީ ޕޯސްތަރުތަކުގެ އެންމެ މަގްބޫލު މަންޒިލުވެ.\nއަޅުގަނޑުމެންގެ ސްކޫލުތަކާއި އޮފީސްތައް ސާފުތާހިރުކޮށް ބެހެއްޓުމުގެ ތަޖްރިބާ އަޅުގަނޑުމެން ސަރުކާރާއި ސިޓީ ކައުސިލްގައި އެބަހުއްޓެވެ. ގޭގެ ސާފުތާހިރުކޮށް ބެހެއްޓުމުގެ ގާބިލުކަން އާންމު ރައްޔިތުންގެ އެބަހުއްޓެވެ.\nއެހެންކަމުން މިއަދު ބޭނުންވަނީ މާލެ ސާފުތާހިރުކޮށް ބެހެއްޓުމަށް ބޭނުންވާ ޖުމްލަވީ ރޭވުންތެރިކަމެކެވެ. އާންމު ރައްޔިތުން މިކަމަށް އަހުލުވެރިކޮށް ގަވާއިދުތަކެއްގެ ތަރަހާގެ ތެރޭގައި ވަށާޖެހޭ ރޭވުންތެރިކަމެއް ތަންފީޒުކުރަމުން ދިޔުމެވެ.\nމިހާރު މިއޮތްގޮތަށް ހަޑިކުރާވަރަކަށް ސާފުކުރާނެ ވަސީލަތް އިތުރުކޮށްގެން އަދި މުޅިމައްސަލައެއް ހައްލެއްނުކުރެވޭނެއެވެ. ސާފުތާހުރުކަން ގެއްލުމުން ދިމާވަނީ ގޮޑުވުމުގެ މައްސަލައެކަންޏެއްނޫނެވެ. އިޖްތިމާއި އެހެން މައްސަލަތައްވެސް އެކުލެވިގެންވެއެވެ. އެހެންކަމުން މުޅި މަންޒަރަށް ވިސްނާގެން ހައްލު ހޯދުމަށް ކަމާގުޅޭ ފަރާތުން ވިސްނާގަންނަން ޖެހެއެވެ. ސާފުތާހިރުކަން ކުޑަ ތަންތަނުގައި ދެން ހިނގާ ނޭދެވޭ އަމަލުތަކަށް ހިތްވަރު ލިބި އަމަލުތައް ހިނގާކަމީ "ބުރޯކަން ވިންޑޯސް"ގެ ތިއަރީން އަޅުގަނޑުމެންނަށް ދޭހަވާކަންކަމެވެ.


Furathama matchun Saudi athun zuvaan qaumee team balivejje | Mihaaru\nފުރަތަމަ މެޗުން ސައުދީ އަތުން ޒުވާން ގައުމީ ޓީމު ބަލިވެއްޖެ\n23 މާޗް 2019 - 08:44 15 comments\nއޭއެފްސީ 23 އަހަރުން ދަށުގެ މުބާރާތުގެ ކޮލިފައިންގައި ރޭ ރާއްޖޭގެ ޒުވާން ގައުމީ ފުޓްބޯޅަ ޓީމު ކުޅުނު ފުރަތަމަ މެޗުން ސައުދީ އަރަބިއާ އަތުން 6-0 އިން ބަލިވެއްޖެ އެވެ.\nމިއީ 2016 ވަނަ އަހަރުގެ ސައުތު އޭޝިއަން ގޭމްސް އަށް ފަހު ރާއްޖޭގެ 23 އަހަރުން ދަށުގެ ޓީމު ކުޅޭ ފުރަތަމަ ރަސްމީ މެޗުތަކެވެ. މިދިޔަ އަހަރުގެ އޭޝިއަން ގޭމްސްގައި ބައިވެރިނުވީ ސާފް ސުުޒުކީ ކަޕް އޮތުމުން ދެ މުބާރާތެއްގައި އެއް ޓީމަކަށް އެހާ ގާތްގާތުގައި ނުކުޅެވޭނެތީ އެވެ.\nސައުދީގެ ޕްރިންސް ފައިސަލް ބިން ފަހުދު ސްޓޭޑިއަމްގައި ކުޅުނު މި މެޗުގައި ރާއްޖޭގެ ފުރަތަމަ އެގާރައިގައި ހިމެނެނީ ކީޕަރު ހުސެއިން ޝަރީފް (ހުސެން)، ކެޕްޓަން އައްޒާމް އަބްދުﷲ (އެޑޫ)، އައިޝަމް އިބްރާހިމް، ހައިޝަމް ހަސަން، އަލީ ޝަމާލް އަބްދުﷲ، މުހައްމަދު ސާދު ނިޒާރު، ސައިފުﷲ އިބްރާހިމް، ހަސަން ރާއިފް އަހުމަދު (ހަންނަ)، މުހައްމަދު ޖައިލަމް (އޮގީ)، ރިހާމް އަބްދުލް ގަނީ (ބޮބީ) އަދި އަބްދުﷲ ޔާމީން (ޔާން) އެވެ.\nމެޗު ފަށައިގެން ރާއްޖޭގެ ޓީމު ރަނގަޅު ޑިފެންސިވް ސިސްޓަމެއްގައި ކައުންޓަ އެޓޭކަށް ވިސްނައިގެން ކުޅެން ފެށީ އެވެ. ސައުދީން މެދުތެރެއިން ޑޮމިނޭޓްކޮށްގެން އެޓޭކްކުރަން މަސައްކަތްކުރިއިރު، ރާއްޖޭގެ ކުޅުންތެރިން ދިޔައީ ރަނގަޅަށް ކުޅެމުންނެވެ. އަދި އެ ވަގުތު ތެރޭގައި ސައުދީން ކުރި އެޓޭކްތައް ހުއްޓުވުމުގައި ރާއްޖޭގެ ކީޕަރު ހުސެން ރަނގަޅު ކުޅުމެއް ދެއްކި އެވެ.\nސައުދީން ލީޑުނެގީ މެޗުގެ 26 ވަނަ މިނިޓްގައި އަބްދުލް ރަހުމާން ހާޝިމް ޖެހި ގޯލުންނެވެ. އެ ލަނޑު ޖެހުމާ އެކު ރާއްޖޭގެ ކުޅުންތެރިންގެ ސަމާލުކަން ގެއްލި ޖެހިގެން އައި މިނިޓްގައި ސައުދީން އިތުރު ލަނޑެއް ޖެހި އެވެ. މި ގޯލު ޖެހީ އަބްދުﷲ އަލްހަމްދާން އެވެ.\nއެހާ ގާތްގާތުގައި ދެ ލަނޑު ވަނުމުން ރާއްޖެ އަށް އަލުން މެޗުގެ ތެރެއަށް އަންނަން އުނދަގޫތަކެއް ކުރިމަތިވި އެވެ. އެހެން ނަމަވެސް ޔާން އާއި ހަންނަ އަދި އޮގީ އަށް ލިބޭ ބޯޅަތަކުގައި އެ ކުޅުންތެރިން އެޓޭކެއް އުފައްދަން މަސައްކަތްކުރި ނަމަވެސް ސައުދީ ޑިފެންސްލައިން ފަހަނައަޅައި ދެވޭގޮތެއްނުވެ އެވެ.\nދެ ވަނަ ހާފަށް ރާއްޖޭން ނުކުތީ ހަސަން ނަޒީމް (ޗޯޓު) ކުޅެން އަރުވައިގެންނެވެ. މި ހާފް ފަށައިގެން މެޗުގެ 49 ވަނަ މިނިޓްގައި ސައުދީން ވަނީ ތިން ވަނަ ލަނޑެއް ޖަހައިފަ އެވެ. ސައުދީގެ އަބްދުއްރަހުމާން ގަރީބް ޖެހި ބޯޅަ ގޯލަށް ވަނީ ރާއްޖޭގެ އައިޝަމް ފައިގައި ޖެހިފަ އެވެ. އެ ލަނޑު ޖެހިތާ މިނިޓެއް ފަހުން ރާއްޖެ އަށް ލަނޑެއް ޖަހާން ރަނގަޅު ފުރުސަތެއް ލިބުނެވެ. ހުސްކޮށްލާފައި އޭރިއާތެރެއިން ޔާން އަށް ދިން ބޯޅަ އޭނާ ފޮނުވާލި ނަމަވެސް ސައުދީ ކީޕަރު މުހައްމަދު އަލްޔަމީ ވަނީ މަތަކޮށްފަ އެވެ.\nސައުދީގެ ހަތަރު ވަނަ ލަނޑު މެޗުގެ 66 ވަނަ މިނިޓްގައި ކާމިޔާބުކުރީ އަލްހަމްދާން އެވެ. އޭނާ މި ލަނޑު ޖެހީ އޭރިއާ ތެރެއިން ހުސްކޮށް އަރައި ބޮލުންނެވެ. އަލްހަމްދާން ސައުދީގެ ފަސް ވަނަ ލަނޑު ޖަހައި އޭނާގެ ހެޓްރިކް ފުރިހަމަކުރީ މެޗުގެ 73 ވަނަ މިނިޓްގަ އެވެ. އޭގެ ހަތަރު މިނިޓް ފަހުން ސައުދީގެ ހަ ވަނަ ލަނޑު ޖެހީ އަލްހަމްދާން ދިން ބޯޅައަކުން އައިމަން އަލްހުލައިފް އެވެ.\nރާއްޖޭގެ ޓީމާ އެކު މި ފަހަރުގެ ކޮލިފައިން އަށް ސީނިއާ ގައުމީ ޓީމުގެ ކޯޗު ޕީޓަ ސެގާޓް ދިޔަ ނަމަވެސް ޓީމަށް އިރުޝާދުދިނުމުގައި އިސްކޮށް ހަރަކާތްތެރިވަނީ އެސިސްޓަންޓް ކޯޗު އަހުމަދު ޝާކިރު (ޝާކިއްްޓެ) އެވެ. ސެގާޓް އެ ނިންމުން ނިންމީ ދިވެހި ކޯޗުންނަށް އެންމެ މަތީ ލެވެލްގެ މެޗުތަކުގައި ކޯޗުކަން ކުރުމުގެ ފުރުސަތު ދިނުމުގެ ގޮތުންނާއި މިހާތަނަށް ކުރެވުނު މަސައްކަތުގައި ޝާކިއްޓެ އަށް ކުރެވޭ އިތުބާރު ބޮޑުކަމުންނެވެ.\nކޮލިފައިންގައި މި ގްރޫޕްގެ ފުރަތަމަ މެޗުގައި މިއަދު ޔޫއޭއީ ވަނީ 6-1 އިން ލެބަނަން ބަލިކޮށްފަ އެވެ. ރާއްޖެ ކުޅޭ ދެ ވަނަ މެޗުގައި އާދިއްތަ ދުވަހުގެރޭ ބައްދަލުކުރާނީ ޔޫއޭއީއާ އެވެ.


MDP candidatunge maalee bayaan husha elhumah muhulatheh – adduLIVE\nLast Updated: July 16, 11:02\nއެމްޑީޕީ ކެންޑިޑޭޓުންގެ މާލީ ބަޔާން ހުށައެޅުމަށް މުހުލަތެއް\nFeb 11, 2019, 12:39 އަހުމަދު ނަސޫހް\nރައީސް ސޯލިހާއެކު އެމްޑީޕީ ކެންޑިޑޭޓުން\nކުރިއަށް އޮތް ރައްޔިތުންގެ މަޖިލީސް އިންތިޚާބުގައި އެމްޑީޕީގެ ޓިކެޓުގައި ވާދަކުރާ ކެންޑިޑޭޓުންގެ މާލީ ބަޔާން ބުރާސްފަތި ދުވަހުގެ ރޭ 20:00 ގެ ކުރިން ހުށައެޅުމަށް ޕާޓީން ކެންޑިޑޭޓުންނަށް އަންގައިފިއެވެ.\nޕާޓީގެ ޑެޕިއުޓީ ސެކެޓްރީ ޖެނެރަލް، އަފްޝަން ލަތީފް ނޫސްވެރިންނަށް މައުލޫމާތު ދެއްވަމުން ބުނެފައިވަނީ ކެންޑިޑޭޓުން މާލީ ބަޔާން ހުށައަޅަން ޖެހޭ ފޯމެޓު މިހާރު ކެންޑިޑޭޓުންނަށް ފޮނުވާފައިވާނެ ކަމަށެވެ.\nމާލީ ބަޔާން ހުށައެޅުން މަޖިލިސް މެމްބަރުންނަށް މަޖުބޫރު ކުރަން އެމްޑީޕީން މަޖިލިސް ގަވާއިދަށް ހުށައަޅާ އިސްލާހުގެ ތެރޭގައި ހިމެނޭއިރު ޕާޓީގެ ރައީސް މުހައްމަދު ނަޝީދު ވިދާޅުވީ އެއީ މަޖިލިސް މެމްބަރުންނާއި ކެންޑިޑޭޓުންގެ ކަންތައް ވީހާވެސް ދެފުށް ފެންނަ ގޮތެއްގައި ރައްޔިތުންނަށް ހާމަކުރުމަށް ކުރާ ކަމެއް ކަމަށެވެ.\nކެންޑިޑޭޓުން ހުށައަޅާ މާލީ ބަޔާންތައް ޕާޓީގެ ރަސްމީ ވެބްސައިޓުގައި، ހުރިހާ ރައްޔިތުންނަށް ފެނޭ ގޮތަށް ޝާއިއުކުރެވިގެން ދާނެ ކަމަށް އެމްޑީޕީން ބުނެފައިވެއެވެ.\nއެމްޑީޕީން މަޖިލީހުގެ 86 ދާއިރާއަކަށް ވާދަކުރުމަށް ނިންމާފައިވާއިރު އަދާލަތު ޕާޓީއާ އެކު ކޯލިޝަން ހަދައި6ދާއިރާއެއް އެޕާޓީއަށް ދިނުމާ މެދު ވަނީ މަޝްވަރާ ކޮށްފައެވެ. އަފްޝަން ބުނެފައިވަނީ ޕާޓީގެ ގައުމީ މަޖިލީހުން ވަނީ ކެންޑިޑެސީ ދޫކުރާނީ އެކެންޑިޑޭޓަކު އަމިއްލައަށް ކަމަށާއި، ޕާޓީން އެއްވެސް ކެންޑިޑޭޓަކަށް މަޖުބޫރެއް ނުކުރާނެ ކަމަށެވެ.\nނަމަވެސް އެމްޑީޕީން އޮތީ އަދާލަތު ޕާޓީއާއެކު މަސައްކަތް ކުރަން ވަރަށް ބޮޑަށް ތައްޔާރަށް ކަމަށް ވިދާޅުވިއެވެ. އަދި އަދާލަތު ޕާޓީން އޮތީ އެމްޑީޕީއާ އެއް ރޫހެއްގައި ކަމަށްވެސް ވިދާޅުވިއެވެ.


Corruption falhaa aruvaalaa meehunah fiyavalhu alhaanama, jalu hukumeh | Mihaaru\nގިނަ އަދަދެއްގެ ދިވެހި ރުފިޔާތަކެއް. ކޮރަޕްޝަން ފަޅާ އަރުވާލާ މީހުންނަށް ހިމާޔަތް ދޭ ބިލެއް މަޖިލީހަށް ވަނީ ހުށަހަޅާފައި. --ފޮޓޯ/މިހާރު\nކޮރަޕްޝަން ފަޅާ އަރުވާލާ މީހުންނަށް ފިޔަވަޅު އަޅާ ނަމަ، ޖަލު ހުކުމެއް\n10 ޑިސެމްބަރ 2018 - 11:37 16 comments\nސަރުކާރުގެ ފަރާތުން މަޖިލީހަށް މިއަދު ހުށަހެޅި ބިލްގައިވާ ގޮތުން، ވިސްލްބްލޯ ކުރުމުން ނުވަތަ ކުރަން އުޅުމުން ނުވަތަ މިއިން ކަމެއްކޮށްފި ކަމަށް ހީކޮށް ބަދަލު ހިފުމުގެ ގޮތުން އެއްވެސް މީހަކާ ދޭތެރޭގައި ފިޔަވަޅު އަޅައިގެން ނުވާނެ އެވެ. އަދި ބިލު ފާސްވެ، ގާނޫނަކަށް ވެއްޖެނަމަ، ކުށުގެ އަދަބަކީ ހަ މަސް ދުވަހާއި ފަސް އަހަރު ދުވަހާ ދެމެދުގެ މުއްދަތަކަށް ޖަލަށްލުން ނުވަތަ ގޭބަންދު ކުރުން ކަމަށް ބިލްގައިވެ އެވެ.\nކޮރަޕްޝަން ފަޅާ އަރުވާލާ މީހުންނަށް ހިމާޔަތް ލިބޭ ގޮތަށް އޮތް ބިލް ހުށަހެޅުމުގެ ބޭނުމަކީ އީވާ ވިދާޅުވި ގޮތުގައި، ދައުލަތުގެ އިދާރާތަކުގަ އާއި އަމިއްލަ ފަރާތްތަކުގައި ހިނގާ ކޮރަޕްޝަނާއި އެ ނޫން ވެސް ނޭދެވޭ އަމަލުތައް ހުއްޓުވުމެވެ. އަދި އެތަންތަނަކީ ދެފުށް ފެންނަ، ނަޒާހާތްތެރި ޖަވާބުދާރީވަނިވި، ސަގާފަތެއް އަށަގެންނެވުން ކަމަށް ވެސް އީވާ ވިދާޅުވި އެވެ.\nބިލްގައިވާ ގޮތުން ވިސްލްބްލޯ ކުރުމުން ނުވަތަ ކުރަން އުޅުމުން، ނުވަތަ މިއިން ކަމެއް ކޮށްފި ކަމަށް ހީކޮށް، ބަދަލު ހިފުމުގެ ގޮތުން އެއްވެސް މީހަކާ ދޭތެރޭ ފިޔަވަޅެއް އަޅައިގެން ނުވާނެ އެވެ.\nބަދަލު ހިފުން ކަމަށް ބިލްގައި ބެލޭނެ ކަންކަން:\n- ވަޒީފާ އިން ވަކި ކުރުމާއި ޒިންމާތަކުން އެކަހެރިކުރުން.\n- މަސައްކަތުގެ ގަޑި މަދު ކުރުމާއި ޕްރޮބޭޝަންގައި ބެހެއްޓުން.\n- އަދަބެއް ދިނުމުގެ ގޮތުން ވަޒީފާއާ ގުޅޭ އެއްވެސް އިނާޔަތެއް ނުދިނުން.\n- އިނާޔަތަކާ މެދު ގޮތެއް ނިންމުން ލަސް ކުރުމާއި އިނާޔަތްތައް ދަށް ކުރުން.\n- ގެއްލުން ދިނުމާއި ބިރު ދެއްކުމާއި އިންޒާރު ދިނުން.\nބިލުގައި ބުނެފައި ވަނީ ބަދަލު ހިފުމުގެ ގޮތުން އެއްވެސް ކަމެއް ކޮށްފިނަމަ، އެ މައްސަލައެއް ވަޒީފާއާ ބެހޭ ޓްރައިބިއުނަލަށް ހުށަހެޅުމުގެ ފުރުސަތު، ހައްގު ގެއްލުނު މީހާ އަށް ލިބިގެންވާ ކަމަށެވެ.\nނަމަވެސް ބަދަލު ހިފުމުގެ މައުލޫމާތު ބިނާކޮށްފައިވާ ހާދިސާ ހިނގާ ތާރީހުން ފެށިގެން ގިނަވެގެން ދެ އަހަރު ދުވަހުގެ ތެރޭގައި ބަދަލުހިފުމުގެ މައުލޫމާތު ހުށަނާޅައިފި ނަމަ، އެ މައުލޫމާތު ބަލައިނުގަތުމުގެ އިހްތިޔާރު މައުލޫމާތު ބަލައިގަންނަ ފަރާތަށް ލިބިގެންވާ ކަމަށް ވެސް ބިލްގައިވެ އެވެ.\nބަދަލުހިފުމުގެ ގޮތުން ކުރާ ކަމެއް ހުއްޓުވުމަށް ވަގުތުން ފިޔަވަޅު ނާޅައިފިނަމަ، ގެއްލުން ލިބޭ މީހާއަށް އިއާދަކުނުކުރެވޭ ގެއްލުމެއް ލިބިދާނެ ކަމަށް ގަބޫލު ކުރެވިއްޖެނަމަ، އެ ގެއްލުން ލިބުނަ ނުދިނުމުގެ ގޮތުން ވަކި ކަމެއް ކުރުމަށް ނުވަތަ ނުކުރުމަށް އެކި ފަރާތްތަކަށް އެންގުމުގެ ބާރު އެންޓި ކޮރަޕްޝަން ކޮމިޝަން (އޭސީސީ) އާއި ހިއުމަން ރައިޓްސް ކޮމިޝަން އޮފް ދި މޯލްޑިވްސް (އެޗްއާރުސީއެމް) އަށް ލިބިގެންވެ އެވެ.\nބިލްގައި ވަނީ ވިސްލްބްލޯ ކުރުމާ އެކު ވިސްލްބްލޯ ކުރާ ފަރާތުގެ ނަމާއި އެޑްރެހާއި އުމުރާއި އާއިލާއާ ބެހޭ މައުލޫމާތާއި ވަޒީފާ އަދާކުރާ ތަނާއި މަގާމު ފަދަ މައުލޫމާތުތައް ސިއްރު ކުރަން ޖެހޭނެ ކަމަށެވެ. އަދި އެފަދަ މައުލޫމާތެއް ހާމަކުރުމަކީ ކުށެއް ކަމަށާއި މި ކުށުގެ އަދަބަކީ ތިން މަސް ދުވަހާއި ފަސް އަހަރު ދުވަހާ ދެމެދުގެ މުއްދަތަކަށް ޖަލަށް ލުން ނުވަތަ ގޭގައި ބަންދު ކުރުން ކަމަށް ބިލްގައިވެ އެވެ.\nތަހުގީގާ ގުޅޭ ލިޔުމެއް ނުވަތަ އެހެން ވެސް ހެއްކެއް ނައްތާލުން، ނުވަތަ ހެކި ބަސް ދީފާނެ މީހަކަށް ބިރު ދެއްކުން، ނުވަތަ ނުފޫޒެއް ފޯރުވުމަކީ ކުށެއް ކަމަށާއި މި ކުށުގެ އަދަބަކީ ވެސް ތިން މަސް ދުވަހާއި ފަސް އަހަރު ދުވަހާ ދެމެދުގެ މުއްދަތަކަށް ޖަލަށްލުން ނުވަތަ ގޭގައި ބަންދު ކުރުން ކަމަށް ބިލްގައިވެ އެވެ.\nބިލްގައި ވަނީ އެއްވެސް ކުށެއް ކުރުމުގައި އެއްވެސް މީހެއްގެ ނަފްސަށް ނުވަތަ މުދަލަށް ގެއްލުމެއް ދީފިނަމަ، ގެއްލުން ދިން ފަރާތުން ގާނޫނާއި ގަވައިދުގެ ދަށުން އުފުލަން ޖެހޭ އެހެހނިހެން މަސްއޫލިއްޔަތުތަކާއި ޒިންމާތަކަށް އެއްވެސް އުނިކަމެއް ނާންނަ ގޮތަށް އަދި ގާނޫނުގައި އެކުށަކަށް ކަނޑައަޅާފައިވާ އަދަބުގެ އިތުރުން ގިނަވެގެން ދެ އަހަރު ދުވަހުގެ މުއްދަތަކަށް ޖަލށްލުމަށް ނުވަތަ ގޭބަންދުކޮށް، އެ ފަރާތެއްގެ އަދަބު އިތުރު ކުރުމުގެ އިހްތިޔާރު ޝަރުއީ ކޯޓުތަކަށް ލިބިގެންވާ ކަމަށެވެ.\nވިސްލްބްލޯ ކުރާ މީހަކަށް ރައްކާތެރިކަން ދިނުމަށް މުއައްސަސާ އަށް ފެނިއްޖެނަމަ، އެ މީހަކަށް ވަކި ގޮތަކަށް ސަލާމަތާއި ރައްކާތެރިކަން ދިނުމަށް ދައުލަތުގެ ސަލާމަތީ ހިދުމަތަށް އެންގުމުގެ އިހްތިޔާރު މުއައްސަސާއަށް ލިބިގެންވާ ކަމަށް ބިލްގައިވެ އެވެ.\nމި ބިލަށް އަމަލުކުރަން ފަށާތާ 90 ދުވަސް ހަމަވުމުގެ ކުރިން، ދައުލަތުގެ އިދާރާތަކުގައި އެ އިދާރާއެއްގެ އެތެރޭގައި ވިސްލްބްލޯ ކުރުމުގެ އިންތިޒާމު ހަމަޖައްސައި އެ އިންތިޒާމުތަކުގެ މައުލޫމާތު އެ ފަރާތުގެ މުވައްޒަފުންނަށް ދޭން ވާނެ އެވެ. އަދި ވިސްލްބްލޯ ކުރާ ފަރާތެއް ހުށަހަޅާ މައުލޫމާތެއް ރަޖިސްޓްރީ ކުރާ ދުވަހުން ފެށިގެން ގިނަވެގެން 21 ދުވަހުގެ ތެރޭގައި މައްސަލަ ތަހުގީގުކޮށް ނިންމަން ވާނެ އެވެ.\nމީގެއިތުރުން ތަހުގީގް ފުރިހަމަ ކުރެވެން ނެތް ކަމަށް ފެނިއްޖެނަމަ، މި މުއްދަތު ހަމަވުމުގެ ގިނަވެގެން 48 ގަޑިއިރު ކުރިން ތަހުގީގް ފުރިހަމަ ކުރުމަށް އިތުރަށް ބޭނުންވާނެ 30 ދުވަހަށްވުރެ ދިގު ނޫން އިތުރު މުއްދަތެއް ކަނޑައަޅައި، އެކަން މައުލޫމާތު ހުށަހަޅާ މީހާ އަށް އަންގަންވާނެ އެވެ.\nބިލުގައި ބުނެފައި ވަނީ ތަހުގީގުގެ އަލީގައި އެއްވެސް މީހަކާ ދެކޮޅަށް ޖިނާއީ ދައުވާއެއް ކުރަން ޖެހޭ ކަމަށް ފެނިއްޖެނަމަ، އެކަމެއް ދައުލަތުގެ ފަރާތުން ދައުވާ ކުރުމުގެ ބާރު ލިބިގެންވާ މުއައްސަސާއަށާއި ޝަރުއީ ކޯޓުތަކަށް ހިއްސާ ކުރަން ވާނެ ކަމަށެވެ. މި ހާލަތުގައި ޝަރުއީ ކޯޓުތަކުން ހުކުމެއް ކުރުމުގެ ކުރިން ތަހުގީގު ރިޕޯޓު އާންމު ކުރެވޭނީ އެ ތަހްގީގަކާ ގުޅިގެން ކުރާ ދައުވާއަކަށް ހުރަސް ނޭޅޭނެ މިންވަރަކަށެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ކޮރަޕްޝަން މެމްބަރު އީވާ އަބްދުﷲ ރާއްޖެ ކޮރަޕްޝަން އެމްއެމްޕީއާރްސީގެ ކޮރަޕްޝަން


މިސަރވިސްގެ ބޭނުމަށް 3000 ކާރޑް ހޯލްޑަރ އަދި ކާރޑް ކްލިޕް ހޯދުން\nމިސަރވިސްގެ ބޭނުމަށް 3000 ޕޮލިސް ކާރޑް ހޯލްޑަރ އަދި ކާރޑް ކްލިޕް ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ . ވީމާ، މި މަސައްކަތަށްް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހާ ފަރާތްތަކަށް ހުޅުވާލަމެވެ.\nބީލަން ހުޅުވުން އޮންނާނީ 2021 ފެބްރުއަރީ 02 ވަނަ. ދުވަހުގެ 13:00 ގައި އަމީނީމަގު، އިސްކަންދަރު ކޮށި 1 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާނަމަ 2021 ޖަނަވަރީ 27 ދުވަހުގެ 16:00ި ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާނެއެވެ.


Ithuru3councileh ge memberunthakeh anekka ves suspend koffi | Mihaaru\nއެލްޖީއޭގެ ބައްދަލުވުމެއް އެ އިދާރާގެ ރައީސް، ހޯމް މިނިސްޓަރު އަޒްލީން ކުރިއަށް ގެންދަވަނީ.\nއިތުރު ތިން ކައުންސިލެއްގެ މެމްބަރުންތަކެއް ސަސްޕެންޑުކޮށްފި\n19 މާޗް 2018 - 20:17 61 comments\nލޯކަލް ގަވަމެންޓް އޮތޯރިޓީ (އެލްޖީއޭ) އިން އިތުރު ތިން ކައުންސިލެއްގެ މެމްބަރުންތަކެއް އަނެއްކާ ވެސް ސަސްޕެންޑު ކޮށްފި އެވެ.\nއެލްޖީއޭ އިން މި ފަހަރު ސަސްޕެންޑް ކުރީ، ގދ. ގައްދޫ ކައުންސިލްގެ ރައީސް ރައްޔާން ޖަމާލާއި ނައިބު ރައީސް އައިމިނަތު ފަރުޒީނާ އާއި އެ ކައުންސިލްގެ މެމްބަރު އާމިރު އަބްދުﷲ އާއި ބ. ހިތާދޫ ކައުންސިލްގެ ރައީސް އަބްދުލް އަޒީޒް މުހައްމަދާއި އެ ކައުންސިލްގެ ނައިބު ރައީސް މުހައްމަދު ހަސަން އަދި ކައުންސިލްގެ މެމްބަރު އަންވަރު މުހައްމަދެވެ. މީގެ އިތުރުން މާދަމާ އިން ފެށިގެން ދެން ސަސްޕެންޑު ކުރަން އެލްޖީއޭ އިން ނިންމީ ށ. މިލަންދޫ ކައުންސިލްގެ ރައީސް އަބްދުﷲ ފާއިޒާއި އެ ކައުންސިލްގެ ނައިބު ރައީސް އަހުމަދު ޝިޔާމެވެ.\nއެ ހުރިހާ ކައުންސިލަރުން ވެސް ސަސްޕެންޑް ކުރަން ނިންމީ މާދަމާ އިން ފެށިގެން އެއް މަސް ދުވަހުގެ މުއްދަތަކަށެވެ. އެ މުއްދަތުގައި މުސާރަ އާއި އިނާޔަތްތަކެއް ލިބިވަޑައިނުގަންނަވާނެ ކަމަަށް އެލްޖީއޭ އިން ބުންޏެވެ.\nގައްދު އާއި ހިތާދޫ އަދި މިލަންދޫ ކައުންސިލްގެ މެމްބަރުންނާ މެދު އެލްޖީއޭ އިން ފިޔަވަޅު މި އެޅީ ސިޔާސީ އިސް ބޭފުޅުންތަކެއް ހިމެނޭ ގޮތަށް ނުވަ ގައިދީއަކު ދޫކޮށްލުމަށް މިދިޔަ މަހު އެކެއްގައި ސުޕްރީމް ކޯޓުން ނެރުނު ހުކުމް ތަންފީޒު ކުރުމަށް ގޮވާލައި އެ ކައުންސިލްތަކުން ނެރުނު ބަޔާންތަކުގައި ސޮއިކުރެއްވުމުންނެވެ. މި މައްސަލާގައި އިއްޔެ ވެސް ވަނީ އައްޑޫގެ އިތުރުން ފަސް ރަށެއްގެ 13 ކައުންސިލަރަކު ސަސްޕެންޑު ކޮށްފަ އެވެ.\nއެލްޖީއޭގެ ސީއީއޯ މުހައްމަދު ޝަފީގު މަހުމޫދު ސޮއިކުރައްވައި ގައްދު އާއި މިލަންދޫ އަދި ހިތާދޫ ކައުންސިލަށް ފޮނުއްވި ސިޓީގައި ވިދާޅުވީ، ލާމަރުކަޒީ ގާނޫނުން ކައުންސިލްތަކަށް ލިބިދީފައިވާ ބާރާއި އިހްތިޔާރުގެ ބޭރުން ކައުންސިލްތަކުން ނޫސްބަޔާން ނެރެފައިވާ ކަން މައްސަލައާ ގުޅިގެން ލިބިފައިވާ ލިޔެކިޔުމުންނާއި ސާފުކުރި މައުލޫމާތުން ކަށަވަރުވާ ކަމަށެވެ. އެހެންވެ އެ ކައުންސިލްތަކާ މެދު ފިޔަވަޅު އަޅަން ނިންމީ ކަމަށް އެލްޖީއޭގެ ސިޓީގައި ވެ އެވެ.\nއެލްޖީއޭ އިން ބުނިގޮތުގައި، ގައްދު އާއި މިލަންދޫ އަދި ހިތާދޫގެ ކައުންސިލަރުން ސަސްޕެންޑު ކޮށްފައިވާ މުއްދަތުގައި އެ ތަންތަން ހިންގާނީ ޒިންމާދާރުވެރިޔާ ނުވަތަ އޭނާގެ މަސްއޫލިއްޔަތު އަދާކުރައްވާ ބޭފުޅާ އެވެ.\nއެލްޖީއޭގެ ސީއީއޯ ވަނީ، ކައުންސިލްތަކުން އެ ދަރަޖައިގެ ކުށެއް ތަކުރާރުކޮށްފި ނަމަ އެ ކައުންސިލެއް ރޫޅާލަން ހައި ކޯޓަށް ހުށަހަޅުއްވާނެ ކަމުގެ އިންޒާރު ވެސް ދެއްވައިފަ އެވެ.\nއިދިކޮޅު ސިޔާސީ އިސް ބޭފުޅުންތަކެއް ހިމެނޭ ގޮތަށް ނުވަ ގައިދީއަކު ދޫކޮށްލުމަށް މިދިޔަ މަހުގެ އެކެއްގައި ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ނެރުނު ހުކުމް ތަންފީޒު ކުރުމަށް ގޮވާލައި ބައެއް ކައުންސިލްތަކުން ބަޔާން ނެރުނު ނަމަވެސް އެ ހުކުމް ތަންފީޒު ކުރަންޖެހޭ ކަމަކަށް ސަރުކާރުން ނުދެކެ އެވެ. ސަބަބެއް ކަމަށް ބުނެފައި ވަނީ ސުޕްރީމް ކޯޓުގެ ތިން ފަނޑިޔާރުންގެ އިއްތިފާގުން އެ އަމުރުގެ އެ ބައި ފަހުން ބާތިލް ކޮށްފައި ވާތީ އެވެ.\nއިދިކޮޅު ސިޔާސީ އިސް ބޭފުޅުންތަކެއް ހިމެނޭ ގޮތަށް ނުވަ ގައިދީއަކު ދޫކޮށްލުމަށް ސުޕްރީމް ކޯޓުން ނެރުނު އަމުރުގެ އެ ބައި ތިން ފަނޑިޔާރުންގެ އިއްތިފާގުން ފަހުން ބާތިލް ކުރީ އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދު ހައްޔަރު ކުރުމަށް ފަހު އެވެ. ރައީސް އަބްދުﷲ ޔާމީން މިދިޔަ މަހުގެ ފަސް ވަނަ ދުވަހުގެ ރޭ އިއުލާން ކުރެއްވި ކުއްލި ނުރައްކަލުގެ ހާލަތުގެ ދަށުން އުއްތަމަ ފަނޑިޔާރާއި ފަނޑިޔާރު އަލީ ހަމީދު ހައްޔަރުކުރީ، ގާނޫނާ ޚިލާފަށް ވެރިކަން ވައްޓާލުމަށްޓަކައި ރިޝްވަތު ހިފި ކަމުގެ ތުހުމަތުގަ އެވެ.\nއިތުރު ލިޔުންތައް އެލްޖީއޭ ލާމަރުކަޒީ ހިންގުން ރަށު ކައުންސިލް ގދ. ގައްދޫ ގައްދޫ ކައުންސިލް ށ. މިލަންދޫ މިލަންދޫ ކައުންސިލް ބ. ހިތާދޫ ބ. ހިތާދޫ ކައުންސިލް